
1. Obiectivele cursului: 

- Analiza conceptelor fundamentale ale domeniului. 

- Formarea deprinderilor şi aptitudinilor de aplicare a 
acestor concepte în activitatea de management în relaţiile 
publice. 


- Formarea deprinderilor de apreciere a activităţii de 
management în domeniul relaţiilor publice. 

2. Conţinutul de bază: 

- Relaţiile publice - cadru general. Definirea relaţiilor 
publice. Tipuri de activităţi specifice relaţiilor publice. 
Rolurile practicienilor în relaţiile publice. 

- Termeni de referinţă în definirea relaţiilor publice. 
Organizațiile. Publicul. Managementul. 

Comunicarea. Principii şi valori în relaţiile publice. 

- Managementul în relaţiile publice. Relaţiile publice 
ca funcţie de management. Procesele şi relaţiile de 
management. Funcţiile managementului. Departamentele 
de relaţii publice. Firmele de relaţii publice. Informarea şi 
comunicarea managerială. Decizia managerială. 

3. Sistemul de evaluare 

- Testarea nivelului de  însuşire teoretică a 
cunoştinţelor 

- Elaborarea unei lucrări aplicative 


Construcţia mesajului publicitar 


Chiar dacă firmele alocă bugete substanţiale pentru 
crearea şi producerea de reclame, uneori rezultatele 
(reflectate în vânzări) nu sunt pe măsură. Există situaţii în 
care un plus de creativitate sau o execuţie inspirată a 
produsului publicitar poate avea o importanţă mai mare 
pentru succesul campaniilor de publicitate decât suma de 
bani cheltuită. Indiferent cât de mare este bugetul, această 
activitate poate fi încununată de succes numai dacă 
produsele publicitare atrag atenţia, comunică în mod 
eficient mesajele şi, în cele din urmă, determină luarea 
deciziei de cumpărare de către consumatorii din target. In 
concluzie, banii trebuie investiţi în elaborarea unor mesaje 
de publicitate eficiente, cu o capacitate mare de 
persuadare. De aici rezultă importanţa deosebită a 
profesionalismului în conceperea şi executarea unui mesaj 
publicitar. 


Aglomeraţia mesajelor publicitare din canalele media 
(şi non-media), dar şi a altor tipuri de informaţii, creează 
mari neajunsuri celor care comandă produse publicitare. 
Astfel, o reclamă TV concurează pentru atenția 
telespectatorilor nu numai cu reclame la branduri din 
aceeaşi categorie (dând naştere fenomenului numit 
„aglomerarea în categorie”!), ci şi cu orice altă reclamă. 
Mai mult, concurează chiar şi cu emisiunile TV. In plus, 
producerea şi difuzarea unui mesaj publicitar de calitate 
este din ce în ce mai scumpă, iar probabilitatea ca ideea 
mesajului publicitar, în condiţii de  supraaglomerare 
informaţională, să ajungă la publicul ţină este redusă. 
Telespectatorul poate evita reclamele fie vizionând posturi 
necomerciale, fie schimbând canalul TV. Jack Trout 
vorbeşte despre existenţa a trei cercuri de apărare cu care 
se poate înconjura receptorul (potenţialul cumpărător) 
unui mesaj publicitar: 

(a) expunerea selectivă - refuzul de a ne expune la 
anumite mesaje (nu privesc calupurile publicitare, nu 
citesc paginile de publicitate din ziare, nu ascult anumite 
emisiuni radio etc.); 

(b) atenția selectivă - privesc la televizor sau citesc 
ziare, dar îmi îndrept atenţia doar asupra informaţiilor cu 
caracter publicitar care mă interesează; 

(c) retenția selectivă - privesc şi citesc anunţuri 
publicitare, dar rețin doar ce mă interesează?. 

Un bun produs publicitar trebuie să reuşească să 
treacă de toate aceste trei cercuri de apărare din jurul 
receptorului. De obicei, soluţia este simplă şi dificilă, în 
acelaşi timp: mesajul creativ. 

Creatorul de publicitate este obligat să conceapă 
mesaje care să acapareze telespectatorul (în cazul 
publicităţii TV), oferindu-i o motivaţie pentru a-l urmări. În 


1 Max Sutherland, Alice K. Sylvester, De la publicitate la consumator, 
Editura Polirom, laşi, 2008. p. 199. 

2 Jack Trout, Steve Rivkin, Noua poziţionare, Editura Bandbuilders, 
Bucureşti, 2008, p. 26. 


consecinţă, cu cât mesajul transmis de publicitate este mai 
plin de fantezie, mai antrenant şi plin de satisfacţii (chiar 
artistice!) pentru consumatori, cu atât are şanse mai mari 
să fie bine receptat. Indeplinirea acestor obiective necesită 
imaginaţie, creativitate, spirit inovator şi profesionism în 
executarea produsului publicitar. În termenii lui Pat Fallon, 
vor avea succes acele campanii publicitare ce pun accentul 
pe „pârghia creativă”, pe spiritul creativ, şi mai puţin pe 
„pârghia media”, adică pe cheltuirea unui buget imens pe 
timpi de emisie la televiziune şi radio sau pe spaţiu 
publicitar în paginile ziarelor şi revistelor’. Astfel, 
strategia creativă şi fineţea execuţiei joacă un rol din ce în 
ce mai important în privinţa succesului produselor 
publicitare. 

(II) Principii generale ale conceperii mesajului 
publicitar. Evident, în procesul generării unui mesaj 
publicitar reuşit, într-o primă fază vor fi elaborate mai 
multe variante de mesaj. Cum ar trebui să evaluăm 
mesajele de publicitate pentru a face alegerea cea mai 
bună? Specialiştii cred că mesajele publicitare trebuie să 
aibă cel puţin şase caracteristici „comunicaţionale”: 

1. Să posede o semnificaţie precisă, o semnificaţie 
care să sublinieze foarte exact şi repede avantajele care 
pot face brandul promovat unul de preferat sau mai 
interesant (decât cele concurente) pentru consumatori. 
Fără o semnificaţie exactă, fără o semnificaţie care să 
rezoneze cu totul special în mintea consumatorului, fără o 
semnificaţie care să poată fi înţeleasă imediat, mesajul nu 
reţine atenţia şi nu transmite ceea ce trebuie transmis. 
Brandul dintr-o anumită categorie care va reuşi să aibă o 
semnificaţie cu totul specială în mintea consumatorului va 
fi cel preferat. De regulă, în absenţa unei semnificaţii care 
să individualizeze un brand dintr-o categorie, consumatorii 
se vor ghida în alegerea lor după preţ. 

2. Să fie construit în jurul unei idei remarcabile. Dacă 

o reclamă nu este construită în jurul unei idei mari va 
trece neobservată (precum o corabie în noapte). Totdeauna 
este necesară o idee mare pentru ca să-l scoţi pe 
consumatorul potenţial din indiferenţă, să-l faci să-ţi 
observe reclama, să şi-o reamintească şi să treacă la 
acţiune. Ideile mari sunt, de obicei, idei simple. După cum 
spunea Charles Kettering, marele inventator de la General 
Motors „Problema asta, după ce va fi rezolvată, va fi 
simplă”. Ideile mari, simple, cer talent (chiar geniu) şi 
multă muncă. O idee într-adevăr mare, un concept creativ 
generos poate reprezenta sursa unor campanii derulate 
chiar timp de 20 de ani - un exemplu ar fi conceptul 
ochiului acoperit pentru cămăşile Hathaway sau cowboy-ul 
pentru Marlboro. 

3. Să fie simple adică să fie centrate pe o 
caracteristică sau o valoare esenţială a brandului 
promovat; în plus, trebuie să conţină un număr minim de 
elemente astfel încât, pe de-o parte, atenţia receptorului să 
nu fie distrasă de un element neesenţial pentru identitatea 
brandului promovat şi, pe de altă parte, atenţia acestuia să 
fie focusată încă de la început pe elementul central al 
mesajului (esenţa brandului). Cu alte cuvinte, orice creativ 
ar trebui să-şi propună ca produsul publicitar să reuşească 
transmiterea mesajului „dintr-un foc, nu dintr-o rafală de 
gloanţe”. Ideal ar fi ca elementele neesenţiale pentru 
identitatea brandului sau pentru modul în care acesta este 
poziţionat nici să nu apară în mesaj. Prin apariţia lor, ele 
nu fac altceva decât să paraziteze elementul (sau 
elementele) centrale. Un mesaj cu multe elemente, cu 
multe ingrediente, nu reţine atenţia şi, în plus, nu poate 
transmite ceva precis deoarece elementele sale se 
canibalizează, se distrug unele pe altele în mintea 
receptorului. Atunci când 7 - 8 elemente, prezente într-un 
mesaj, concurează între ele pentru atenţia receptorului şi, 
implicit, pentru a fi asociate cu numele de brand rezultatul 

este că niciunul din elemente nu va reuşi să se impună. 
Idealul în materie de simplitate a produselor publicitare 
este acela de a utiliza un singur ingredient care să 
reuşească să transmită totul despre brandul promovat”. 
Aşa cum sublinia şi Jack Trout, „ «mai mult» nu rezolvă 
situaţia. Problema este învăţarea, nu şcolile; siguranţa, nu 
numărul poliţiştilor; mobilitatea, nu numărul autostrăzilor; 
performanţa, nu produsele”6. Aşadar, mai multe elemente 
prezente într-un produs publicitar, nu rezolvă problema 
eficienţei acestuia. Dimpotrivă. In publicitate, problema 
este să-l determini potenţialul consumator să cumpere, nu 
să transmiţi cât mai multe informaţii despre brandul 
promovat. Din acest motiv, un mesaj publicitar trebuie să 
se rezume la a transmite informaţie relevantă şi esenţială, 
cu o înaltă probabilitate în a fi acceptată. 

4. Să fie clare, nepretenţioase, directe, fără prea 
multe epitete, fără imagini încărcate sau suprapuse, cu 
scenarii care transmit imediat esenţialul despre brandul 
promovat; 

5. Să fie distincte, adică, pe de o parte, să comunice 
consumatorilor prin ce se impune brandul promovat în faţa 
brandurilor concurente şi, pe de altă parte, să se distingă 
prin execuţie, prin modul isteţ al realizării, al calităţi 
artistice, de alte produse publicitare; 

6. Să fie credibile. Această ultimă caracteristică este 
greu de îndeplinit, pentru că mulţi consumatori pun la 
îndoială veridicitatea advertisingului în general. Cel puţin 
o treime din totalul consumatorilor apreciază mesajele de 
publicitate ca fiind „mincinoase” sau „nedemne de 
încredere”; de aici şi rolul extraordinar de important al 
credibilităţii poveştii de brand, a „hainelor” narative în 
care este îmbrăcat un brand. 

Specialiştii în publicitate vor trebui să testeze, în 
prealabil, fiecare reclamă pentru a afla dacă produce 
impactul  „comunicaţional” dorit asupra potenţialilor 

consumatori, dacă este lesne de înţeles, credibilă şi 
interesantă. 

Dar caracteristicile „comunicaţionale” ale mesajului 
publicitar trebuie să fie însoţite de o serie de caracteristici 
„de marketing” ale mesajului publicitar: 

1. Să fie centrat pe brandul căruia i se face 
publicitate; produsul publicitar final trebuie să focalizeze 
atenţia potenţialului consumator asupra esenței brandului 
şi să încerce să asocieze, în mod univoc, numelui de brand 
în mintea consumatorului potenţial un cuvânt care 
exprimă, la modul esenţial, identitatea conceptuală a 
brandului promovat. David Ogilvy remarca faptul că 95% 
din toată publicitatea este creată ad-hoc, fără a se avea în 
vedere identitatea integrată a brandului. Celor mai multe 
produse le lipseşte o identitate consistentă, coerentă, de la 
un an la altul. Pe termen lung însă, numai acel producător 
care dedică toate eforturile sale de comunicare pentru 
construirea unei personalităţi definite cu mare acuratețe 
pentru brandul său va câştiga cea mai importantă cotă din 
piaţă. Dar astfel un brand reuşeşte să pătrundă în mintea 
consumatorilor şi să se menţină pe o poziţie eligibilă în 
procesul decizional. 

2. Să poziționeze într-o manieră unică brandul 
promovat, în raport cu brandurile concurente. Aşa cum 
remarca şi David Ogilvy, rezultatele unei campanii depind 
mai puţin de modul în care reclama este realizată (cu toate 
că acest aspect nu trebuie deloc neglijat!), decât de felul în 
care brandul este poziţionat. Prin urmare, poziţionarea ar 
trebui hotărâtă înainte de crearea propriu-zisă a reclamei, 
şi în cele mai multe cazuri, această poziţionare trebuie să 
aibă la bază o cercetare privind modul în care se 
poziţionează brandurile concurente (pentru găsirea unei 
nişe corespunzătoare pentru brandul propriu). Unul dintre 
cele mai convingătoare exemple de afacere devenită un 
succes datorită poziționării este Starbucks. Brandul 
Starbucks, prin modul în care a fost poziţionat, a reuşit de 
unul singur să reanime întreaga industrie a cafelei. „In 


1960, cafeaua avea o cotă de penetrare a pieţei de 70%. 
Oamenii consumau în medie 3, 2 căni de cafea pe zi. Până 
în 1988, gradul de penetrare scăzuse la 50%, iar consumul 
zilnic scăzuse la 1, 67 căni. Toată lumea se pregătea să 
considere cafeaua un domeniu mort. Teoria era că noii şi 
tinerii consumatori nu doreau băuturi fierbinţi, nu agreau 
gustul cafelei şi nu aveau timp pentru o băutură care se 
consumă încet. Apoi, a apărut Starbucks, care a realizat 
patru lucruri incredibile: (1) Au redefinit întreaga afacere. 
Dintr-odată, să mergi la o cafea nu mai avea ca bază 
cafeaua în sine; era o experienţă socială. (2) Au 
repoziţionat domeniul. Nu mai exista plictisitorul «O cafea, 
vă rog». Acum există amestecurile gourmet, cappuccino, 
espresso, latte, brioşe dietetice şi mese unde îţi poţi 
conecta laptopul. (3) l-au refidelizat pe consumatori. 
Cafeaua a devenit un mod de incitare a simţurilor, un mod 
de a descoperi lumea şi de răsfăţ. (4) Au reaprins pasiunea 
consumatorilor pentru cafea. «Cafeaua mea, modul meu de 
viaţă, la naiba!» Drept urmare, industria a fost revitalizată 
şi tendinţa de scădere a consumului a fost complet 
schimbată. În 1999, cota de penetrare crescuse până la 
76%, iar consumul zilnic de cafea ajunsese la 3, 5 căni - 
mai mult decât în 1960. Până şi porţiile erau mai mari: 
33% din căni au mai mult de 8 uncii. În 1988, când cafeaua 
nu mai părea să aibă niciun viitor, Starbucks avea 33 de 
magazine. Astăzi au aproape 5.000”7. Aşadar, prin decizia 
de poziţionare unui brand i se poate găsi o reţetă de viaţă 
lungă sau poate fi înmormântat. 

3. Să promită ceva important potenţialului 
consumator. În general, comunicarea organizată în jurul 
unui brand conduce la vânzări, provoacă comportament de 
cumpărare dacă mesajul publicitar transmite un beneficiu 
clar către potenţialul cumpărător. Un brand bine construit 
promite un avantaj unic şi competitiv. lar produsul sau 
serviciul din spatele brandului trebuie să aibă într-adevăr 

avantajul promis. În esenţă, „scopul advertisingului este să 
vândă mai multe produse mai multor oameni pentru mai 
mulţi bani”8. Or, lucrul acesta se întâmplă doar atunci când 
cumpărătorii ştiu exact cu ce beneficiu se aleg atunci când 
plătesc pentru achiziţionarea unui brand. 

4. Să diferenţieze brandul propriu de brandurile 
concurente. Rațiunea din spatele imperativului 
diferenţierii este aceea că oamenii nu vor şi nici nu 
cumpără lucruri identice. După Sergio Zyman, există trei 
strategii distincte de diferențiere ce pot fi comunicate prin 
publicitatea făcută unui brand: (a) Mai mult pentru mai 
mult. In acest caz, mesajul publicitar le transmite 
actualilor şi potențialilor consumatori faptul că, pentru o 
sumă de bani plătită în plus, pot primi mai mult decât pot 
obține în altă parte. O astfel de strategie a fost adoptată în 
mod constant de Coca-Cola, McDonald’s sau Nike. Acest 
„mai mult” poate fi uneori mai dificil de identificat în 
interiorul unui mesaj publicitar. „In funcție de produs sau 
serviciu, mai mult se poate referi la cantitate, serviciu, 
viteză, calitate sau oricare alt factor important pentru 
consumator. Dar, oricum ai defini acest mai mult, nu este 
de ajuns doar să îl oferi. Va trebui să răspândeşti acest 
mesaj în rândul consumatorilor, altfel te străduieşti 
degeaba. Multe companii fac cele mai bune produse din 
categoria lor, au cele mai performante tehnologii de 
producție şi folosesc ingredientele cele mai bune. Dar nu 
spun niciodată acest lucru şi consumatorilor’?. Trebuie să 
transmiţi constant că acel „mai mult” plătit se traduce în 
beneficii reale (psihologice sau imaginare) şi calitativ 
superioare pentru consumator. (b) Mai mult pentru mai 
puţin. In acest caz, mesajul publicitar le transmite 
actualilor şi potenţialilor consumatori faptul că, pentru o 
sumă de bani mai mică, pot primi mai mult decât pot 
obţine în altă parte. „Exact asta fac magazinele universale 
şi brandurile generice (...) Ei folosesc cam aceleaşi 

reprezentări ca brandurile naţionale, uneori chiar copiind 
aspectul, mărimea, forma şi culoarea brandului naţional. 
Dar costurile lor de marketing, de procesare şi de 
distribuţie sunt mai mici, costurile mai mici fiind şi 
poziţionarea pe care o prezintă clienţilor”. (c) Mai puţin 
pentru mai puţin. În acest caz, publicitatea brandurilor nu 
transmit nimic în mod special cuiva, lăsând totuşi impresia 
că oferă produse şi servicii la fel de bune ca ale altora, 
fiind însă mult mai ieftine. „Acestea sunt produsele 
generice, cele care au scris pe etichetă «mâncare» sau 
«bere». Într-un fel aceste produse concurează cu mărcile 
magazinelor universale şi cu brandurile naţionale doar în 
ceea ce priveşte preţul. Calitatea nici nu intră în discuţie. 
De fapt, clienţii chiar se aşteaptă ca aceste produse să fie 
mai slabe din punct de vedere calitativ. Ele nu oferă prea 
mult în sensul beneficiilor nemateriale”!!. Diferenţierea 
prin publicitate a brandului propriu este un imperativ ce 
nu poate fi niciodată ignorat. Totuşi, diferenţierea nu este 
un scop în sine. Pentru atingerea scopului fundamental - 
creşterea vânzărilor - diferențierea pe care o realizează 
advertisingul trebuie să fie relevantă pentru cumpărătorul 
actual şi potenţial. De exemplu, „marea diferenţă pe care 
obişnuia să o ofere Pizza Domino's era timpul scurt de 
livrare. Dacă te grăbeai să hrăneşti copiii şi nu aveai timp 
să faci ceva de mâncare, puteai primi o pizza în 30 de 
minute, şi astfel necesităţile tale imediate erau rezolvate. 
Domino's şi-au creat brandul la nivel mondial pe baza 
faptului că reuşeau într-adevăr să livreze o pizza în 30 de 
minute. În esenţă, Domino's nu vindea pizza, ci o soluţie, 
anume: «lată mâncarea care îţi va rezolva problema 
timpului»”1?. Aşadar, publicitatea Pizza Domino s-a pus 
accentul pe o diferenţă relevantă pentru consumatorul 
potenţial; acesta putea obţine o masă gustoasă într-un 
timp foarte scurt. Trebuie însă ştiut faptul că relevanţa 

unui anumit mesaj publicitar este o chestiune mobilă. 
„Doar pentru că un mesaj este relevant la un moment dat, 
în anumite condiţii, pentru un anumit grup de oameni, 
acest lucru nu înseamnă că va rămâne relevant pentru 
totdeauna în condiţii similare”!5. Evident, nu orice 
diferenţiere este însă şi relevantă. De pildă, „Gillette a 
lansat Mach 3, un aparat de ras futurist care oferea un 
bărbierit mai bun pentru că avea trei lame în loc de două. 
Cu adevărat genial. A avut un succes atât de mare, încât 
au transformat Mach 3 într-o întreagă gamă de produse 
pentru toaleta masculină. Apoi, din senin, au lansat «noul» 
Mach 3, al cărui singur element distinctiv nu era decât 
culoarea albastră. De fapt, acesta a fost şi singurul lucru 
pe care s-au gândit să-l spună în reclamă: «E albastru!». 
Din nefericire pentru Gillette, nimeni nu s-a sinchisit de 
asta. Sigur, lamele de bărbierit albastre sunt o noutate, 
dar, pentru majoritatea oamenilor care se bărbieresc 
culoare este absolut irelevantă. Ei nu vor decât un ten 
neted, sau picioare netede, sau un subraţ fin, fără să 
piardă prea mult sânge. Nu-i de mirare că produsul a fost 
un eşec total”!4. În aceeaşi ordine de idei, Bill Bembach 
spunea că banalitatea nu-ţi vinde produsul, dar nici 
originalitatea fără legătură. Aşadar, diferenţierea de 
dragul diferenţierii nu este acelaşi lucru cu diferenţierea 
relevantă. 

5. Să fie adresate exact targetului avut în vedere de 
clientul agenţiei de publicitate şi să fie construite după 
caracteristicile  socio-psihologice, determinate prin 
cercetare, ale membrilor targetului respectiv. Orice 
agenţie bună trebuie să ştie cum să poziţioneze brandurile 
pentru diferitele segmente demografice ale pieţei: pentru 
bărbaţi, pentru copii, pentru fermieri, etc. Dar nu este 
suficient doar să identifici un target; pentru a avea succes 
trebuie să îţi poziţionezi produsele pentru segmentele 
psihologice ale pieţei. De pildă, campania pentru Mecedes- 

Benz produsă de agenţia Ogilvy & Mather a fost 
poziționată astfel pentru a se potrivi non-conformiştilor, 
celor care râd dispreţuitor la simbolurile de clasă şi 
resping apelurile mai potrivite pentru snobi. 

6. Să poată determina, în cele din urmă, o modificare 
a comportamentului membrilor targetului în sensul 
multiplicării actului de cumpărare. Artizanii unei campanii 
publicitare se pot mulţumi doar cu creşterea notorietății 
unui brand în urma derulării acesteia, doar dacă şi-au 
propus să obţină numai lucrul acesta. Succesul deplin al 
unei campanii publicitare se judecă, de cele mai multe ori, 
în funcţie de creşterea vânzărilor. Or, principala sarcină a 
unui mesaj publicitar este tocmai să determine o sporire a 
vânzărilor. 

(III) Creaţia în publicitate. Ideile de creaţie şi 
creativitate ne trimit, în mod obişnuit, către libera 
imaginaţie şi posibilităţi nelimitate de a exprima o idee. 
Creaţia în publicitate nu este însă una liberă, una 
concepută de dragul creaţiei, ci una ce ţine cont de o 
anumită conjunctură economică, de anumiţi parametri şi 
anumite obiective care ţin de marketing şi comunicare. În 
plus, este un gen de creativitate contra-cronometru, care 
trebuie să ducă în cel mai scurt timp la crearea unui mesaj 
publicitar eficient. Aşadar, creativitatea publicitară trebuie 
să conducă, în cele din urmă, la creşterea vânzărilor. 
Eficacitatea creaţiei publicitare se măsoară în cotele de 
piaţă câştigate de client, în volumul de produse sau servicii 
vândute, prin modul în care percepţia publicului faţa de un 
brand s-a modificat în direcţia imaginii dorite. Prin urmare, 
creaţia publicitară este o cale de a crea, de a menţine şi de 
a manageria legătura între brand şi consumator. Creaţia 
trebuie să aibă drept rezultat un mesaj care să asigure 
acea comunicare coerentă, onestă, simplă, despre brand, 
care să vorbească pe limba consumatorilor. Până la urmă, 
creativitatea în publicitate este o pârghie ce poate 
contribui decisiv la creşterea vânzărilor. 

(A) Specificul creativităţii publicitare. În esenţă, 


creaţia în publicitate posedă trei caracteristici distincte: 
(a) divergenta - o reclamă trebuie să conţină ceva nou, 
diferit sau neobişnuit într-un anume mod; (b) relevanța - o 
reclamă trebuie să fie semnificativă, potrivită sau 
valoroasă pentru audienţă (relevantă prin elementele ce 
vizează idenitatea de brand, cât şi prin elementele sale 
execuţionale - muzica, de pildă; astfel, putem vorbi de o 
relevanţă a brandului pentru consumator şi de o relavanţă 
a reclamei pentru consumator); (c) eficiența - o reclamă 
trebuie să poată fi productivă, adică să-şi poată realiza 
obiectivele de marketing”. 

Poziţia esenţială a creaţiei în publicitate nu poate fi 
contestată. Creaţia publicitară poate ridica sau poate 
cobori (sau îngropa definitiv) un brand. Poate face dintr-un 
brand necunoscut un nume semnificativ într-o categoria 
anume de produse. Poate transforma în mod ireversibil o 
afacere. Cum putem recunoaşte o reclamă creativă, de 
calitate? Pentru evaluarea calităţii unei reclame ar trebui 
să putem răspunde la două seturi de întrebări: 

(a) 1. Corespunde briefului clientului? Corespunde 
strategiei? Ce se înţelege din această reclamă? Prima 
impresie a fost pozitivă sau negativă? Produsul publicitar 
se adresează categoriei corecte de consumatori? 

2. Este o execuţie bună? Este beneficiul vizualizat 
într-un mod eficient? Este numele de brand vizibil? Este 
ideea centrala exprimată clar? Ideea centrală lasă loc 
dezvoltării unor campanii ulterioare? Dacă da, cum ar 
putea arată celelalte execuţii? Îţi atrage ceva atenţia în 
mod deosebit? 

Dacă ar fi să sintetizăm, o creaţie publicitară trebuie 
să satisfacă o serie de exigenţe: (1) să se bazeze pe o 
strategie puternică, (2) să se bazeze pe o idee clară şi să 
aibă un stil care impune, (3) să fie relevantă (ceea ce 
produsul oferă trebuie să aibă ecou în experienţa 

consumatorilor şi să joace un rol în viaţa lor). Creaţia 
publicitară trebuie totodată (4) să genereze notorietate 
pentru brand, (5) să se constituie într-o campanie şi (6) să 
aibă impact îndelungat asupra targetului (reclama trebuie 
să ajungă la acea maturitate care să-i permită să reziste pe 
piaţa publicitară suficient timp pentru ca publicul să o 
internalizeze). Alte caracteristici ale creaţiei publicitare 
sunt: (7) orientarea sau modificarea atitudinilor grupurilor- 
ţintă în direcţiile stabilite în strategia de publicitate, (8) 
impactul în cât mai multe media, şi nu doar într-unul 
singur (TV, radio, presă etc.), (9) să fie suficient de 
flexibilă, astfel încât să permită realizarea unor execuţii 
adaptate diverselor canale de comunicare sau pieţe, 
schimbărilor economice, activităţilor concurenţei etc.) şi 
(10) să dezvolte afacerea clientului!6. Pentru evaluarea 
calităţii unei creaţii publicitare, creativii ar trebui să ţină 
cont de următoarele criterii şi linii directoare: 

- Îmi captează atenţia fără a-mi provoca confuzie? 
Comunică cu simplitate? Ar avea prestanţă într-o revistă 
plină de reclame sau într-un calup publicitar? 

- Este empatică cu audiența vizată? Este audiența 
clar definită? Te face să te implici („Despre mine e vorba în 
reclama?”)? 

- Comunică într-un mod clar beneficiul principal? 
Transmite vreo motivaţie, raţională sau emoţională, pentru 
a cumpăra? 

- Există un element vizual memorabil? Există un titlu 
sau o frază de excepţie? 

- Îţi crează un sentiment pozitiv faţă de brand, faţă de 
reclamă, faţă de producător? 

- Exista vreun element al reclamei, cât de mic, ce 
poate fi îmbunătăţit? Cum poate fi îmbunătăţit!”? 

Mulţi profesionişti ai domeniului nu ezită să însă să 
sublinieze greutatea şi caracterul dificil al creaţiei 

publicitare. De pildă, Luke Sullivan celebru copywriter 
scria: „Întregul proces de creaţie este stupid. E ca şi cum 
ai spăla un porc. Se face mizerie nu sunt reguli, nu ai un 
început clar, un mijloc sau un sfârşit; este cam greu de 
suportat şi, când ai terminat, nu ştii dacă porcul este curat 
şi nici măcar dacă ceea ce ai spălat era un porc, până la 
urmă. Bine ai venit în departamentul de creaţie”18. Tocmai 
pentru că procesul creativ este lipsit de reguli, tocmai 
pentru că nu există soluţii preambalate, tocmai pentru că 
ingeniozitatea unei soluţii creative poate avea un impact 
decisiv asupra derulării unei campanii publicitare, munca 
oamenilor de creaţie este dificilă, dar imposibil de înlocuit 
cu altceva. 

(B) Tehnici creative utilizate în publicitate. 
Identificarea celui mai bun concept creativ sau celei mai 
bune execuții pentru un mesaj publicitar presupune o doză 
mare de creativitate. Pentru că în departamentul de 
creație soluțiile trebuie găsite aproape de fiecare dată într- 
un interval scurt de timp, nimeni nu-şi poate permite să 
aştepte până în momentul în care art directorului sau 
copywriterului îi apare o idee salvatoare. Pentru 
identificarea rapidă a celor mai bune soluţii creative sunt 
utilizate o serie de tehnici creative. După Michele Jouve, 
există tehnici de stimulare a creativităţii preponderent 
asociativ-imaginative, în care este solicitată preponderent 
emisfera dreaptă, („gândirea în imagini”, „povestirea 
pentru copii”, „dacă ar fi...”, „marţienii”) şi tehnici 
imaginativ-raționale, în care cei două emisfere sunt 
solicitate în egală măsură („distrugerea voită”, „produsul 
ideal”, „brainstormingul”). Vom înfăţişa aceste metode aşa 
cum le expune Michele Jouve în lucrarea sa Comunicarea. 
Publicitate şi relaţii publice. 

B.1. Tehnici asociativ-imaginative. Aceste tehnici se 
bazează în principal pe metaforizare şi găsirea de analogii. 

1. Gândirea în imagini. Este vorba despre un joc 

colectiv care se bazează pe principiul asocierilor de idei şi 
care urmăreşte o regie simplă: plecând de la un brand X, 
de la o idee asociată acestuia, primul participant enunţă o 
imagine care îi corespunde; cel de-al doilea îl completează, 
apoi al treilea face acelaşi lucru la rândul său şi aşa mai 
departe. Acest exerciţiu prezintă trei avantaje: 

- Acumularea simbolurilor, îmbogățirea unei imagini 
spontane, ducând uneori la un tablou, un decor, o scenă; 

- Revelarea unui anumit număr de asocieri de idei pe 
care altfel nu le-am fi luat în considerare şi care pot 
reprezenta drumul mental al unui consumator în faţa unui 
mesaj publicitar (drum care nu merge neapărat în acelaşi 
sens cu cel al creaţiei); 

-  Impulsionarea unei dinamici care permite 
încercuirea unor derapaje (care vor putea fi, prin urmare, 
evitate). 

2. Povestirea pentru copii. Procedeul se rezumă aici 
la exploatarea unui brand, a unui produs, a unui serviciu, a 
unei organizaţii, a unei activităţi, în termenii cei mai 
simpli, ca şi cum i-am povesti unui copil. Acest exerciţiu - 
mai dificil decât pare, pentru că diferenţiază numeroase 
puncte care par evidente pentru un adult, dar nu sunt de 
fapt evidente - se dovedeşte preţios pentru: 

- Construirea unei argumentaţii clare, accesibile, 
plecând de la un mesaj complex (tehnic, ştiinţific...); 

- Degajarea unor argumente, detalii, idei originale 
plecând de la un subiect despre care se credea că nu mai 
este nimic de spus; 

- Trimiterea la formularea imagistică, vie, a unui 
mesaj funcţional, pragmatic. 

3. Dacă ar fi... Aplicat la publicitate, acest joc colectiv 
bine cunoscut în alte domenii („portretul chinezesc”) 
constă în imaginarea produsului sau întreprinderii sub 
forma unei ţări, unui film, a unei culori, a unei melodii etc. 
Un membru al grupului, care, bineînţeles, nu ştie la ce 
produs se face referire, îi interoghează („dacă ar fi...?”), 
interpretează răspunsurile şi trebuie să descopere despre 


ce este vorba. Exerciţiul are ca efect producerea unui 
mare număr de simboluri, care vor putea servi, după 
exploatare, la: 

- Conceperea unui mesaj, a unui spot, a unui clip, a 
unui logo etc. 

- Distingerea registrului în care a fost plasat spontan 
produsul sau întreprinderea şi a valorilor, semnificaţiilor 
care i-au fost atribuite. 

Exerciţiul permite şi evaluarea inteligibilităţii unui 
simbol, după cum s-a reuşit sau nu să se identifice prin 
intermediul lui produsul (este de la sine înţeles că 
simbolurile care nu spun suficient unui imaginar colectiv 
trebuie eliminate). 

4. Marţienii. Este vorba despre descoperirea şi 
descrierea, şi în acest caz, a unui produs, a unei 
întreprinderi, a unui procedeu, a unei metode... aşa cum ar 
face-o un extraterestru. 

Oricât de surprinzătoare poate părea, această 
metodă dă rezultate excelente în măsura în care ajută la 
decelarea disfuncţionalităţilor, la demonstrarea modurilor 
de utilizare la care nu se mai reflectează pentru că sunt 
prea obişnuite, asimilate. 

Aplicat publicităţii, exerciţiul permite: 

- „privirea” unui produs banalizat cu alţi ochi, găsirea 
a ceea ce poate el avea magic, extraordinar; 

- Detectarea locurilor în care el este complicat în 
mod inutil (sau, pur şi simplu, nu aduce nimic); 

- Atingerea unui imaginar puţin „nebun”. 

B.2. Tehnici imaginativ-raţionale. Acest gen de 
tehnici de sporire a creativităţii presupun o împletire a 
exerciţiilor libere ale imaginaţiei cu analize raţionale 
asupra celor mai bune variante de soluţii. 

1. Distrugerea voită. Cum arată şi numele, este 
vorba, nici mai mult nici mai puţin, despre „demolarea” 
unui produs, a unui proiect, despre crearea unei 
controverse în jurul acestuia. Interesul acestei metode este 
dublu: 


- Imaginarea, în cel mai rău caz, a tuturor obiecţiilor 
posibile şi pregătirea răspunsului; 

- Operarea a ceea ce numim, în termeni de 
creativitate, o „descotorosire”, adică eliminarea tuturor 
derapajelor, ideilor excesive, concepute într-un elan de 
entuziasm. 

2. Produsul ideal. Metoda în discuţie doreşte să ne 
străduim să sublimăm brandul (chiar în sensul rezultatului 
ce trebuie atins), să ni-l imaginăm într-un fel ca ajungând 
la un grad de perfecţiune (nu este acesta, de altfel, 
obiectivul publicitar?). 

Chiar dacă abordarea redevine mai obiectivă în 
momentul elaborării mesajului, produsul este pus într-o 
lumină favorabilă, în mod natural, prin idealizarea lui. De 
aceea, nu mai este vorba despre exprimarea în termeni 
ideali a unui produs care nu este aşa, ci despre descrierea 
în termeni credibili a unui produs devenit ideal. 

3. Brainstormingul. Brainstormingul se dovedeşte o 
tehnică foarte eficientă în măsura în care i se respectă 
regulile; de obicei, este utilizată profitabil în munca de 
echipă. 

Această metodă are particularitatea de a reuni 
rigoarea analizei, a evaluării, a spontaneităţii imaginaţiei, 
a improvizaţiei. 

Organizarea: 

- Un grup de zece participanţi (maximum); 

- Observatori care, fără să intervină sau să 
reacționeze, vor nota tot ceea ce se va spune; 

- Un animator care are misiunea de a veghea la buna 
desfăşurare a operaţiunilor (cu obligaţia de a rămâne 
neutru; nu trebuie să emită nicio idee personală, nicio 
aprobare sau dezaprobare); el reformulează ceea ce nu 
este clar (după cel care a emis ideea), face sinteze parţiale 
în timpul şedinţei, distinge piste, relansează dezbaterea. 

Sedinta: 

- Durată = minimum o jumătate de oră, până la 
maximum o oră şi jumătate; 


- Fiecare lansează idei, cu toată spontaneitatea, în 
jurul temei propuse (poate fi vorba despre aspectele 
pozitive sau negative ale unui brand, produs, despre idei 
pentru un slogan, logo, scenariu sau eveniment.); 

- Trebuie respectate patru „legi”: sunt interzise orice 
judecăţi de valoare; se dă mână liberă imaginaţiei (fără 
autocenzură); cantitatea ideilor primează asupra calităţii 
lor; fiecare are posibilitatea de a se inspira din ideea altuia 
pentru a o transforma şi a o îmbogăţi după bunul său plac. 

- Animatorul nu trebuie, în niciun caz, să prevadă o 
organizare de genul adunării împrejurul unei mese, pentru 
că principiul de bază este spontaneitatea (el trebuie doar 
să vegheze ca participanţii să nu se întrerupă unii pe alţii 
şi să nu vorbească toţi în acelaşi timp). 

Trierea soluţiilor 

- Observatorii se reunesc pentru a opera o selecţie 
plecând de la ansamblul părerilor emise; sunt păstrate 10 
până la 15% din totalul sugestiilor formulate; 

- Alegerea, efectuată cu toată obiectivitatea şi 
neutralitatea, nu se supune decât următoarelor criterii: 
originalitate, un realism minimal, eficacitate, rapiditate, 
adică uşurinţă de punere în aplicare. 

- Se dovedeşte foarte utilă solicitarea către 
participanţi de a preda un proces-verbal al şedinţei, de a 
trage concluzii doar pe baza memoriei şi autoevaluării şi 
de a compara documentul cu rezultatele consemnate de 
către observatori. Aceasta permite evaluarea decalajului 
posibil între intenţie şi formulare; în plus, permite unui 
grup de a deveni conştient de ceea ce a putut produce!?. 

Utilizarea acestor tehnici de stimulare a creativităţii 
nu ne poate garanta găsirea soluţiei creative optime, dar 
poate crea un set de posibilităţi care, în cele din urmă, prin 
rafinare şi dezvoltare, să ducă la soluţia dorită. 

(IV) Tipuri de reclame şi elementele acestora. O 
clasificare extrem de cuprinzătoare a tipurilor de reclame 

se poate face în reclame de tip ATL (above the line) şi 
reclame de tip BTL (below the line). Mai precis, reclamele 
ATL sunt cele ce utilizează suporturi media convenţionale 
(presa scrisă, TV, radio, panouri outdoor, cinematograful 
etc.), iar reclamele BTL sunt cele ce utilizează mijloace şi 
suporturi neconvenţionale (mijloace de transport, staţii de 
metrou, faţade de clădiri, construcţii speciale etc.), adică 
alte suporturi decât cele convenţionale. Primul gen de 
reclamă este tipică pentru construirea imaginii unui brand, 
pentru comunicarea diverselor noutăţi (de genul: un alt 
preţ, o nouă variantă de produs, etc.); în plus, este utilizat 
în campanii la nivel naţional şi internaţional. Cel din urmă 
este, de obicei, vehiculul promoţiilor şi este utilizat cu 
precădere în publicitatea desfăşurată la nivel local. 

Orice reclamă este un instrument de comunicare mai 
mult sau mai puţin complicat ce adună, după o anumită 
„schemă”, o serie de elemente precum textul, imaginea, 
imaginea în mişcare, muzica etc. Elementele unei reclame 
pot fi împărţite în elemente structurale (ce apar în 
structura finală a reclamei) şi elemente procesuale („paşi” 
ce trebuie parcurşi în conceperea şi producerea unei 
reclame) 

A. Elementele structurale ale unei reclame. 
Elementele care apar în arhitectura finală a unei reclame 
pot fi împărţite, la rândul lor, în trei categorii: elemente de 
identitate a brandului (identitate verbală şi vizuală), 
elemente prin care se comunică ceva despre identitatea 
brandului şi elemente execuţionale (ce nu au vreo legătură 
cu identitatea brandului promovat). Primele ajută la 
identificarea rapidă a brandului; elementele din a doua 
categorie transmit, la modul esenţial, beneficiului pe care 
brandul îl aduce consumatorilor; ultimele elemente vizează 
designul reclamei, muzica sau anumite elemente introduse 
mai degrabă din raţiuni pur creative. 

A.1. Elemente de identitate ale brandului - 
elementele prin care un brand este identificat. În reclame 
apar, de obicei, două astfel de categorii de elemente - cele 


ce ţin de identitatea verbală a brandului şi cele ce ţin de 
identitatea sa vizuală. 

Numele de brand reprezintă partea principală a 
identităţii verbale a brandului; este identitatea înregistrată 
la oficiul pentru mărci; în situaţia în care clientul lansează 
un produs sau un serviciu nou, agenţia de publicitate este 
cea care trebuie, conform strategiei de marketing şi tipului 
de produs, să propună şi un nume pentru acesta (asta în 
situaţia în care clientul nu apelează la o agenţie de 
branding). Un nume bun de brand trebuie să respecte o 
serie de criterii: este legat de una sau mai multe calităţi 
fizice ale produsului sau este din zona imediată a acestuia 
(beneficiu principal, efect, folosire etc.); trebuie să fie uşor 
de pronunţat şi de citit; trebuie să fie memorabil etc. 

Sloganul este esenţa, exprimată în cuvinte, a unui 
brand; prin repetare şi prin prezenţa pe toate materialele 
publicitare devine element de identitate a acestui brand. 

Logoul este partea esenţială a identităţii vizuale a 
unui brand. De obicei, este un însemn grafic ce 
simbolizează o companie sau o firmă. Logoul face mai uşor 
de recunoscut brandul, îl diferenţiază, îi asigură 
longevitate. 

Culoarea asigură vizibilitate şi diferenţiere pentru un 
brand în măsura în care cei ce administrează brandul vor 
reuşi să asocieze în mod unic prin programele de 
comunicare desfăşurate o anumită culoare cu brandul lor. 

A.2. Elemente ce comunică despre brand - în care 
transpare identitatea conceptuală a brandului şi este 
subliniat atributul esenţial. 

Titlul (Headline) transmite, de obicei, principalul 
beneficiu pe care îl oferă un brand. El sintetizează, într-o 
reclama de presa, de exemplu, ideea reclamei şi este 
plasat de regula în partea de sus a machetei de presa, cu 
un corp de litera mai mare decât restul textului. În medie, 
oamenii care citesc titlul sunt de cinci ori mai mulţi decât 
cei care citesc şi corpusul reclamei. Prin urmare, a nu 
vinde produsul încă din titlu, înseamnă a risipi 80% din 


bani. Din această cauză, cele mai multe titluri bine 
construite cuprind numele de marcă şi promisiunea. 

Subtitlul (Subhead): este un titlu secundar într-o 
reclama, cel care amplifică promisiunea din titlul principal. 

Bloc principal de text (Body Copy): este partea în 
care se comunica pe larg mesajul, argumentele sau unde 
se punctează esenţialul despre brand. 

Imaginea, statică sau în mişcare, vine să arate sau să 
sugereze ceva esențial despre brand. Reprezintă 
principalul element de captare a atenţiei într-o reclamă. 

A.3. Elemente execuţionale sunt acele elemente 
dintr-o reclamă care nu au o legătură directă cu brandul 
promovat, dar care apar în structura finală a unei reclame: 
designul, layoutul, muzica (fără a face parte din identitatea 
unui brand, prin difuzare frecventă şi prin asociere 
puternică cu un brand, muzica poate deveni parte a 
identităţii sale verbale. „Asocierea brandului cu o piesă 
muzicală cunoscută evidenţiază brandul şi mai mult în 
mintea noastră şi face să crească probabilitatea de a ne 
gândi la brand ori de câte ori ascultăm muzica”2%), anumite 
culori - altele decât culoarea de brand, anumite imagini 
care nu au legătură directă cu brandul, fonturile etc. 

B. Elemente procesuale („stadii” în procesul creării 
unei reclame): 

Scenariu (Script): este povestea audio (spot radio) 
sau audio-video (spot TV) pe succesiune de momente. 

Macheta (Layout): este prezentarea grafică a unei 
reclame (print), cuprinzând toate elementele specifice (ex.: 
titlu, imagine, slogan, nume produs etc.). 

Scenariu ilustrat (Storyboard): este prezentarea 
ilustrata a unui spot TV, pe cadre esenţiale succesive, cu 
adnotări ce precizează stilul de filmare, elementele audio, 
textul pentru personaje şi pentru vocea de fundal. 

Despre toate aceste elemente ale unei reclame vom 
discuta pe larg în capitolele viitoare. Cum se ajunge însă la 


20 Max Sutherlad, Alice K. Sylvester, De la publicitate la consumator, 
Editura Polirom, laşi, 2008, p. 137. 


conceperea şi producerea unor reclame? Cum se decide 
care elemente vor face parte din reclamă şi cum vor fi ele 
asamblate în jurul unei idei creative? Toată această 
aventură a creării unor produse publicitare începe din 
momentul în care un agent economic decide să-şi facă mai 
bine cunoscută afacerea, să comunice clienţilor săi actuali 
şi potenţiali ce beneficii le pot oferi brandurile pe care le 
administrează. 

(V) De la brieful clientului la brieful creativ. Brieful 
clientului reprezintă un document ce conţine „comanda” 
dată către agenţia de publicitate sau departamentul 
depublicitate intern, ce cuprinde toate informaţiile 
necesare pentru executarea unui produs publicitar. 
Aceasta  „comandă” porneşte de la client şi este 
„procesată” în departamentul de conturi înainte de a 
ajunge într-un format special la departamentul de creaţie. 

(A) Brieful clientului (sau brieful de agenţie). Un 
proiect în domeniul publicităţii este, de obicei, iniţiat de un 
client care se adresează mai multor agenţii de publicitate. 
Anunţarea intenţiei se face printr-un brief care este trimis 
mai multor agenţii care, din perspectiva clientului, ar 
putea să ducă la bun sfârşit sarcinile proiectului respectiv. 
Acest brief al clientului conţine toate datele necesare 
pentru o bună conturare a proiectului publicitar: date 
despre calităţile produsului şi identitatea brandului, 
despre poziţionarea actuală a brandului, date despre 
modul în care se poziţionează principalele branduri 
concurente, date despre piaţă şi consumator, obiectivele ce 
trebuie atinse prin intermediul campaniei publicitare etc. 

Obiectivele urmărite de client prin campania 
publicitară pot fi împărţite în două categorii: 

1. Obiective de marketing: cum trebuie poziţionat 
brandul, ce volum de vânzări ar trebui atins şi în cât timp 
etc. 

2. Obiective de comunicare: ce se doreşte comunicat 
consumatorului despre produs, acel atribut esenţial pe 
care trebuie să se centreze comunicarea; acesta poate fi 


un beneficiu raţional sau unul emoţional, de exemplu: o 
nouă variantă de produs, un preţ mai bun, ingrediente de 
calitate, efect după utilizare, stare emoţională, stare de 
confort etc. 

Proiectul trebuie finalizat în anumiţi parametri 
bugetari, brieful conţinând şi un buget estimativ. 

Întâlnirea sau licitaţia prin care se atribuie proiectul 
unei agenţii de publicitate poartă numele de pitch. Un 
brief ce este înmânat de clientul potenţial agenţiilor de 
publicitate interesate de proiect ar putea avea o formă de 
genul următor. Brieful dat aici drept exemplu a fost 
adresat unui număr de 20 de agenţii în toamna anului 
200521. 

Brief 

1. Obiectivul pitch-ului: Identificarea unei agenții 
care să se ocupe de producţia audio vizuală şi de media 
planning pentru campania de toamnă a cotidianului 
Averea. 

2. Selecţia: Selecţia va fi făcută pe baza unui concept 
creativ (print, synopsis, etc.) propus de agențiile 
participante. Conceptul trebuie să corespundă din punctul 
de vedere al poziționării şi al ideilor cu obiectivele 
campaniei de toamnă pentru Averea. Agenţiile selecţionate 
după prima fază (Short list, maxim 3) vor fi invitate ulterior 
să facă şi o propunere bugetară. 

3. Deadline şi calendar de lucru: 

- Pentru propunerea conceptului creativ: Luni, 19 
septembrie, ora 14 

- Pentru informarea agenţiilor selectate pe short list: 
Marţi, 20 septembrie, ora 16. 

- Pentru predarea propunerilor bugetare: Joi, 22 
septembrie, ora 16. 

- Pentru selecţia agenţiilor (eventual interviu, 
negociere): Vineri, 23 septembrie, ora 14. 


21 Acest brief este reprodus după Andrei Stoiciu, Cum să convingi un 
million de oameni? Manual de marketing & publicitate, Editura Ziua, 
Bucureşti, 2006, pp. 110-111. 


- Pentru completarea producţiei audio video: 7 
octombrie 

4. Obiectivul campaniei de toamnă: Obiectivul 
campaniei este de a consolida imaginea şi de a creşte 
notorietatea brandului Averea în rândul audienței ţintă. 
Atributele cu care dorim să fie asociat acest cotidian sunt: 
calitatea informației, credibilitatea analizelor propuse, 
influenţa în mediul afacerilor, prestigiul colaboratorilor 
săi. Audienţa ţintă este formată din persoane cu venituri 
medii de peste 300 de euro, clasa mijlocie în devenire, 
oamenii care au venituri disponibile pentru investiţii 
imobiliare, vacanțe, mici întreprinzători,  decidenţi 
economici şi politici, responsabili în autorități de 
reglementare a politicilor economice, cititori de 
săptămânale economice. 

5. Produsul şi imaginea sa: Cotidianul Averea 
(www.averea.ro) a fost lansat în primăvara 2005 cu o 
campanie media (print, tv, radio). Au fost folosite trei 
clipuri care ilustrau ideea că Averea conține numai 1% 
hârtie iar restul este inteligență. De asemenea, clipurile 
evocau situații în care păstrarea integrității ziarului era 
mai importantă chiar decât degradarea propriului costum. 
De asemenea, a fost folosită o campanie outdoor cu 
panouri publicitare care sustineau mesajul Pregăteşte-te 
să înveți să fii bogat cu imagini de prosperitate şi viață de 
lux. Poziționarea brandului Averea este următoarea: 

- Pentru oameni de afaceri, decidenţi economici şi 
politici. 

- Averea este un brand care oferă informaţie 
economică şi politică de calitate. 

- Brandul are o poziționare centrală, nu este un 
brand de nişă. 

- Principalele beneficii oferite de brand: 

- Răspunde la o nevoie nesatisfăcută sau satisfăcută 
parțial: cea de informaţie economică de calitate. 

- Oferă o recompensă intelectuală: cea de informație 
inteligentă; 


- Oferă o recompensă socială: cea de apartenenţă la 
clasa de mijloc şi de capacitate de influenţă; 

6. Mesaje: Următoarele mesaje trebuie să fie incluse 
în propunerea creativă: 

- Campania de abonamente de toamnă Averea a 
început. 

- Cei care se abonează pentru 2006 primesc banii 
înapoi dacă nu sunt mulţumiţi de calitatea ziarului (cf. 
Averea este un ziar serios). 

Un brief de acest tip este trimis de managerul 
companiei ce doreşte conceperea şi executarea unei 
campanii publicitare (a unor produse publicitare) către mai 
multe agenţii de publicitate. Agenţiile interesate de acest 
posibil cont vor participa la licitaţia organizată de 
companie (pitch) şi vor expune modul în care ei văd 
soluționate problemele ridicate prin brief. In cele din 
urmă, una dintre agenţii va fi aleasă pentru conceperea 
soluţiilor creative. Pentru cei ce lucrează în departamentul 
de creație al agenţiei ce este desemnată drept 
câştigătoare, brieful clientului are o importanţă deosebită. 
În datele acestui brief este conținută platforma reclamelor 
viitoare sau, altfel spus, „obligaţiunile reclamei” impuse de 
client. Platforma unei reclame vizează ce este admis şi ce 
este interzis de către client, ce trebuie neapărat inclus în 
reclamă şi ce poate fi omis, cum trebuie poziţionat brandul 
(în cazul în care este luată deja această decizie), ce gen de 
imagine trebuie să aibă brandul în urma campaniei, 
mesajul care trebuie transmis, ce elemente din identitatea 
actuală a brandului trebuie incluse în produsele publicitare 
etc. Plecând de la această platformă de reclamă, de la 
strategia stabilită de account planner, echipa creativă va 
propune conceptul creativ şi va concepe diversele execuţii. 

(B) Brieful creativ. După alegerea agenţiei de 
publicitate, departamentul de conturi al acesteia 
procesează toate datele primite de la client, le 
completează - dacă este necesar - cu informații din alte 
surse (studii de piaţă, studii despre consumatori, date 


despre concurenţă etc.). Toate acestea trebuie puse într-o 
succesiune logica, uşor de folosit într-un moment ulterior 
pentru a atinge obiectivele briefului. De acest lucru se 
ocupă, în principal, account plannerul. Sarcina plannerului 
este aceea de produce cel mai bun „advertising posibil, în 
stare să îndeplinească obiectivele de afaceri ale clientului, 
să se evidenţieze din mulţime, să spună lucrul potrivit 
oamenilor potriviţi şi să îi îndemne la fapte ca rezultat al 
vizionării sau ascultării mesajului publicitar”22. Cu alte 
cuvinte, plannerul are dificila sarcina de a găsi strategia 
potrivită pentru ca, în ultimă instanţă, produsele 
publicitare construite de agenţie să aibă eficienţa solicitată 
de client. 

Prin procesarea datelor oferite de client şi a datelor 
suplimentare, account plannerul (împreună cu art 
directorul şi copywriterul) va elabora brieful creativ, adică 
un document intern al agenţiei ce cuprinde o serie de date 
şi indicaţii esenţiale cu privire la liniile conceptului creativ, 
strategia de comunicare utilizată şi caracteristicile finale 
ale produselor publicitare. Consistenţa şi conţinutul 
briefului creativ diferă de la agenţie la agenţie şi chiar de 
la proiect la proiect, însă, în principiu, trebuie să conţină 
următoarele informaţii: 

- Care este problema clientului? 

- Ce doreşte clientul de la agenţie? (de pildă, o 
campanie de imagine pentru un brand, creşterea 
notorietății, creşterea vânzărilor cu un anumit procent 
etc.) 

- Liniile esenţiale ale strategiei media (utilizarea 
anumitor canale media: TV, presa, radio, etc.) 

- Care este identitatea brandului? 

- Cum este poziţionat acum brandul pe piaţă? Care 
sunt principalii competitori? 

- Cui ne adresam prin comunicare? Posibilele date 
socio-psihologice despre consumator (nevoi ale acestuia, 


22 Jon Steel, Adevăr, minciună şi advertising. Arta account 
planningului, Editura Brandbuilders, Bucureşti, 2005, p. 72. 


păreri, dorinţe, stil de viaţă etc.) care pot fi folositoare; 

- Care este cel mai important lucru pe care vrem să-l 
transmitem? Care este IDEEA pe care dorim să o 
transmitem despre brand şi care sunt elementele care o 
susţin? Pe scurt, care este atributul pe care, în ultimă 
instanţă, dorim să îl ataşăm de numele de brand? Care 
este conceptul creativ al campaniei? 

- Cum vom spune ceea ce dorim să spunem? (ce gen 
de strategie va fi îmbrăţişată în transmiterea mesajului 
publicitar); 

- Informaţii despre execuţia efectivă a ideii (ce 
trebuie să evităm şi ce trebuie neapărat să facem: ce mesaj 
trebuie în mod explicit transmis, trebuie să apară sau nu 
imaginea produsului, trebuie să apară sau nu logo-ul sau 
sloganul etc.); 

- Perioada de timp în care vor fi realizate produsele 
publicitare. 

În continuare vom prezenta un formular de brief 
creativ utilizat în agenţia J. Walter Thompson. Evident, 
funcţie de agenţie acest formular poate avea o structură 
diferită, dar rubricile de bază rămân aceleaşi. 


Numele agenţiei 


Data Membrii echipei Timp 
creative execuţie 
Codul com 
Cerinţe media Producţie 
Buget 


Rolul campaniei de publicitate 


Target 
Insight-ul consumatorului 


Propunerea strategică 


Răspunsul dorit din partea consumatorului 


Motivele de a crede 


Personalitatea brandului 


Tonul comunicării 


Consideraţii cu privire la execuţie 


Vom încercă în cele ce urmează să detaliem fiecare 


rubrică a acestui brief. 

1. Rolul campaniei de publicitate. Este foarte 
important să fie descris contextul în care va fi dezvoltată 
campania de publicitate. Rubrica aceasta va include 
identificarea situației actuale a brandului, mediul 
concurenţial etc. Trebuie să fie prezentate într-o formulă 
sintetică raţiunile pentru care este dorită campania 
publicitară şi obiectivele principale pe care aceasta trebuie 
să le atingă. Toate aceste date sunt necesare pentru o mai 
exactă circumscriere a sarcinilor pe care trebuie să le 
îndeplinească departamentul de creaţie. În urma analizării 
acestor date se stabileşte genul de campanie ce va fi 
desfăşurată: o campanie de revigorare a unui brand în 
care sunt utilizate anumite constante din campanii mai 
vechi (ca elemente de continuitate) combinate cu elemente 
noi; o campanie complet nouă pentru un produs nou sau 
pentru un brand nou; o campanie care să reflecte o altă 
componentă a mixului de comunicare de marketing (de 
pildă, o campanie prin care sunt anunţate anumite 
promoţii) etc. 

2.  Targetul. Rubrica aceasta va conţine o 
caracterizare relevantă a targetului, date furnizate de 
client sau de departamentul de cercetare al agenţiei. 
Datele necesare sunt atât cele de tip demografic (vârstă, 
sex, clasă socială etc.) cât şi cele ce oglindesc stilul de 
viaţă, anumite tipuri de atitudini, valori etc. 

3. Insight-ul consumatorului. Această rubrică va fi 
completată de planner cu acele date ce vor facilita o 
diferenţiere a brandului promovat de brandurile 
concurente în baza unei înţelegeri detaliate a dorințelor şi 
nevoilor consumatorului. De pildă, poate descrie un aspect 
particular sau un beneficiu pe care brandul îl poate oferi în 
plus faţă de concurenţă. Alternativ, poate identifica o 
anumită nevoie emoţională pe care alte branduri din 
aceeaşi categorie nu o satisfac în mod curent. 

4. Propunerea strategică. Care este nota specifică a 
mesajului pe care dorim să-l transmitem? Care este acea 


idee unică ce va diferenţia brandul promovat de cele ale 
concurenţilor? Aici plannerul are obligaţia de a identifica 
caracteristicile - fie fizice, fie emoţionale - care disting la 
modul esenţial brandul şi factorii care să ne garanteze 
faptul că brandul promovat se va diferenţia clar de altele. 
Ce poate să spună brandul despre el însuşi astfel încât să 
creeze o diferenţiere clară în mintea consumatorilor între 
el şi competitorii săi? Completarea acestei rubrici este 
unul dintre cele mai importante momente critice ale 
procesului de briefing. Într-un fel, este încununarea unei 
activităţi de cercetare ce oferă agenţiei o înţelegere a 
percepţiilor esenţiale ale consumatorilor cu privire la 
caracteristicile brandului. 

5. Răspunsul dorit. Ce dorim ca receptorul mesajului 
nostru, consumatorul actual sau potenţial, să facă sau să 
simtă ca urmare a intrării în contact cu produsele noastre 
publicitare? Anumite campanii îşi doresc să-l facă pe 
consumator să cumpere un produs sau un brand, altele să-i 
ofere informaţii suplimentare despre ceva, altele să-l 
determine să includă brandul promovat în categoria celor 
dezirabile sau să stabilească o anumită legătură 
emoţională între consumator şi brand etc. 

6. Motive pentru a crede propunerea. Ce informaţii şi 
argumente sunt necesare pentru a-i asigura pe 
consumatori să creadă propunerea? Ar putea fi subliniate 
anumite caracteristici fizice ale brandului sau anumite 
valori emoţionale. 

7. Personalitatea brandului. Care este identitatea 
brandului şi cum dorim ca acesta să fie perceput? 
Personalitatea actuală a brandului este încă relevantă sau 
este nevoie să fie schimbată şi adusă la zi? 

8. Tonul comunicării. Ce abordare trebuie 
îmbrăţişată în construcţia reclamelor? Tonul acestora 
trebuie să fie autoritar şi serios sau amuzant şi voios, la 
modă şi plin de stil sau doar obişnuit şi prietenos? 

9. Consideraţii cu privire la execuţie. Este, de pildă, 
brandul asociat cu un anume stil de publicitate? Campania 


trebuie să reflecte stilul reclamelor din trecut sau trebuie 
să o ia într-o nouă direcţie? Există anumite elemente 
particulare care trebuie incluse în mod obligatoriu în 
publicitate (un logo, un slogan, un prezentator ce a fost 
utilizat în mod constant în campanii în ultimi ani etc.)23? 

În anumite situaţii, brieful de creaţie este chiar 
brieful clientului (mai ales atunci când agenţia de 
publicitate este angajată să se ocupe îndeosebi de parte de 
producţie de produselor publicitare). Când  brieful 
clientului nu conţine toate datele necesare pentru 
desfăşurarea în bune condiţii a activităţii echipei de 
creaţie, atunci, în baza datelor conţinute în brieful 
clientului, se elaborează brieful de creaţie. Cu alte cuvinte, 
brieful de creaţie reprezintă, pe de-o parte, o consecinţa 
logică a briefului clientului; pe de altă parte, reprezintă o 
detaliere şi o suplimentare a acestuia prin două capitole 
esenţiale: strategie şi concept creativ. Aşadar, ceea ce 
diferenţiază, la modul hotărâtor, un brief creativ de un 
brief de client este indicarea unei strategii de comunicare 
(pentru atingerea obiectivelor fixate de client) şi prezenţa 
conceptului creativ. Când produsul căruia trebuie să i se 
facă reclamă nu este branduit sau are o identitate ştearsă, 
brieful de creaţie poate să conţină şi propuneri pentru 
anumite compartimente ale identităţii de brand: identitate 
conceptuală, verbală (pentru multe campanii publicitare 
sunt concepute sloganuri originale) sau vizuală. 

Există două condiţii esenţiale pentru un brief de 
creaţie bun: să fie directional şi inspirațional. Aceste 
condiţii impun ca brief-ul să fie, pe de-o parte, un ghid bun 
pentru echipa de creaţie în scopul creării unui mesaj 
eficiente; pe de altă parte, brief-ul trebuie să conţină nişte 
elemente care să inspire creaţia. In plus, faţă de cele două 
condiţii de bază, un brief de creaţie trebuie scris într-un 
limbaj simplu (dar nu simplist!), fără termeni tehnici şi fără 
detalii inutile (Michael Newman vorbeşte chiar de brief-ul 


23 Tony Yeshin, Advertising, Cengage Learning Business Press, London, 
2006, pp. 276-278. 


de un cuvânt; un astfel de brief ar avea calitatea de a 
focaliza gândirea şi de a pune accentul pe ceea ce este 
esenţial, ar oferi claritate, iar oamenilor de creaţie le-ar 
oferi un grad mai mare de libertate?4). După ce brief-ul a 
fost scris efectiv, urmează prezentarea acestuia către 
echipa de creaţie într-o întâlnire numită briefing. Scopul 
briefingului este de a răspunde întrebărilor echipei de 
creaţie şi de a înlătura orice alte neînţelegeri legate de 
brief. Mai mult, briefingul trebuie să apropie şi mai mult 
echipa creativă de ideea fundamentală a campaniei. La 
briefing participă reprezentanți ai clientului, ai 
departamentelor de producție, de media sau ai altor 
departamente implicate în proiect. Acesta este momentul 
în care se clarifică toate semnele de întrebare, se pot 
emite primele ipoteze, se trasează o potențială direcție. Un 
profesionist al creaţiei, un copywriter, intuieşte acum şi 
ceea ce nu este scris în brief: sentimentul clientului faţă de 
proiect, anumite preferinţe punctate întâmplător de acesta 
etc. De aceea o bună relaţie cu clientul, bazată pe 
deschidere şi încredere, este esenţială într-un asemenea 
moment, precum şi pe parcursul întregii colaborări. 

(VI) Strategia şi construcţia mesajului publicitar. 
Creativitatea în publicitate trebuie să aibă puterea ca, în 
cele din urmă, să vândă brandul promovat. Din acest motiv 
ea trebuie să fie direcţionată strategic către acest obiectiv 
primordial de marketing. Prin creaţie, un mesaj capătă 
originalitate, prin orientarea strategică devine relevant 
pentru publicul vizat. Strategia aleasă trebuie să aibă 
capacitatea de a ghida către construirea şi executarea 
unor produse publicitare simple, capabile să transmită 
potenţialului consumator ideea cea mai importantă cu 
privire la brandul promovat. Existenţa unei strategii de 
comunicare îl obligă pe directorul artistic să ţină seama de 
toate variabile din brieful de creaţie (caracteristicile 
target-ului, obiectivele publicităţii ce derivă din obiectivele 
de marketing, tipul de mesaj ce trebuie conceput, ideea ce 


24 Michael Newman, Op.cit., pp. 82-85. 


trebuie transmisă, tehnicile ce vor fi utilizate în generarea 
şi construirea mesajului, tipul canalului media pe care va fi 
difuzat mesajul publicitar etc.) şi să supervizeze întregul 
proces de creaţie astfel încât produsul final să fie viabil 
atât comunicaţional, cât şi pe linie de marketing. 

Inainte de crearea şi executarea efectivă a reclamei, 
plannerul va stabili strategia cea mai adecvată pentru ca 
mesajul să ajungă la publicul ţintă şi pentru a-şi îndeplini 
obiectivele de marketing. Există strategii generale de 
comunicare (adoptate drept stil general de a comunica de 
anumite agenţii), precum şi strategii locale, adaptate 
brandului promovat. Strategiile generale de comunicare 
pot fi împărţite în două mari categorii: strategii ce mizează 
în construcţia mesajului pe transmiterea unui beneficiu 
rațional (USP şi SMP) şi strategii ce mizează pe 
transmiterea unui beneficiu emoțional. 

Una dintre cele mai populare strategii printre 
publicitari este propunerea unică de vânzare. Propunerea 
unică de vânzare (Unique Selling Proposition - USP) 
reprezintă indicarea unui beneficiu raţional unic al 
produsului sau serviciului promovat şi este folosit ca bază 
a multor campanii de publicitate. A fost o strategie 
utilizată pentru produsele singulare în categoria lor, mai 
ales în perioada anilor '50 - 60 ai secolului trecut. USP 
este un concept lansat de Roser Reeves în Reality în 
Advertising. După acesta, „fiecare reclamă trebuie să 
spună fiecărui cititor: «Cumpără acest produs şi vei obţine 
următorul beneficiu specific» (...) Propunerea trebuie să fie 
una pe care competitorii fie nu o pot face, fie pur şi simplu 
nu o fac. Trebuie să fie unică - e cazul fie al unicităţii 
mărcii, fie al unei afirmaţii până atunci neformulată în 
câmpul publicitar respectiv”?5. Premisa din spatele USP 
este aceea că oamenii au nevoie de o motivaţie puternică 
pentru a cumpăra: produsul cu calităţi unice ar fi o astfel 
de motivaţie. Totuşi, sunt mulţi oameni de publicitate care 


25 Bernard Cathelat, Publicitate şi societate, Editura Trei, Bucureşti, 

se îndoiesc de eficienţa şi necesitatea USP Premisa de la 
care aceştia pleacă este aceea că omul este o fiinţă ce se 
ghidează în alegerile sale nu atât pe calculul raţional, cât 
pe impulsuri iraționale, pe emoție. Nici Coca-Cola, nici 
Pepsi, nici Nike nu oferă un beneficiu raţional unic. 

O altă strategie, înrudită cu USP este SMP (single- 
mided proposition), propunerea directă de vânzare. Acest 
tip de strategie a apărut în condiţiile înmulţirii brandurilor 
din aceeaşi categorie. Ea mizează pe o propunere raţională 
pentru care ar trebui cumpărat un anumit brand, iar nu 
produsul în genere. Ea mizează pe prezentarea unui unic 
beneficiu raţional pe care îl poate aduce un anumit brand. 
Totuşi, o astfel de strategie ne conduce treptat către 
indistincţie pentru că aceleaşi beneficii raţionale pot fi 
propuse şi de brandurile concurente. 

Astfel a apărut ceea ce publicitarii de astăzi numesc 
ESP (emoţional selling proposition), adică propunere 
emoţională de vânzare. Esenţa acestui tip de strategie 
rezidă în încercarea de a construi un mesaj publicitar care 
să iniţieze şi să întreţină o legătură emoţională între brand 
şi consumator. „Brandurile au existat dintotdeauna pentru 
a adăuga valoare produsului, desigur, dar făceau lucrul 
acesta prin intermediul conţinutului informaţiilor. Acum 
ele trebuie să adauge valoare prin intermediul 
reasigurării, al emoţiilor împărtăşite, al sensului şi al 
valorii neraţionale (...) Brandurile există pentru a motiva 
emoţional fiecare decizie de cumpărare. Un brand trebuie 
să evolueze de la un Trademark (marcă comercială) la un 
Lovemark, susţine Kevin Roberts”26. De la caz la caz, cele 
trei strategii pot fi îmbrăcate în haine creative diferite şi 
originale. 

Strategiile de comunicare locale sunt consecinţe ale 
strategiilor globale şi reprezintă modalităţi concrete în 
care se pot instantia strategiile globale pentru a construi 
comunicarea în jurul unui brand anume. 

(A) Modalităţi (strategii locale) de a transmite un 


26 Michael Newman, Op.cit., pp. 142-143. 


beneficiu raţional: 

- Mesajul de poziționare a mărcii îţi spune clar cine 
este un anumit brand şi cu cine ai de-a face. Alegând un 
brand bine poziţionat, alegi ce este mai bun şi, implicit, te 
alegi cu ceea ce este mai bun. În plus, înseamnă să fii tu 
însuţi cel mai bun. De exemplu, „Heinz, ketchup-ul favorit 
al Americii”, „Goodyear, nr. 1 în cauciucuri”, „Stella Artois, 
liniştitor de scumpă”, „Băutura cea mai civilizată a 
omenirii, coniacul Henessy”, „Visa, cartea de credit nr. 1 în 
lume”. 

- Mesajul poate evidenția avantajele pentru 
consumator rezultate din achiziţionarea şi consumul 
brandului: un avantaj funcţional („Hrană pentru creier - în 
fiecare vineri”, The eeconomist), o plăcere („Niciodată 
doar o lectură necesară, ci o lectură dorită”, Wall Street 
Journal, Europa), întărirea identităţii de sine („FI fără 
comentarii”, Financial Times), crearea unei imagini („Mulţi 
cititori ai lui Guardian sunt asemenea ziarului: elocvenţi, 
incisivi şi prosperi”), poziție altruistă („Noi nu tăiem 
copacii pentru a ne scoate publicaţia”). 

- Ideea mesajului poate fi un îndemn direct privind 
cumpărarea produsului deoarece acesta ar putea fi mai 
des sau altfel utilizat: utilizatorii actuali trebuie să fie 
încurajați să folosească mai mult produsul respectiv, iar cei 
care nu-l utilizează să fie încurajați să-l cumpere. De 
exemplu, pe parcursul unei campanii, Reebok şi-a informat 
clienţii că pantofii de sport pot fi asortaţi şi cu 
îmbrăcămintea de zi cu zi, creând astfel o „nouă utilizare” 
pentru a-i atrage pe non-utilizatori. 

- Mesajul insistă asupra diferențelor existente între 
produsul promovat şi produsele concurente; de exemplu, 
mesajul transmis de firma Burger King specifică faptul că 
chiftelele sale sunt „Fripte, nu prăjite”. 

- Ideea mesajului se poate concentra pe promisiunea 
modificării calităţii vieţii consumatorului potenţial după 
achiziţionarea repetată a produsului; 

(B) Modalităţi (strategii locale) de a transmite un 


beneficiu emoţional: 

- Mesajul se poate concentra pe generarea unei 
experienţe sau a unui sentiment: De exemplu, Ariel/Tide - 
„Armonie”, Oil of Olay - „Libertate”. 

- Mesajul de proximitate în sensul că brandul este 
cineva care îţi stă mereu alături: De exemplu, „Ariston - 
Complicele dorințelor dumneavoastră”, „Mutuelle din 
Mans: între noi, acordul perfect”, „Casa de Economii, 
Prietenul Financiar”. 

- Mesajul care face din brand un „paşaport pentru 
emoție”. De exemplu, „Peugeot - Încă mai putem fi 
emoţionaţi în epoca noastră”, „Piaget - Dincolo de stil, 
emoția”. 

- Mesajul care face din brand un revelator, un 
instrument ce scoate la suprafață din cumpărător ceea ce 
este frumos: De exemplu, „Nivea - Asta vă spune să fiţi 
orbitoare”, „24 Faubourg - Lumina pe care femeia o poară 
în ea”. 

Fără nicio discuţie, rezolvarea problemei strategiei 
adecvate a mesajului publicitar este esenţială pentru 
reuşita unei campanii publicitare. Pentru a găsi formula 
optimă, plannerul discută cu clientul, consumatorii, 
distribuitorii, experţii în marketing şi concurenţii. Cea mai 
sigură cale de urmat în vederea elaborării unei strategii 
publicitare eficiente este stabilirea profilului 
consumatorului potenţial prin cercetări de marketing. Fără 
o bună strategie, o reclamă creativă nu poate aspira decât 
la statutul de operă de artă (operele de artă sunt gustate 
însă doar de un public restrâns, din care nu va face parte, 
cu siguranţă, clientul agenţiei de publicitate). Evident, 
formula artistică a produsului şi detaliile execuţiei nu pot fi 
stabilite prin cercetări privind consumatorii. Aici intervine, 
într-adevăr, talentul artistic al creatorului. 

(VII) Realizarea mesajului publicitar. Consecințele 
receptării unui mesaj publicitar nu depind doar de mesaj, 
ci şi de modalitatea în care acesta este exprimat şi 
executat. Mijloacele tehnice şi artistice prin care sunt 


realizate şi transmise mesajele publicitare pot determina 
buna lor receptare. Realizatorul produsului publicitar 
trebuie să prezinte mesajul într-un mod care să atragă 
atenţia şi interesul publicului vizat, adică să creeze un 
mesaj capabil să „capteze”. Mesajul publicitar poate fi 
prezentat într-un stil de execuţie care să vizeze: un 
crâmpei de viață, un mod de viaţă, realizarea unei fantezii, 
anumite dispoziții sufleteşti, o anumită imagine, un 
personaj simbolic, o experienţă tehnică, o serie de dovezi 
ştiinţifice, mărturii ale celor care au utilizat produsul. 
Creatorul reclamei trebuie, de asemenea, să identifice 
tonul potrivit şi nuanțele cele mai sugestive pentru 
sublinierea mesajului. Mesajele pozitive care evocă 
fericirea, sentimentul realizării, veselia tind să fie mai 
eficiente decât mesajele cu un ton negativ. De asemenea, 
este indicat ca cel ce gândeşte textul reclamei să utilizeze 
cuvinte memorabile şi atrăgătoare. De pildă, Stella Artois, 
care este o bere scumpă, de calitate superioară, a avut 
drept text al reclamei „Stella Artois - liniştitor de scumpă”. 

Tipul de produs publicitar şi conţinutul său 
influenţează impactul asupra consumatorului potenţial. În 
cazul produselor tipărite, ilustrația, fiind primul însemn pe 
care-l observă cititorul, trebuie să fie suficient de 
expresivă pentru a-i atrage atenţia. Apoi, titlul trebuie să-l 
determine efectiv pe potenţialul cumpărător să citească 
reclama. În cele din urmă, textul, care (uneori) este partea 
principală a reclamei, trebuie să fie simplu şi convingător. 
Mai mult, şi aici se vede din plin talentul în crearea de 
publicitate, toate aceste elemente trebuie combinate într- 
un mod eficient şi unitar. Chiar şi aşa, un mesaj publicitar 
reuşit va fi sesizat de mai puţin de 50% din totalul 
persoanelor expuse la el, dintre care: aproximativ 30% îşi 
vor aminti ideea principală formulată în titlu, circa 25% îşi 
vor aminti numele firmei care îşi face publicitate, iar mai 
puţin de 10% vor citi cea mai mare parte a textului. Totuşi, 
multe mesaje publicitare nu reuşesc nici măcar atât. 

VII.1. Condiţii prealabile unei bune elaborări a 


mesajului publicitar.  Copywriterul,  art-directorul şi 
designerul trebuie să cunoască o serie de detalii prealabile 
pentru ca produsul publicitar final să se înscrie în 
parametrii doriţi de client şi pentru ca să fie eficient. 
Aceasta pentru că actul de creaţie publicitară este 
dependent de o serie de date precise, constitutive 
acestuia. În publicitate, creativitatea derivă în primul rând 
din cunoştinţele relevante aflate în posesia celor din 
departamentul de creaţie; cu cât sunt ştiute mai multe 
lucruri relevante, cu atât creativitatea poate fi mai 
eficientă şi mai bine direcţionată. Aşadar, ce trebuie să 
cunoască membrii unei echipe de creaţie? 

1. Să cunoască în detaliu conţinutul briefului de 
creaţie; 

2. Să cunoască în detaliu identitatea brandului 
pentru care vor elabora produsele publicitare; 

3. Să cunoască în detaliu produsele sau serviciile din 
spatele brandului. David Ogilvy dădea următorul sfat: 
„Studiază produsul pentru care vei face reclamă. Cu cât 
ştii mai multe despre el, cu atât îţi cresc şansele de a veni 
cu o idee inspirată pentru a-l face să se vândă. Când mi s-a 
încredinţat contul Rolls Royce, mi-am pierdut trei 
săptămâni citind despre maşină. Aşa am dat peste 
afirmaţia că la şaizeci de mile pe oră, cel mai puternic 
zgomot care se aude este ticăitul ceasului electric. Acesta 
a devenit titlul reclamei, urmat de 607 cuvinte de text care 
prezentau date de natură descriptivă”27. 

4. Să aibă date şi cunoştinţe despre domeniul 
economic în care activează clientul agenţiei publicitare; să 
cunoască tendinţele economice din domeniul respectiv. 

5. Să cunoască în detaliu campaniile publicitare şi, 
implicit, produsele publicitare utilizate de brandurile 
concurente atât sub raport strategic, cât şi sub raport 
execuţional; altfel spus, membrii echipei de creaţie trebuie 
să aibă răspunsuri extrem de clare pentru o serie de 

întrebări: Care sunt mesajele publicitare ale principalilor 
competitori şi cum sunt ele gândite din punct de vedere 
strategic? Ce mijloace media şi non-media utilizează 
pentru transmiterea mesajului? Care sunt bugetele alocate 
de aceştia pentru publicitate? Cât de eficientă este 
publicitatea pe care ei o fac? Ce alte arme de marketing 
utilizează?8? 

6. Să cunoască în detaliu campanii publicitare mai 
mult sau mai puţin similare, desfăşurate în alte ţări şi alte 
perioade, care au fost eficiente, care şi-au atins atât 
scopurile comunicaţionale, cât şi cele de marketing. 

7. Să cunoască datele cercetării cu privire la target şi 
poziţionarea actuală a brandului; deosebit de importantă 
este cunoaşterea limbajului în care membrii targetului 
discută despre branduri similare cu cel promovat de 
agenţia de publicitate şi a principalelor atribute pe care 
aceştia le utilizează în legătură cu branduri din aceeaşi 
categorie cu brandul promovat. 

8. Să înţeleagă şi să cunoască modul în care brandul 
promovat se integrează sau s-ar putea integra în viaţa 
oamenilor, cum îi face pe aceştia să se simtă, ce spun 
despre ei înşişi atunci când utilizează brandul, cum vor să 
fie percepuți de ceilalţi în urma utilizării brandului*. În 
plus, trebuie să încerce să cunoască consumatorii vizaţi 
dincolo de date, să-i cunoască ca oameni: care sunt 
speranţele lor, visurile, valorile lor, ce este cu adevărat 
important pentru ei, cum îşi petrec timpul liber, ce fac ca 
să se distreze etc. Trebuie să încerce să afle ce este în 
mintea lor şi să simtă ce este în inima lor*!. 

9. Să cunoască date despre întreaga comunitate ce 
va fi afectată de campania publicitară. 

Dacă până în acest moment al expunerii noastre am 

avut în vedere principiile şi condiţiile generale ale 
conceperii unui mesaj publicitar, în cele ce urmează vom 
expune şi examina o serie de principii şi tehnici care îi 
ghidează pe cei ce realizează diferitele genuri de reclame: 
printuri (ziare şi reviste), reclame video, reclame TV etc. 
Vom avea în vedere diversele elemente ce alcătuiesc 
fiecare tip de reclamă şi modul în care se îmbină acestea în 
care fiecare tip de reclamă. 

(VIII) Crearea reclamelor pentru ziare şi reviste. 
Dacă plecăm de la premisa că rolul publicităţii este acela 
de a-i motiva pe oameni, adresându-se problemelor, 
dorințelor şi obiectivelor lor, de a le oferi oamenilor 
mijloace pentru a-şi soluţiona problemele, textul 
publicităţii are rolul de a-i atrage pe aceştia către un 
anumit brand, dar şi acela de a le explica modalităţile în 
care produsul sau serviciul respectiv le poate satisface 
trebuinţele. Astfel, orice text publicitar trebuie să conţină 
un element de atracţie, de acroşaj, un element ce trebuie 
să atragă atenţia potenţialului consumator. 

Fără îndoială, există o serie de caracteristici ale 
mentalului omenesc care, în ciuda modificărilor din 
societate, rămân constante; astfel, există o serie de dorinţe 
prezente în mintea oricărui om, indiferent de societatea în 
care trăieşte: dorinţa legată de mâncare şi băutură, 
dorinţa sexuală, dorinţa de linişte, odihnă şi securitate, 
dorinţa de protecţie. Elementul de atracţie din textul unei 
reclame trebuie astfel conceput încât să răspundă uneia 
dintre aceste dorinţe fundamentale ale omului. Prin 
urmare, produsele de publicitate nu trebuie concepute 
astfel încât să se adreseze societăţii în ansamblu, unui 
public nediferenţiat sau unui individ generic sau ideal, ci 
individului concret dintr-o anumită categorie, cu dorinţele 
şi temerile sale personale. 

Cele mai multe reclame tipărite cuprind imagine şi 
text, chiar dacă mulţi oameni de publicitate sunt convinşi 
că „imaginea face cât 1.000 de cuvinte”, cuvintele sunt 
cele care oferă sens unei imagini în mintea umană. Aşadar, 


vom începe cu analiza părţii de text a unei reclame pentru 
presa scrisă. După J. Thomas Russell şi W. Ronald Lane, 
partea de text a celor mai multe reclame este astfel 
structurată încât va cuprinde: 

Titlul sau promisiunea unui avantaj 

Subtitlul (opţional) sau expunerea promisiunii 

Textul propriu-zis al reclamei care cuprinde 
detalierea  poveştii (dacă este necesar), probarea 
promisiunii din titlu (dacă este necesar) şi acţiunea care 
trebuie întreprinsă (dacă nu este evidentă)*?. 

VIII.1. Titlul, fără îndoială, este partea cea mai 
importantă a unei reclame. Reprezintă prima porţiune a 
textului ce este citită şi trebuie să trezească suficient 
interesul potenţialului consumator astfel încât acesta să 
citească şi restul reclamei. David Ogilvy sublinia că cei ce 
citesc titlul unei reclame sunt de cinci ori mai mulţi decât 
cei ce citesc întreg textul. Ar rezulta că, în măsura în care 
titlul nu este suficient de convingător încât să-i determine 
pe cititori să cumpere, 90 % din banii alocaţi publicităţii în 
presa scrisă ar fi irosiţis. Empiric vorbind, cele mai 
eficiente titluri s-au dovedit cele ce promit consumatorului 
potenţial un avantaj sau un beneficiu. Foarte eficiente s-au 
dovedit şi titlurile în care se anunţă o noutate precum şi 
cele ce oferă informaţii utile. De asemenea, Ogilvy 
subliniază că titlurile în care este cuprinsă o informaţie de 
detaliu funcţionează mai bine decât cele generale. După 
Russel şi Lane, un titlu eficient trebuie să satisfacă o serie 
de condiţii obligatorii: 

Trebuie să folosească cuvinte scurte şi simple, de 
obicei nu mai mult de zece. Totuşi, nu putem avea nicio 
garanţie că un titlu de zece cuvinte a fi unul bun 
totdeauna. După John Caples, „concizia unui titlu poate fi o 
calitate excepţională, dar nu este atât de importantă încât 
să merite să sacrifici tot restul pentru ea. Este mult mai 

important să spui ceea ce doreşti să spui - să îţi exprimi 
gândurile pe deplin, chiar dacă ai nevoie de 20 de cuvinte 
pentru asta - sau 12 sau 2434. 

Trebuie să includă o invitaţie adresată clienţilor 
potenţiali, principalele avantaje ale produsului, numele 
brandului (opţional) şi o idee care să trezească interesul 
pentru a câştiga un număr cât mai mare de cititori ai 
restului reclamei. 

Cuvintele trebuie să fie bine selectate astfel încât să 
prezinte interes şi să fie clare pentru clienţii actuali şi 
potenţiali. 

Trebuie să conţină un verb de acţiune, pentru că, în 
ultimă instanţă, trebuie să incite la acţiune, să determine 
deplasarea la locul de vânzare şi, eventual, cumpărarea. 

Trebuie să ofere suficiente informaţii, astfel încât 
clientul care citeşte numai titlul să afle ceva despre brand 
şi despre avantajele sale*. In fapt, titlul ar trebui să 
acţioneze ca un cârlig cu care să fie prinşi oamenii al căror 
interes vrem să-l stârnim. 

După John Caples, în scrierea unui titlu pentru o 
reclamă trebuie urmate următoarele cinci reguli: 

Titlul trebuie să abordeze interesul personal al 
actualului sau potenţialului consumator. Trebuie să se 
sugereze cititorilor că cel ce îşi face reclamă are ceva ce ei 
îşi doresc. 

Dacă reclama este scrisă sub forma unui anunţ 
despre un nou produs sau o nouă întrebuințare a unuia 
vechi, ştirea acesta trebuie introdusă în titlu într-un stil 
remarcabil. 

Trebuie evitate titlurile care nu fac altceva decât să 
stârnească curiozitatea. După Caples, curiozitatea 
combinată cu o noutate sau cu interesul personal 
constituie un mijloc excelent de a atribui forță titlului, dar 
curiozitatea de una singură rareori este de ajuns (De pildă, 

un titlu de interes personal „Cum am scăpat de chelie?” 
destul de prost, poate deveni un titlu bun dacă va fi astfel 
transformat încât să incite curiozitatea: „Cum un accident 
ciudat m-a scăpat de chelie”). De ce curiozitatea nu este 
suficientă? Pentru că stârnirea curiozităţii lasă un gol pe 
care nu are cum să-l umple tot curiozitatea (nesatisfăcută). 

Trebuie evitate pe cât posibil titlurile care înfăţişează 
partea tristă sau negativă a unei situaţii. Titlurile trebuie 
scrise totdeauna dintr-o perspectivă veselă, pozitivă. 

Trebuie să se sugereze prin titlu că există o cale 
simplă şi rapidă pentru cititori de a obţine ceva ce îşi 
doresc. 

Dacă până acum am spus cum ar trebui să fie un 
titlu, să încercăm să evidenţiem şi ce greşeli crede John 
Caples că ar trebui evitate în concepere unui titlu de 
reclamă. În primul rând, trebuie evitate titlurile „moarte”, 
solemne de tipul „Timpuri neobişnuite, valori neobişnuite” 
sau „Valoarea stă în calitate” sau titlurile prea deştepte, cu 
jocuri de cuvinte, titluri ce nu-l determină pe cititor decât 
să spună „Ce inteligent!”, fără să-l determine să cumpere 
(De exemplu, „De mărimea unui banchet, pentru familie 
mai înţelept”). În al doilea rând, pentru că nu iau în calcul 
una dintre regulile elementare ale redactării mesajelor 
publicitare, titlurile fără sens sunt de-a dreptul 
catastrofale (de pildă, „O întâmplare obişnuită pentru 
oameni obişnuiţi” sau „Când, cum şi dacă...”). În al treilea 
rând, trebuie evitate titlurile care descriu o stare de fapt 
deoarece nu îi stimulează pe potenţialii cumpărători să 
citească şi textul principal al reclamei. Când ai un titlu de 
genul „Când o peliculă mată îţi acoperă dinţii, zâmbetul îşi 
pierde frumuseţea” la o reclamă de pastă de dinţi, nimeni 
nu va mai citi textul reclamei pentru că ştie exact ce va 
cuprinde acesta. În cazul de faţă, va găsi în text un îndemn 
de genul „Foloseşte pasta de dinţi marca X” etc. În al 
patrulea rând, trebuie evitate titlurile „greu de înţeles”, 
adică titlurile care solicită prea mult gândirea şi nu sunt 

evidente încă de la prima vedere (de pildă, „Dacă fiecare 
soţie ar şti ceea ce ştie orice văduvă, niciun bărbat nu ar 
rămâne fără asigurare de viaţă”). Să presupunem că o 
reclamă reuşeşte să capteze atenţia unui potenţial 
cumpărător pentru o clipă; această ocazie de a-i spune 
ceva despre brandul promovat va fi irosită dacă titlul este 
prea greoi pentru a putea fi înţeles la o citire fulger. Niciun 
copywriter nu ar trebui să uite că titlul reclamei sale 
concurează cu cel puţin alte 350 de titluri într-un ziar. 
Orice ziar este o mică junglă; dacă cititul titlului este 
îngreunat prin jocuri de cuvinte sau construcţii savante, 
şansele de vizibilitate ale titlului scad simţitor. In al 
cincilea rând, trebuie evitate reclamele lipsite de titlu. 
Totuşi, în lipsa unui titlu care să atragă, să-l agaţe pe 
potenţialul consumator şi să-l motiveze, textul propriu-zis 
al reclamei va rămâne de cele mai multe ori necitit. A 
utiliza o reclamă fără titlu este ca şi cum ai deschide un 
magazin fără să-i pui o firmă astfel încât potenţialii 
cumpărători să se lămurească în privinţa genurilor de 
produse pe care le pot găsi acolo. Este drept, titlurile pot 
lipsi, dar numai în cazul acelor reclame în care sunt 
utilizate imagini de excepţie, a unor imagini care vorbesc 
de la sine“. 

Exemple de titluri ale unor reclame de succes ce 
prezintă un avantaj nou: 

Acum există orez care poate fi fiert în pungă, gata în 
numai 5 minute (Minute Rice) 

Acum există mai multe fructe în terciul de ovăz 
Quaker Instant (Terci de ovăz Quaker) 

Prezintă o nouă modalitate de reducere a 
colesterolului (medicamentul Cholestin) 

Acum este atât de uşor să intri pe internet, încât şi 
un adult o poate face (Philips Magnavox) 

Exemple de titluri ale unor reclame de succes ce 
promit direct un avantaj existent: 

Adulții care mănâncă cereale consumă mai puţină 

grăsime în fiecare zi (Kellogg) 

Depresia face rău. Prozac poate ajuta (Prozac) 

Navigator de la Lincoln. Aşa cum trebuie să fie un lux 
(Lincoln) 

Fundaţia naţională pentru osteoporoză recomandă o 
dietă bogată în calciu, pe bază de broccoli, somon, lapte şi 
Turns (Turns) 

Exemple de titluri provocatoare şi care trezesc 
curiozitatea: 

Cum hrăniți 100.000 de fire de păr înfometate 
(Nioxin) 

Cartofi prăjiţi şi scufundări (Insula South Padre) 

Eu urlu. Tu urli. Toţi urlăm (Iaurt dulce şi cremos 
Breyers) 

VIII.2. Subtitlul. Dacă titlul trebuie să spună, în mod 
obligatoriu, în câteva cuvinte ceva important cititorului, 
subtitlul poate dezvolta ideea sau promisiunea din titlu, 
fiind ceva mai lung. De exemplu 

Titlu: Se simte ceva nou în atmosferă 

Subtitlu: Vă prezentăm noul Tide parfumat: 
Mountain Spring 

(Mountain Spring Tide) 

VIII.3. Textul reclamei. După titlu şi subtitlu urmează 
textul propriu-zis al reclamei. Aici este făcută prezentarea 
brandului şi este explicată modalitatea în care va fi 
respectată promisiunea din titlu. Altfel spus, textul 
principal amplifică ideile la care s-a făcut aluzie în titlu sau 
subtitlu. Volumul de informaţii ce va fi oferit potenţialilor 
consumatori depinde de natura produsului căruia i se face 
publicitate. Un laptop va necesita, probabil, mai multe 
explicaţii decât un produs ieftin, decât un sos de friptură 
cu aromă nouă, de pildă. De multe ori, textul unei reclame 
trebuie să aducă dovezi în sprijinul promisiunii făcute în 
titlu, dovezi că produsul va funcţiona potrivit promisiunii. 
În plus, trebuie să amplifice promisiunea din titlu. lată 
câteva dintre dovezile cele mai utilizate în textul 
reclamelor: 


Sigiliile de confirmare de la surse autorizate: 
Asociaţia stomatologilor din România, Ministerul sănătăţii, 
Laboratoarele LOreal etc. 

Garanţii de vânzare: testarea produselor şi 
restituirea de fonduri 

Oferte şi mostre de probă: BMG Music oferă oricui 
opt CD-uri la preţul unuia singur pentru o testare de 10 
zile lipsită de riscuri. 

Garanţii de performanţă în timp: Cuvele de la 
maşinile de spălat garantate 10 ani; garanţii pentru vopsea 
15 - 20 ani. 

Reputaţie. 

Demonstraţii de tipul înainte şi după (vezi reclamele 
la crema antirid Nivea cu enzima Q 10). 

Recomandări autorizate, din partea unor persoane 
considerate de consumatori calificate să exprime opinii cu 
privire la produsele pe care le prezintă. 

Stilul textului. Dacă până acum ne-am ocupat de 
prezentarea distinctă a componentelor unui text de 
publicitate, în cele ce urmează ne vom referi la abordarea 
globală a unui text de publicitate, la orientarea stilistică ce 
trebuie să o avem atunci când ne propunem să scriem un 
text de publicitate. Există trei maniere în care putem scrie 
un text de publicitate: abordarea faptică, abordarea 
imaginativă şi cea emoţionalăs8. 

Abordarea faptică. Elaborarea textului unei reclame 
în această manieră trebuie să aibă în vedere realitatea 
produsului, caracteristicile prin care acesta ar putea să 
intereseze şi să atragă un potenţial client. Textul reclamei 
trebuie să arate ce este acel produs, cum este fabricat, 
care sunt operaţiile pe care le poate executa etc. 
concentrându-se în final pe avantajele care ar decurge din 
achiziţionarea sa. 

Abordarea imaginativă. Textul publicitar imaginativ 
încearcă să prezinte un produs într-un mod neaşteptat, 
ingenios. Textul de acest gen nu descrie pur şi simplu 

calităţile unui produs sau avantajele unui anume tip de 
serviciu, ci sugerează metaforic o anumită calitate sau o 
anumită competenţă. 

Abordarea emoţională. Textul elaborat în această 
manieră încearcă să stârnească anumite sentimente (de 
dragoste, teamă cu privire la un pericol, instincte materne, 
căldură, ataşament etc.) în potenţialul cumpărător, 
sentimente care l-ar putea împinge către achiziţionarea 
produsului. 

Fiind mult mai analitic, John Caples crede că există 
cel puţin 13 tipuri de abordări eficiente atunci când este 
vorba de a scrie textul unei reclame. 

Textul direct - prezintă povestea brandului într-o 
manieră simplă şi logică, într-o manieră lipsită de stil şi de 
elemente de retorică; sunt înfăţişate doar faptele în cea 
mai inteligibilă formă cu putinţă. 

Textul poveste - începe cu o informaţie de interes 
uman, apoi urmează o poveste a cărei morală este 
„Cumpără produsul căruia i se face reclamă”. 

Textul „Tu şi eu” - este unul în care producătorul se 
adresează direct cumpărătorului, de obicei într-o manieră 
prietenoasă în felul în care se adresează un reprezentant 
de vânzări unui potenţial client. 

Textul inventiv - este unul care încercă să stârnească 
interesul cititorului faţă de brand descriindu-l în termeni 
inventivi. 

Textul faptic - prezintă cele mai multe date 
referitoare la brand; de obicei, cu cât se spun mai multe 
despre brand, cu atât vânzările sunt mai mari. 

Textul faptic la care este adăugat un pic de stil. 
Textul sobru, ce cuprinde argumente de vânzare, 
prezentate însă cu mult stil devine deosebit de eficient mai 
ales atunci când este vorba de un brand de lux. 

Textul sincer. Textul unei reclame poate de deveni 
mult mai credibil, dacă sunt recunoscute şi eventualele 
puncte slabe ale brandului, pe lângă punctele sale tari. 

Textul superlativ. Textul care laudă foarte tare 


brandul este eficient doar atunci când brandul este la 
înălţimea laudelor aduse. 

Textul semnat. Acest tip de text seamănă cu o 
declaraţie despre brand semnată chiar de producător. 
Poate avea succes deoarece însăşi managerul companiei 
este cel ce garantează calitatea brandului şi onorarea 
promisiunii din titlu. 

Textul gen titlu. Sunt texte utilizate mai ales în 
vânzarea cărţilor (CD-urilor, filmelor) prin poştă şi cuprind 
titlurile celor mai vândute cărţi (CD-uri, filme). 

Textul care tachinează. Textul de acest gen, în loc să 
încerce să-i vândă ceva cititorului, încearcă să-l 
descurajeze. Eficienţa unui astfel de text rezultă din 
caracterul sau neobişnuit şi provocator. 

Textul pagină de ştiri. Pentru acest gen de text, este 
cumpărat întreg spaţiul unei pagini dintr-un ziar sau dintr- 
o revistă. Pagina este făcută să arate ca un material 
editorial tipic, cu titluri, text, imagini şi, adesea, cu o mică 
reclamă. Singura diferenţă este că, în loc să fie scris de 
reporteri, totul este scris de copywriter, încercând să 
vândă produsul în termeni de „ştire”, cu aceeaşi fervoare 
ca într-o reclamă obişnuită. 

Textul competitiv (sau comparativ) prezintă 
caracteristicile propriului produs în comparaţie cu cele ale 
principalului concurent. Evident, un asemenea text se 
poate transforma într-o reclamă doar în ţările în care 
publicitatea comparativă este realmente permisă. 

John Caples crede că există şi o serie de genuri de 
texte care ar trebui evitate. În primul rând, textele 
umoristice. Foarte puţini cititori au simţ al umorului iar cei 
ce au realmente simţ al umorului sunt foarte deosebiți unii 
de alţii; ceea ce îi distrează pe unii, îi poate oripila pe alţii. 
In al doilea rând, trebuie evitate textele poetice. Textele de 
acest gen pun frumuseţea cuvintelor pe prim plan, brandul 
fiind abandonat. În al treilea rând, trebuie evitate textele 
afectate. Sunt texte scrise cu scopul de a produce un 
intens efect asupra cititorului. Se bazează mai degrabă pe 


construcţii extravagante, decât pe gânduri şi sentimente 
adevărate. De obicei, astfel de texte au un efect contrar 
intenţiilor copywriterului. În al patrulea rând, trebuie 
evitate textele lipsite de credibilitate. Cumpărătorul actual 
este unul sofisticat şi bine informat; textele ce mizează de 
credulitatea sa nu pot decât să-l îndepărteze de brand. 
Acestea sunt texte ce fac mari deservicii brandului 
promovat, branşei profesioniştilor publicităţii, dar şi 
activităţii de publicitate în genere. 

În general, în redactarea unui text publicitar ar 
trebui preferate cuvintele concrete celor abstracte. Ele nu 
dau naştere la neînţelegeri şi au mult mai mari şanse să fie 
înţelese exact aşa cum copywriterul a intenţionat. Pe de 
altă parte, cuvintele abstracte nu pot fi folosite tot la fel de 
precis. Copywriterii buni sunt cei care să prezinte idei 
limpezi şi să scrie clar. „Ei îmbină cuvintele în aşa fel încât 
ideile prind viaţă. Dinamismul lor este captivant şi 
stimulator. Aceasta se întâmplă doar atunci când 
copywriterii şi amintesc să facă descrieri folosind analogii 
sau metafore şi mecanisme similare, care dau mesajului 
dimensiuni şi substanţă. Insă cuvintele pe care le folosesc 
trebuie să fie cele care au acelaşi înţeles şi pentru publicul 
vizat. Altfel, apar rezultate nedorite ca neînţelegerea şi 
dezinformarea”3%. 

VIII.4. Utilizarea imaginilor în reclamele din presa 
scrisă. Reclamele cuprind, de cele mai multe ori, alături de 
titlu (subtitlu) şi text, o imagine. Imaginile au un impact 
deosebit asupra publicului ţintă, atrag imediat atenţia, aşa 
că utilizarea lor este obligatorie, dar şi dificilă. Condiţia ce 
mai importantă pe care trebuie să o respecte o imagine 
utilizată în construirea unui afiş publicitar este aceea de a 
fi adecvată mesajului ce se doreşte a fi transmis. Fără 
îndoială, imaginile nu trebuie să fie doar simple elemente 
de decor. „Cândva, o celebră firmă de ceasuri a difuzat o 
reclamă de mari dimensiuni, în care se spunea că ceasurile 

ei sunt pentru oamenii cu forţă interioară. Jumătatea de 
sus a spaţiului era ocupată de fotografia unui om. Era un 
atlet profesionist, dar arăta de parcă ar fi fost fotografiat 
în momentul arestării. Nu mai lipsea decât şirul de numere 
de-a latul pieptului. Aspectul ateltului este mai puţin 
important aici. Ceea ce contează este că nu s-a făcut nicio 
încercare de a interpreta ideea de forţă interioară sau 
modul în care o reflectă atletul. In ce fel se referea acea 
fotografie la forţa interioară rămâne o enigmă”40. 

David Ogilvy a formulat o serie de exigenţe cu privire 
la utilizarea imaginilor pentru presa scrisă. Trebuie 
precizat că aceste exigenţe nu au totdeauna o explicaţie 
riguros ştiinţifică, ci au fost formulate e celebrul publicitar 
în urma experienţei practice acumulată de-a lungul a zeci 
de ani de activitate în domeniu. 

1. Imaginile trebuie să conţină un subiect, o idee 
remarcabilă; buna execuţie tehnică a unei imagini nu o 
transformă automat într-una ce poate fi utilizată 
neproblematic într-o reclamă; 

2. Imaginile trebuie să stârnească curiozitatea 
cititorului. Cu cât o fotografie conţine mai multă magie, cu 
atât mai mulţi cititori vor fi interesaţi de reclamă. 

3. Când fotografia nu are nimic important, magic, de 
spus, o soluţie ar fi aceea de se a arăta în fotografie 
produsul sau ambalajul său. 

4. În cazul anumitor branduri, merită prezentate într- 
o fotografie rezultatele utilizării sale. Fotografiile de tipul 
„înainte şi după” par să-i fi mai fascineze încă pe mulţi 
dintre cititori. 

5. Utilizarea fotografiilor în reclame au mult mai 
bune rezultate decât utilizarea desenelor. Totuşi, în 
anumite ziare fotografiile sunt atât de prost reproduse, 
sunt atât de neclare încât se obţine o ilustrare mai vie, mai 
corespunzătoare, utilizându-se desenul. 

6. Utilizarea în fotografii a unor personaje prezente şi 
în clipurile TV măresc gradul de memorare a reclamelor 

scrise. 

7. Fotografiile trebuie să fie cât mai puţin încărcate. 
Dacă sunt prezentaţi oameni, trebuie evitate mulțimile, în 
prim plan trebuind să se afle mereu o singură persoană. În 
plus, trebuie evitate chipurile de oameni mărite mai mult 
decât sunt ele în realitate şi fotografiile cu tentă istorică; 
studii empirice au demonstrat lipsa lor de eficienţă. 

8. Fotografiile care au cea mai mare aderenţa la 
public şi atrag atenţia sunt cele cu bebeluşi, animale şi 
cele cu tentă sexuală. (La aceste genuri de fotografii 
tradiţionale care atrag atenţia, pomenite de Ogilvy, am mai 
putea adăuga: fotografii cu personalităţi celebre, cu 
oameni îmbrăcaţi în costumaţii ciudate, de genul celor 
purtate la balurile mascate; fotografii ale oamenilor 
surprinşi în situaţii excepţionale, cum ar fi imaginea unui 
bărbat bandajat la ochi; fotografii care spun o poveste, 
precum poza unei fetiţe care probează pălăria mamei; 
fotografii romantice, cum ar fi poza unui bărbat care 
traversează un pârâu cu o tânără în braţe; fotografii ale 
unei catastrofe, cum ar fi un accident de maşină; fotografii 
de ştiri, precum ar fi lansarea unei noi navete spaţiale; 
fotografii de sezon, cum ar fi imaginile cu Moş Crăciun, în 
preajma Crăciunului, şi imagini cu Abraham Lincoln, de 
ziua lui Lincoln“!. Fotografiile care atrag atenţia trebuie 
însoţite totdeauna de un text care să convingă cititorul dă 
cumpere. John Caples crede că există şi categorii de 
imagini care, singure, pot să vândă. Astfel, aminteşte: 
imaginea produsului (în cazul automobilelor, de pildă), 
imaginea produsului în momentul folosirii (imaginea unui 
bărbat care utilizează noua maşină de bărbierit, de pildă), 
imaginea care înfăţişează recompense în urma folosirii 
produsului (imaginea unei femei care admiră prăjitura pe 
care tocmai a scos-o din cuptor), imaginea care înfăţişează 
împlinirea unui vis (de pildă, un băiat căruia i se 
înmânează o diplomă), imaginea unui detaliu mărit (de 
pildă, imaginea unei peniţe), imagini dramatice (de pildă, 

reclama pentru un curs de antrenare a memoriei înfăţişa 
un bărbat legat la ochi. Titlu: „O memorie extraordinară pe 
care şi tu o poţi dobândi”12.) 

9. Oamenii agreează, de obicei, vedetele de acelaşi 
sex pentru că, conştient sau nu, se pot identifica cu ele. 
Functie de target, această regulă ar trebui respectată şi în 
reclama tipărită: reclama adresată preponderent femeilor 
să  înfăţişeze femei, reclama adresată bărbaţilor să 
utilizeze fotografii cu bărbaţi. 

10. Reclamele în patru culori sunt cu 100% mai bine 
memorate decât cele alb negru“. 

Evident, aceste reguli şi sfaturi ale unor oameni 
celebri de publicitate nu trebuie aplicate mecanic. Ele sunt 
nişte principii generale de care ar trebui să se ţină cont, 
dar imaginea care funcţionează într-o anumită reclamă se 
stabileşte de către art-director, copywriter şi designer, 
luându-se în calcul totdeauna condiţiile şi constrângerile 
concrete ale desfăşurării unei campanii. Astfel de reguli ne 
spun ce a avut succes până acum, dar nimeni şi nimic nu 
ne garantează că aplicarea lor în realizarea unor proiecte 
prezente sau viitoare va conduce automat la realizarea 
unor reclame eficiente. 

VIII.5. Macheta sau layoutul unei reclame tipărite. 
Titlul, subtitlul, imaginea logoul şi alte elemente ale unei 
reclame trebuie legate între ale astfel încât produsul final, 
reclama tipărită, să fie un întreg armonios. Punerea 
împreună a elementelor unei reclame poartă numele de 
machetare. Termenul machetă (layout) posedă două 
sensuri distincte: în primul rând, înseamnă aspectul 
general a unei reclame, proiectul global ce rezultă din 
îmbinarea elementelor sale; în al doilea rând, înseamnă 
redarea fizică a proiectului unei reclame - un plan de 
detaliu în scopuri de producţie“?. Sensul în care vom utiliza 
termenul de machetă este primul, cel de proiect global al 

reclamei. Persoana care se ocupă de machetarea unei 
reclame este directorul artistic în strânsă colaborare cu un 
designer şi cu  copywriterul reclamei. Sarcina 
fundamentală este cea de a decide care este elementul cel 
mai important al reclamei - titlul, textul sau imaginea. 
Apoi se decide şi asupra celorlalte elemente ce vor fi 
prezente în reclamă, căutându-se şi o aranjare sistematică 
şi atractivă a acestora. Felul în care sunt aranjate 
elementele unei reclame trebuie să se constituie în cea mai 
eficientă formulă pentru atragerea atenţiei. Există trei 
formule fundamentale: (1) utilizarea numai a imaginii, (2) 
utilizarea numai a titlului, (3) utilizarea unei combinaţii de 
imagine şi titlu. Functie de situaţie, se va decide pentru 
formula optimă. În imaginea următoare sunt indicate 
principalele elemente ale unei reclame, ponderea pe care 
ar trebui să o aibă în reclamă şi capacitatea lor de a atrage 
atenţia potenţialilor consumatori. Evident, cifrele oferite 
sunt aproximative. 


Vizual 


Wag observat de 70% 


Titlu 
TITLU TITLU TITLU TITLU TITLU fi citit de 30% 


TITLU TITLU TITLU TITLU TITLU Bloc principal de text 
SUBTITLU texttexttext text text text citit de 5% 

text text text text texttext text text text j m 

texttexttext text texttext _textte Subtitluri 

text text text SUBTITLU ext text text citite de 15% 


text text text text text text 2 m 
text text text text text text Semnătură 
citită de 10% 


Pentru a realiza macheta unei reclame tipărite există 
o serie de principii în ce trebuie respectate. Aceste 
principii de proiectare, corect folosite, vor atrage cititorul 
şi vor creşte şansele citirii mesajului. 

1. Principiul unităţii. Toate printurile trebuie să fie 


rezultatul unui proiect unitar. Macheta trebuie concepută 
în ansamblu, cu toate părţile (text, desen, titlu, logo, 
ş.a.m.d.) aflate în legătură una cu alta pentru a crea un 
efect global, armonios. Dacă reclama nu prezintă unitate, 
se destramă şi generează confuzie vizuală. Poate că 
unitatea este cel mai important principiu al proiectării“; 
aceasta pentru că o machetă unitară va conduce la 
realizarea unui print unitar, adică a unui mesaj publicitar 
unitar. 

2. Principiul proximităţii. Orice machetă se realizează 
printr-o bună ordonare a elementelor reclamei, astfel încât 
să se ajungă la cea mai simplă formulă cu putinţă. Or, într- 
un print există elemente mai mult sau mai puţin înrudite 
din punctul de vedere al semnificației lor. Principiul 
proximităţii ne spune că elementele aflate în legătură 
unele cu altele prin prisma semnificației lor trebuie să fie 
cât mai bine grupate. Cu alte cuvinte, elementele 
conectate din punctul de vedere al semnificației trebuie să 
fie conectate şi vizual. „Când anumite componente se află 
în apropierea altora, ele devin o singură unitate din punct 
de vedere vizual, în loc să reprezinte mai multe unităţi 
separate. Astfel informaţiile vor fi organizate mai bine şi se 
reduce confuzia”46. Pe de altă parte, elementele între care 
nu există o legătură puternică nu trebuie să se afle în 
proximitate. Prin respectarea acestui principiu al 
proximităţii prinţul devine mult mai organizat, devine mult 
mai evidentă ordinea în care trebuie privite elementele 
sale iar spaţiul liber din jurul textului şi a imaginii (lor) va 
fi mai mult şi devine mai ordonat. De obicei, spaţiul liber 
creează distincţie şi dă senzaţia de stil. Când elementele 
unui print sunt prea apropiate, trebuie modificat ceva: 
mărimea, ponderea sau aşezarea textului sau a imaginii. 
Informaţiile mai puţin importante (adrese, numere de 
telefon, site-uri, program de lucru, etc.) pot fi scrise 

grupat, cu litere mai mici decât cele ale textului principal. 
Într-un print nu ar trebui să existe cel mult 3 - 5 elemente 
vizuale. Respectarea acestui principiu înseamnă evitarea 
câtorva operaţiuni de machetare: prinţul nu trebuie să 
conţină prea multe elemente separate, elementele 
prinţului nu trebuie disipate în colţuri sau plasate toate în 
mijloc; nu trebuie lăsat spaţiu egal între elemente (în afara 
cazului în care fac parte dintr-un set de elemente cu 
semnificaţie apropiată); nu trebuie alăturate elemente 
diferite din punctul de vedere al semnificației (lipsa 
legăturii trebuie subliniată prin distanţă)”. Într-un print cu 
puţine elemente (aşa cum ar fi de dorit) trebuie selectate 
doar elemente înrudite din punctul de vedere al 
semnificației. 

3. Principiul armoniei. Strâns legată de ideea unităţii 
şi cea că toate elementele machetei trebuie să fie 
compatibile. Directorul artistic obţine armonie prin 
selectarea elementelor care se potrivesc. Acest proces este 
similar cu îmbrăcatul de dimineaţă. Unele articole de 
îmbrăcăminte „merg” împreună mai bine decât altele - de 
exemplu, dungile, carourile sau motivele jacquard în culori 
omogene. Pentru a fi eficientă, macheta necesită elemente 
armonioase nu ar trebui să existe prea multe tipuri şi 
mărimi diferite de fonturi, linii, ilustraţii, culori, coloane 
ş.a.m.d%5. 

4. Principiul ordinii. Reclama trebuie aranjată 
ordonat, astfel încât să poată fi citită de la stânga la 
dreapta şi de sus în jos. Succesiunea elementelor pot ajuta 
la dirijarea ochiului într-o mişcare structurală sau privire 
de ansamblu. Dispuneţi elementele astfel încât ochiul şi 
pornească de unde doriţi să pornească şi să parcurgă 
traiectoria dorită în reclamă. Aranjamentele în „Z” şi „S” 
sunt printre cele mai des întâlnite. 

5. Principiul alinierii. Ordinea internă a unui print 
este realizată de cele mai multe ori prin respectarea 

principiului alinierii. Dacă aşezăm elemente într-un print 
acolo unde se întâmplă să găsim loc, rezultatul de 
ansamblu va putea fi lesne caracterizat drept o imensă 
dezordine. Dezordinea astfel creată este asemănătoare 
celei dintr-o bucătărie: o ceaşcă aici, o farfurie dincolo, o 
oală în chiuvetă, o pată pe gresie, alta pe aragaz etc. 
Principiul alinierii ne spune că nimic nu trebuie aşezat 
într-un print în mod arbitrar. Fiecare element trebuie să 
aibă o legătură vizuală cu alt element al prinţului. „Chiar 
dacă elementele sunt separate din punct de vedere fizic, 
dacă sunt aliniate există o linie invizibilă care le leagă, atât 
în ochiul, cât şi în mintea privitorului. Deşi ai separat 
anumite elemente pentru a indica relaţia dintre ele 
(conform principiului proximităţii), principiul alinierii 
indică cititorului că, deşi respectivele componente nu se 
află în apropiere unele de altele, fac parte din acelaşi 
întreg”. Există o tendinţă, cel puţin printre începători, de 
a alinia centrat toate elementele prinţului. Totuşi, 
printurile cu un aspect sofisticat nu sunt niciodată 
centrate. De obicei, alinierea la stânga sau la dreapta a 
elementelor unui print (combinată cu respectarea 
celorlalte principii) va conduce la rezultate mult mai bune, 
estetic vorbind. În plus, în unul şi acelaşi print ar trebui 
folosit unul şi acelaşi tip de aliniere. Uneori alinierea unor 
elemente la stânga combinată cu alinierea altora la 
dreapta poate conduce la un contrast benefic. In orice 
print bine machetat pot fi trasate linii drepte între 
elementele aliniate, chiar dacă prinţul în ansamblu pare o 
colecţie de elemente ciudate”. Prinţul ar trebui să conţină 
o linie puternică obţinută prin alinierea textului la 
marginea imaginii. Când prinţul este format preponderent 
din text, alinierea prea puternică poate fi spartă, de pildă, 
prin scoaterea în afară a subtitlurilor (dar şi acestea ar 
trebui să urmeze propria lor linie, aliniere). 

Alinierea elementelor prinţului crează în mintea 

privitorului calm şi siguranţă. Prin aliniere se conferă unui 
print unitate şi armonie. Alinierea crează legături între 
elemente separate. Chiar dacă acestea nu sunt apropiate 
din punct de vedere fizic, ele pot părea conectate, având 
legături reciproce, formând un tot unitar cu alte elemente 
prin simpla lor aşezare pe aceeaşi linie. Trebuie evitate 
mai multe tipuri de aliniere în acelaşi print şi, pe cât 
posibil, alinierea centrată. 

6. Principiul sublinierii. Sublinierea este accentuarea 
sau concentrarea asupra unui element (sau grup de 
elemente) pentru a-l face să iasă în evidentă. Decideţi dacă 
doriţi să scoateţi în evidenţă ilustraţia, titlul, sigla sau 
textul. Dacă accentuaţi toate aceste elemente în aceeaşi 
măsură, reclama dumneavoastră va fi lipsită de orice 
accent. 

7. Principiul repetiţiei. Conform acestui principiu, 
anumite elemente trebuie repetate atât în interiorul 
aceleaşi print cât şi în execuţii diferite ale printurilor 
utilizate în aceeaşi campanie. Repetiţia constituie un liant 
ce leagă elemente unui prin între ele sau diferitele execuţii 
ale  printurilor din aceeaşi campanie, asigurând 
consecventa şi coerenţa la nivel vizual. Printre elementele 
de repetiție se pot număra: fonturile, culorile, diferitele 
elemente grafice - logoul, anumite linii, de pildă, modul de 
aşezarea a textului în coloane, acelaşi mod de aliniere etc. 
Uneori, elementele repetate pot să nu reprezinte exact 
acelaşi lucru, ci elemente atât de apropiate încât legătura 
dintre ele este foarte clară. Mai întâi trebuie găsite 
repetițiile care există deja în print şi accentuate. Apoi, pot 
fi create repetiţii pentru îmbunătăţirea machetării şi 
pentru a da mai multă claritate şi consecvență prinţului 
(sau execuțiilor multiple). Trebuie evitată repetarea unui 
element atât de mult încât acesta să devină plictisitor sau 
obositor”l. 

8. Principiul contrastului. În realizarea unui print 
este nevoie de diferenţe de mărime, formă şi mod de 

exprimare, pentru ca acesta să nu fie monoton din punct 
de vedere vizual. Diferenţele, contrastele atrag atenţia şi 
trezesc interesul pentru un print. Astfel creşte şi 
probabilitate ca textul său să fie citit. Alternând 
caracterele aldine cu cele cursive sau utilizând caractere 
mari aduceţi în atenţie un cuvânt sau o frază şi creaţi un 
contrast între elementele de tipar. Contrastul face macheta 
mai interesantă. De obicei, contrastul este creat atunci 
când două elemente sunt diferite. „Dacă două elemente 
sunt aproximativ diferite, nu există contrast, ci conflict. 
Aceasta este cheia - principiul contrastului spune că dacă 
două componente nu sunt exact la fel, atunci trebuie să fie 
complet diferite. Contrastul poate fi creat în multe moduri. 
Poţi pune în contrast un font mare cu unul mic, un font 
elegant cu unul îngroşat şi fără serife, o linie subţire cu 
una groasă, o culoare rece cu una caldă, o textură netedă 
cu una aspră, un element orizontal (cum ar fi un rând lung 
de text) cu unul vertical (cum ar fi o coloană de text înaltă 
şi îngustă), rânduri cu spaţiu mult între ele cu rânduri 
dese, un desen mare cu unul mic”. Trebuie evitate 
situaţiile în care se pun „în contrast” un font de 12 cu unul 
de 14, o linie cu grosimea de jumătate de punct cu una de 
un punct sau maro închis cu negru. Motivul este simplu: 
nu apare contrastul, ci conflictul. 

9. Principiul echilibrului. Prin echilibru, avem în 
vedere controlarea mărimii, modulaţiei, ponderii şi poziţiei 
elementelor reclamei. Elementele armonioase par sigure şi 
naturale ochiului. Echilibrul poate fi testat prin analizarea 
relaţiei dintre jumătăţile dreaptă şi stângă ale reclamei. 
Există, esențialmente, două forme de echilibru: geometric 
şi liber. 

Echilibru geometric al reclamei sugerează 
rafinament şi, din punct de vedere grafic, conţine elemente 
egale ca pondere, mărime şi formă pe partea dreaptă şi 
stângă a unei linii verticale imaginare trasate prin mijlocul 
reclamei. Astfel de reclame simetrice dau impresia de 

stabilitate şi conservatorism. 

Echilibru liber. Centrul optic al paginii, măsurat de 
jos în sus, este la cinci optimi din distanta până în partea 
de sus a paginii; astfel, diferă de centrul matematic. 
(Pentru a testa acest lucru, luaţi o bucată de hârtie albă, 
închideţi ochii, apoi deschideţi-i şi aşezaţi repede o bulină 
acolo unde credeţi că este centrul paginii. Foarte probabil 
va fi deasupra centrul matematic.) Imaginaţi-vă că un 
balansoar este în echilibru în centrul optic. Ştim că o 
sarcină mai uşoară pe balansoar poate echilibra cu 
uşurinţă una mai grea, dacă este mai departe de punctul 
de sprijin („greutatea” unui element într-o reclamă poate fi 
măsura prin mărimea sa, prin gradul de întunecime, 
culoare sau formă). În echilibrul liber, obiecte sunt 
amplasate aparent aleatoriu pe pagină, dar într-o 
asemenea relaţie unul cu altul încât pagina, în ansamblu, 
pare în echilibru”. 

O machetă are mai multe stadii de evoluţie de la 
simpla schiţă, la macheta brută, până la macheta detaliată. 
Schiţele reprezintă desene miniaturale în care sunt 
încercate diferite aranjamente ale elementelor viitoarei 
reclame. Macheta brută reprezintă un desen în mărime 
naturală a reclamei; sunt reprezentate toate elementele 
reclamei pentru a simula cum va arăta viitoarea reclamă. 
Macheta detaliată este stadiul final al unei machete; toate 
caracterele sunt culese şi aşezate aşa cum vor arăta în 
reclama tipărită, se fixează locul definitiv al imaginilor iar 
acestea sunt pregătite la o mărime de 1, 5 ori mai mare 
pentru a putea fi reproduse cât mai exact. Practic, o 
machetă detaliată ne ilustrează exact modul în care va 
arăta reclama finisată ca mărime, culoare, aranjament etc. 
Este utilizată pentru a fi prezentată clientului şi pentru a 
se obţine aprobarea sa. După ce primeşte aprobarea din 
partea clientului, este pregătită pentru tipar. 

VIII.6. Principii generale pentru realizarea unei 
reclame pentru presa scrisă. Philip W. Sawyer, redactor la 

una dintre cele mai importante reviste americane dedicate 
elaborării textelor publicitare, Starch Tested Copy, a oferit 
câteva reguli şi sugestii pentru elaborarea unei reclame 
reuşitest: 

1. Textul reclamei trebuie să fie simplu şi scurt. 
Argumentul: cei mai mulţi dintre cititori nu citesc revista 
sau ziarul în primul rând pentru reclame; în aceste 
condiţii, o reclamă trebuie să atragă uşor atenţia şi să 
transmită repede mesajul, astfel încât să-i permită 
cititorului să meargă în cel mai scurt timp mai departe. O 
reclamă ce conţine ilustraţii multiple şi texte scrise cu 
litere diferite şi în stiluri diferite nu oferă ochiului un 
punct de sprijin, nu oferă un centru pentru concentrarea 
atenţiei, fiind, de cele mai multe ori ignorată; 

2. Textul trebuie să fie centrat nu pe produs, ci pe 
avantajele produsului. Multe dintre reclame sunt 
hipercentrate pe produs (plecă de la premisa că potenţialul 
cititor este deja interesat de firma producătoare şi de 
produs), or potenţialii cumpărători devin interesaţi de un 
produs doar atunci când sunt mânaţi de anumite nevoi, 
când sunt convinşi că produsul le poate fi în vreun fel util. 
Dacă reclama produsului nu răspunde la întrebarea Ce 
câştig din asta? este puţin probabil ca potenţialul client să 
se apropie de produs. 

3. Când este nevoie, textul reclamei poate conţine 
aluzii de natură sexuală. Este o chestiune verificată că 
reclamele ce conţin aluzii sexuale sunt cele care atrag cel 
mai mare număr de cititori, bărbaţi şi femei. Creatorii de 
publicitate, copy-writerii au o vorbă de care ţin cont 
deseori: sexul vinde bine orice produs. 

4. Ori de câte ori este posibil, trebuie utilizate 
celebrităţi care să prezinte produsul. În general, reclamele 
în care o personalitate bine cunoscută prezintă un produs 
au un succes la public cu 13% mai mare decât cele 
obişnuite. Chiar dacă celebrităţile nu sunt totdeauna 
credibile, prezenţa lor într-o reclamă are un merit 

deosebit: atrage atenţia cititorilor. Or, odată captată 
atenţia, mesajul publicitar poate ajunge mult mai uşor la 
cititor. 

5. Orice reclamă, având o puternică componentă 
vizuală, trebuie să valorifice la maxim potenţialul culorilor. 
Ochiul oricărui privitor este atras de culorile puternice, în 
tonuri frumoase şi strălucitoare. O reclamă bine realizată 
din punct de vedere coloristic primeşte, în general, cu 45% 
mai multă atenţie decât cele în alb şi negru. Prin urmare, 
cu cât o reclamă este mai colorată, cu atât mai sigur îşi va 
transmite mesajul. 

6. Reclama trebuie concepută în aşa fel încât să 
„curgă” fără efort. Orice reclamă posedă un ritm interior, 
iar acest flux derivă din amplasarea diferitelor elemente 
creative. Reclamele cu o bună ordine interioară îl 
determină pe cititor să acorde atenţie tuturor elementelor 
componente (ilustrație, text, titlu, textul principal, numele 
mărcii) şi care, împreună, să poată transmite, la modul 
optim, un mesaj unitar. Dacă, de pildă, ilustrațiile reclamei 
sunt plasate în josul paginii, iar titlul şi textul reclamei în 
partea de sus, este comisă o gravă eroare deoarece 
cititorul (potenţialul cumpărător), fascinat de ilustrație, va 
ignora textul reclamei, ignorând mesajul acesteia. 

7. Textul unei reclame nu trebuie să conţină 
ambiguităţi. Mesajul unei reclame trebuie să fie clar, 
direct, precis, neambiguu. Oricum ar fi formulat, textul 
unei reclame trebuie să poată fi citit repede şi să fie înţeles 
de la prima lectură. Dacă lucrul aceasta nu se întâmplă, 
sunt rari acei cititori ce vor încerca să citească a doua oară 
textul unei reclame. 

8. Reclamele din reviste trebuie să mizeze pe 
contrast. Contrastele - coloristice, dintre personajele ce 
apar în imagine - sunt întotdeauna amuzante şi, ceea ce 
este mai important, atrag atenţia cititorilor. De pildă, 
multe dintre imaginile produselor sunt mult mai bine puse 
în evidenţă dacă fundalul utilizat este unul de culoare 
neagră. 


9. Reclamele trebuie să exploateze sentimentele 
cititorilor. Una dintre cele mai sigure modalităţi de a stârni 
sentimente pozitive vizavi de produsul promovat este 
aceea de a utiliza imagini emoţionante cu copii şi animale. 
Totuşi, utilizarea unor astfel de imagini ridică serioase 
probleme de ordin etic. Acest şiretlic se ciocneşte, de 
pildă, de principiul moral care ne interzice să folosim 
minori în scopuri pe care ei nu le înţeleg şi în legătură cu 
care nu-şi pot da acordul în cunoştinţă de cauză. 

10. Dacă reclama conţine multe cuvinte, atunci 
trebuie concepută cât mai atractiv. De obicei, textele mari 
nu sunt citite. Totuşi, se poate veni în „ajutorul” cititorului 
potenţial printr-o bună poziţionarea a textului în pagină 
(trebuie evitată suprapunerea textului cu imagini 
multicolore), prin alegerea unui corp de literă suficient de 
mare şi, ceea de este mai important, prin redactarea sa 
într-o manieră vie, spirituală, atractivă. Şi în aceste 
condiţii, dacă 20% dintre cititorii revistei vor citi textul 
reclamei înseamnă că aceasta şi-a atins scopul. 

11. Esenţialul în ceea ce priveşte textul unei reclame 
rezidă, în ultimă instanţă, în a găsi o formulă spirituală şi 
alertă care să rezume motivele pentru care brandul 
promovat este unul într-adevăr unic şi nou. 

(IX) Reclama video. Fără îndoială, canalul media cu 
cea mai mare audienţă este televiziunea; acesta este şi 
motivul pentru care în cele mai multe campanii publicitare 
televiziunea este utilizată drept vehicul principal pentru 
difuzarea mesajelor publicitare. In aceste condiții, 
produsul publicitar va lua forma unui clip ce va fi difuzat în 
timpul emisiunilor TV. Formatul TV asigură creatorilor şi 
producătorilor de publicitate posibilitatea optimă de a 
putea combina imaginea, sunetul, textul şi mişcarea, astfel 
încât să poată fi obţinută reacţia dorită din partea 
potenţialului consumator. Duşmanul reclamei TV este 
telecomanda; mulţi telespectatori schimbă canalul în 
timpul difuzării unui calup de clipuri publicitare. Soluţia 
întrezărită pentru a micşora amploarea acestui fenomen 


este crearea unor clipuri amuzante, antrenante, cu reale 
calităţi artistice. Un produs publicitar ce posedă asemenea 
calităţi reuşeşte va reuşi să trezească atenția 
telespectatorului, care condusă abil, va putea fi transferată 
asupra brandului promovat. 

IX.1. Ca principale etape şi principii în elaborarea 
reclamelor video menţionăm: 

- Mai întâi reclama este gândită în imagini, apoi în 
cuvinte. În acest sens, Luke Sullivan spunea: „TV-ul este un 
mediu vizual şi necesită, prin urmare, soluţii vizuale. Nu 
vorbi cu cumpărătorii. Spune-le o poveste prin imagini. 
Începe cu imagini. Continuă cu imagini (...) Fă în aşa fel ca 
reclama ta TV să fie atât de puternic vizuală încât un 
telespectator să înţeleagă chiar fără sunet. Asta nu este o 
regulă; nu merge mereu. Dar când merge, este 
extraordinar. Înseamnă că ai o idee foarte simplă, foarte 
vizuală”55. 

- Se alege un format care să exprime cât mai bine 
mesajul. 

- Trebuie acordată o mare atenţie rolului de 
divertisment al reclamei TV. 

- Debutul reclamei trebuie să capteze atenţia 
privitorilor, trebuie să fie neobişnuit din punct de vedere 
vizual. 

- Brandul trebuie să fie vizibil. 

- Se poate opta pentru supratexte adăugate peste 
imagine pentru a puncta informaţiile esenţiale. 

- Finalul trebuie să aparţină brandului. 

- Textul nu trebuie să povestească imaginile. 
Cuvintele trebuie să adauge înţeles imaginilor*6. 

(IX.2) Tehnicile vizuale utilizate în crearea unei 
reclame. Televiziunea oferă posibilitate utilizării unei 
multitudini de tehnici în producerea unei reclame. După 
Thomas Russell şi Ronald Lane, cele mai importante 
tehnici utilizate în crearea produselor publicitare TV sunt 

următoarele”: 

(a) Mărturiile persoanelor avizate sau celebre. 
Această tehnică are rezultate garantate deoarece 
telespectatorii zilelor noastre sunt interesaţi în cel mai 
înalt grad de tot ceea ce ţine sau are legătură cu vedetele. 
Celebrităţi precum Gheorghe Hagi, Nadia Comăneci, Ilie 
Năstase sau Florin Piersic vor atrage totdeauna atenţia 
telespectatorilor. Girul dat de personalităţi anumitor 
produse a făcut şi face şi astăzi ca acestea să se vândă. 
Totuşi, această tehnică stârneşte şi anumite rezerve pentru 
că telespectatorii ştiu că vedetele spun ceea ce spun 
pentru că au fost plătite să o facă. In plus, tehnica este 
riscantă pentru că personalitatea puternică a vedetei poate 
pune în umbră brandul. Rezultatul: telespectatorii îşi aduc 
aminte de vedetă, dar uită de brand. 

(b) Serialele. Pentru a menţine trează atenţia 
telespectatorilor pot fi concepute serii de clipuri 
publicitare în care un clip continuă acţiunea din clipul 
precedent. Pe lângă stârnirea şi menţinerea curiozităţii 
telespectatorilor, această tehnică dă posibilitatea oferirii, 
de-a lungul timpului, a mai multor informaţii cu privire la 
produsul promovat. 

(c) Inserţia în filmele de lung metraj a referinţelor la 
diverse produse. Deseori vedem în filme un personaj sau 
altul care consumă coca cola, fumează Marlboro sau 
consumă bere Tuborg. Producătorii preferă uneori această 
metodă foarte costisitoare deoarece mesajul ajunge sigur 
la telespectator (varianta schimbării postului este exclusă) 
iar impactul este destul de ridicat deoarece produsul este 
consumat de celebrităţi. In plus, secvenţe din filme de lung 
metraj (acele în care se consumă sau se utilizează un 
anumit produs) pot fi lesne prelucrate pentru a se obţine 
un clip publicitar. 

(d) Utilizarea purtătorului de cuvânt. Sunt cazuri în 
care clipul publicitar nu este altceva decât un discurs ţinut 
de un „prezentator” care recomandă un anumit produs sau 

serviciu, făcând chiar şi o demonstraţie. Impactul este 
destul de mare deoarece mesajul se adresează direct 
telespectatorului, persoana aleasă fiind una caldă, 
agreabilă, ce inspiră încredere. Intenţia este aceea de a se 
transfera asupra produsului încrederea pe care o inspiră 
„prezentatorul”. Această tehnică este folosită în special 
pentru promovarea produselor noi. 

(e) Demonstrația. În cazul utilizării acestei tehnici, 
conţinutul clipului publicitar constă în demonstrarea 
practică în faţa potenţialilor consumatori a modului în care 
funcţionează un anumit produs. De obicei, atunci când este 
produsă o reclamă-demonstraţie, întreaga acţiune este 
filmată de aproape, pentru ca telespectatorul să poată 
avea o imagine detaliată asupra a ceea ce se întâmplă. 
Trebuie alese în montajul final toate acele secvenţe care, 
puse cap la cap, oferă o demonstraţie coerentă asupra 
avantajelor şi eficacităţii utilizării produsului. Totuşi, 
montajul realizat trebuie să ofere o imagine reală, 
nedistorsionată, a utilizării efective a produsului respectiv. 
O reclamă de genul acesta, dacă nu este dinamic realizată 
şi memorabilă (demonstraţie neaşteptată, chiar şocantă), 
riscă să fie plictisitoare. 

(£) Prim-planurile. Focalizarea imaginii pe produsul 
promovat este una dintre cele mai importante tehnici de 
filmare în cazul reclamelor deoarece ecranul TV, având 
dimensiuni reduse, trebuie să prezinte o imagine „curată”, 
„esenţializată” a produsului. Atunci când face reclamă unui 
lanţ de restaurante de tip fast-food, nu vom difuza imagini 
din interiorul aglomerat şi zgomotos al unui asemenea 
restaurant, ci ne vom focaliza, de pildă, asupra imaginii 
ispititoare a hamburgerilor abia preparati. 

(g) Tehnica firului narativ. Reclama va fi realizată 
asemenea unui film în miniatură, o poveste cu personaje 
care, la un moment dat, pentru a duce la bun sfârşit o 
acţiune, apelează la un produs anume. Unul dintre 
personaje poate chiar preciza avantajele utilizării acelui 
produs. Multe dintre reclamele difuzate pe canalele TV 


utilizează din plin această tehnică. 

(h) Episoadele din viaţă. Tehnică asemănătoare cu 
precedenta, ce constă într-o poveste interpretată de actori, 
numai că de astă dată personajul principal este chiar 
brandul. Scenariul constă în semnalarea unei probleme pe 
care produsul promovat o poate rezolva foarte eficient. 

(I) Interviul cu consumatorii. Această tehnică constă 
în difuzarea unor interviuri cu consumatori care, mulţumiţi 
fiind de marcă, laudă şi recomandă produsul respectiv; 
într-o altă variantă, unui consumator obişnuit i se cere să 
compare două produse şi să explice de ce-l preferă tocmai 
pe unul dintre ele (produsul promovat). David Ogilvy crede 
că această tehnică este mai eficientă când sunt utilizaţi 
consumatori loiali ai produsului vorbind despre virtuțile 
acestuia atunci când nu ştiu că sunt  filmaţis?. 
Credibilitatea reclamei în acest caz este mult mai mare. 

(j) Animaţia. Este o tehnică cu un impact deosebit 
asupra copiilor. Desenul animat este în stare să creeze o 
atmosferă caldă, destinsă şi prietenoasă atât pentru mesaj, 
cât şi în legătură cu produsul. Uneori animația este folosită 
şi pentru a prezenta operaţii care nu sunt vizibile la o 
filmare obişnuită (de pildă, modul în care un epilator 
scoate firele de păr din piele). Totuşi, prin această tehnică 
este atrasă mai puţin atenţia (în special a publicului adult) 
şi nu este totdeauna destul de convingătoare. 

(h) Personajele. Strâns legată de animaţie, această 
tehnică constă în utilizarea unui personaj (de cele mai 
multe ori, animat) ce încearcă să ne convingă de calităţile 
unui brand şi să ne facă să cumpărăm. Personajul devine 
simbolul viu al brandului, reuşind să cucerească, treptat, 
datorită asocierilor pozitive, un loc bine precizat în 
memoria consumatorului vizat (de pildă, Mr. Musculo sau 
Roland McDonald). Când personajul este unul de desen 
animat nu există riscul ca eventualele întâmplări cu 
conotaţii negative prin care trece interpretul său (un actor, 
de pildă) să se răsfrângă asupra brandului. 

Evident, tehnicile prezentate (ca şi altele pe care nu 
le-am amintit) pot fi folosite complementar în realizarea 
unui clip publicitar. Nu există reţete tehnice garantate ale 
realizării unei reclame de succes; fiecare tehnică în parte, 
utilizată creativ, în conformitate cu un scenariu bun, cu o 
bună planificare a reclamei poate conduce la realizarea 
unui produs publicitar de calitate. 

(IX.3.) De la storyboard, la reclama. Drumul realizării 
unei reclame video începe cu conceperea unui storyboard 
de către directorul artistic şi un copywriter. Un storyboard 
este o hartă vizuală a viitorului spot; acesta cuprinde o 
serie de ilustraţii care înfăţişează acţiunea spotului cu 
textul scris sub fiecare cadru, text care descrie acţiunea, 
ceea ce spun personajele (dacă este cazul) şi ceea ce 
spune vocea din fundal”. Principala calitate a unui 
storyboard este aceea de a fi suficient de explicit, de a 
vorbi de la sine, astfel încât copywriterul să nu fie nevoit 
să dea apoi tot felul de indicaţii ajutătoare. Pentru a fi 
explicit şi a duce la realizarea unei reclame chiar aşa cum 
a fost concepută de copywriter, un storyboard trebuie să 
cuprindă cadrele cheie ale reclamei, astfel încât să 
surprindă ceea ce este mai important în fiecare scenă. 
Fiecare cadru ar trebui să includă suficiente informaţii 
pentru continuarea firească a poveştii, fiecare cadru 
trebuind să se construiască, într-o logică narativă, pe cel 
precedent. Un storyboard poate cuprinde 6 - 8 cadre, dar 
poate ajunge şi până la 30 de cadre (adică câte unul 
pentru fiecare secundă de spot). Pentru verificarea 
coerenţei spotului, se poate realiza un storyboard filmat, 
adică un fel de versiune animată a spotului. Un storyboard 
filmat se apropie foarte mult de arhitectura narativ- 
temporală a reclamei, reprezentând o bună verificare 
înainte ca reclama să intre efectiv în producţie. Un astfel 
de storyboard filmat poate oferi răspunsuri pentru 
următoarele întrebări: Când trebuie să intre vocea din 
fundal? Când se aude muzica mai tare sau mai încet? Este 

suficient timp pentru citirea textului ce însoţeşte fiecare 
scenă?60 

Un storyboard este unul finalizat şi finisat dacă 
reuşeşte să ofere cu claritate, implicit sau explicit, 
răspunsuri la o serie de probleme: Primul cadru este 
suficient de interesant? Aparatul de filmat ar trebui aşezat 
în alt unghi? Locaţia este bun? Spui prea mult de la 
începutul spotului? Poţi să ajungi la o anumită scenă mai 
târziu? Poţi simplifica ceva? Spotul are prea multe tăieturi? 
Poţi să faci economie şi să concepi o scenă care să rezolve 
două probleme? Povestea este spusă coerent?$! Funcție de 
răspunsurile „primite” se realizează ultimele modificări. În 
varianta sa finala, storyboard-ul este prezentat clientului 
spre aprobare. După ce sunt luate în calcul eventualele 
sugestii ale acestuia, storyboard-ul este trimis către 
departamentul (sau firma) de producţie pentru realizarea 
efectivă a reclamei. 

Penultima fază a creaţiei unei reclame TV, cea a 
producţiei, este asigurată de directorul de producţie şi 
regizorul artistic, cel care, împreună cu directorul artistic, 
va găsi cele mai bune soluţii pentru filmarea reclamei. Un 
bun regizor ştie să aducă totdeauna un plus de strălucire 
unei reclame prin găsirea unor unghiuri potrivite de 
filmare, prin găsirea unei viteze optime pentru realizarea 
anumitor mişcări ale camerei video, prin utilizarea 
anumitor lentile sau a anumitor lumini, prin anumite 
modificări aduse decorului, prin anumite indicaţii oferite 
actorilor etc. Inovaţiile aduse de regizor în timpul 
filmărilor nu pot depăşi cadrul general stabilit de 
copywriter. Totuşi, „un bun director de producţie va filma 
şi scene suplimentare care îşi pot afla utilitatea la montaj; 
pot apărea astfel idei bune sau actorii inspirați pot da o 
interpretare diferită unei situaţii. Principiul că trebuie 
filmate întotdeauna toate scenele din storyboard în 
condiţiile agreate de client nu este suficient; pentru un 

rezultat de calitate trebuie filmate şi situaţii noi, abordări 
creative ce pot fi selectate ulterior. Astfel, dacă o scenă 
agreată de client cuprinde un text recitat de un actor 
aşezat pe o canapea, după filmarea acesteia un regizor 
inspirat poate solicita actorului să recite scena stând pe jos 
sau intrând în cameră, pe un ton mai serios sau mai ironic. 
Fragmente sau expresii interesante din materialul filmat, 
voci, mimica sau gesturi ale unor părţi din corp (mână, 
sprâncene etc.) pot fi utilizate ulterior”62. 

Ultima fază în crearea unei reclame video este 
reprezentată de totalitatea operaţiunilor de post-productie 
(montarea şi mixarea tuturor elementelor reclamei: 
imagini filmate, muzică, voci, efecte speciale etc.). Practic, 
post-producţia este reprezentată de toate activităţile 
desfăşurate după ce filmările pentru reclamă s-au finalizat. 
Munca de post-producţie include înregistrarea simultană 
privind filmările, muzica, grafica, editarea, efectele 
speciale, tăieturile de negativ şi mixarea. Trebuie avută o 
grijă deosebită pentru ca muzica să nu fie înregistrată mai 
puternic decât vocile personajelor şi vocea de fundal. 
Fiecare cuvânt din vocea de fundal sau din replicile 
personajelor trebuie să se audă clar. 

Cele mai multe reclame cuprind mai multe scene cu o 
durată variabilă (în anii '80 o scenă dintr-o reclamă dura 
aproximativ 4 secunde, astăzi între 2 şi 2, 5 secunde); 
inevitabil, reclama trebuie să conţină şi o serie de 
elemente optice de tranziţie între aceste scene. Găsirea 
acestor elemente optice potrivite în cadrul operaţiunilor de 
montaj conferă reclamei continuitate şi îi imprimă un 
anumit tempo. După Andrei Stoiciu, cele mai importante 
elemente de acest tip sunt următoarele: 

1. Tăierea - o scenă este tăiată brusc şi apare 
următoarea. Este cea mai rapidă schimbare, fără niciun 
interval de pauză între cele două. Tăierea indică acţiunea 
rapidă. 

2. Suprapunerea imaginii - un efect de suprapunere 

în care o scenă dispare treptat şi este înlocuită de scena 
următoare. Suprapunerile sunt mai lente decât tăieturile şi 
indică o acţiune care începe imediat dup cea anterioară. 

3. Intrarea progresivă - este un efect optic în care un 
ecran negru se conturează progresiv şi apare o scenă. 

4. Dispariţia treptată - este opusul scenei anterioare. 

5. Mască - o parte a scenei este plasată deasupra 
celeilalte. Sugerează fațete multiple ale unei situaţii. 

La montaj, alături de aceste efecte optice mai sunt 
adăugate alte efecte vizuale, textul scris care apare în 
reclama, diverse scene animate (dacă este cazul). După ce 
munca de post-producţie este finalizată, este realizată o 
versiune a spotului ce va fi prezentată clientului. După 
eventualele modificări sugerate de acesta, este realizată o 
versiune Beta a clipului, cea care va fi multiplicată şi 
trimisă către difuzare către posturile TV cuprinse în mixul 
media. 

(1X.4.) Planificarea unei reclame TV. Planificarea 
activităţii de producere a unei reclame TV reprezintă un 
set de decizii complexe ce trebuie să ţină cont de mai 
multe elemente: costuri, suport (peliculă sau casetă video), 
distribuţia, fond muzical, efecte speciale, locaţii de filmare. 
După Russel şi Lane, principiile fundamentale ce trebuie 
respectate în realizarea unei reclame sunt următoarele“: 

1. Găsirea unei relaţii optime între imagine, sunet şi 
mişcare aptă să conducă la obţinerea unui produs care să 
fie în concordanţă, în egală măsură, cu exigenţele artistice 
şi obiectivele de marketing. 

2. Elementul audio trebuie să fie relevant pentru 
elementul video, fără ca să se constituie într-o descrie a 
aceea ce este evident în imagine; 

3. Evident, elementele video trebuie gândite foarte 
bine, trebuie să fie foarte expresive, deoarece televiziunea 
este mult mai eficientă în a arăta decât în a spune; 

4. Numărul scenelor uni clip nu trebuie să fie prea 

mare iar acestea nu trebuie să fie statice; 

5. Este important ca reclama să aibă o desfăşurare 
logică, progresivă, iar ideea sa să fie evidentă astfel încât 
telespectatorul să o poată urmări fără probleme; 

6. In filmări vor fi privilegiate prim-planurile şi vor fi 
evitate pe cât posibil detaliile (datorită dimensiunilor 
reduse ale unui ecran de televizor); 

7. Într-o reclamă TV trebuie folosite supratitrajele 
(cuvinte ce apar pe ecran) pentru ca telespectatorii să 
vadă şi să audă care sunt principalele caracteristici ale 
produsului. 

8. Numele brandului trebuie obligatoriu prezentat fie 
printr-un prim plan al ambalajului, fie scris pe o emblemă 
atractivă şi strălucitoare; identificarea brandului este 
esenţială; diferenţierea propriului brand de branduri 
similare este indestructibil legată de afirmarea unei 
identități puternice; or, numele este o componentă 
esenţială a acestei identități şi, de fiecare dată, trebuie 
împins în prim-plan. 

9. Clipul trebuie centrat pe prezentarea unei idei 
(caracteristici) esenţiale, evitându-se prezentarea unor 
caracteristici sau avantaje suplimentare; promisiunea 
principală a reclamei trebuie repetată de mai multe ori - 
acesta fiind mesajul care trebuie să ajungă în mintea 
consumatorilor. 

10. Propoziţiile mesajului audio trebuie să fie scurte 
şi cu o structură simplă, având în componenţă cuvinte uşor 
de înţeles, de memorat şi de repetat. Mesajul audio trebuie 
să se potrivească cu ideile transmise prin imagine; 

11. Muzica utilizată trebuie să sublinieze diferitele 
momente ale desfăşurării acţiunii sau să creeze o anumită 
atmosferă; rolul său este foarte important deoarece poate 
comunica sentimente şi stări sufleteşti într-o manieră 
unică. De multe ori, o muzică nepotrivită poate distruge un 
spot grozav, la fel cum o muzică potrivită poate aduce un 
spot mediocru la nivelul unui de prima clasă. Din acest 
motiv, alegerea muzicii pentru clip este una dintre cele mai 


importante decizii pe care trebuie să o ia un art director. 

Conceperea unei reclame TV presupune 
familiarizarea cu o serie de procese şi operaţii ale 
procesului de producţie: tranziţia cinematică, 
suprapunerea imaginilor, prim-planul, realizarea tranziţiei 
de la o scenă la alta, suprapunerea imaginilor cu sunetul 
etc. O reclamă TV trebuie realizată în termeni simpli, uşor 
de înţeles şi de reprezentat. O idee bună nu este însă 
suficientă pentru realizarea unei reclame TV de calitate; 
execuţia efectivă a reclamei este tot la fel de importantă ca 
şi o bună idee directoare. 

În realizarea oricărui produs publicitar trebuie avută 
în vedere, în primul rând, atingerea obiectivelor de 
marketing. Nu trebuie uitat faptul că o reclamă este un 
instrument de vânzări, şi nu o operă de artă. Privilegierea 
sistematică a actului artistic poate duce la produse 
publicitare memorabile, dar nu poate garanta creşterea 
vânzărilor unui produs. Dar nici creşterea vânzărilor nu se 
realizează dacă acest obiectiv transpare în mod explicit din 
mesajul reclamei. p 

([X.5.) Eficienţa unei reclame video. În conformitate 
cu o serie de convingeri fixate de-a lungul timpului, 
reclamele care utilizează în conceperea lor elemente de 
sexualitate, copii sau animale sunt eficiente. Captarea 
atenţiei potenţialilor consumatori şi eficientizarea 
reclamelor video este însă un proces dependent de mai 
multe variabile. În cele ce urmează vom încerca să 
evidenţiem aceste variabile şi să spunem câteva cuvinte 
despre fiecare. 

(a) Sexualitatea reprezintă, într-adevăr, un factor de 
captare a atenţiei şi de eficientizare a unei reclame, dar 
numai dacă elementele utilizate sunt relevante pentru 
brandul promovat. Dacă elementele cu tentă sexuală 
utilizate nu sunt relevante pentru brandul promovat, 
atunci acest procedeu are şanse foarte puţine de a fi 
eficient. Sexualitatea fără legătură cu brandul nu face 
altceva decât să distragă atenţia de la brand. Orice 


reclamă care reuşeşte să ne capteze atenţia, dar care nu 
reuşeşte să-l determine pe potenţialul consumator să 
reţină brandul şi mesajul său este inutilă5. 

(b) Controversa. Unele reclame care stârnesc 
controverse, care generează indignare, pot fi extrem de 
eficiente. „Efectul este că acestea devin reclame «despre 
care se vorbeşte» şi sunt transmise mai departe din vorbă 
în vorbă. Asemenea bolilor contagioase, ele sunt 
răspândite ca şi virusurile, de către oameni care spun: «Ai 
văzut reclama aceea pentru...?”66. De pildă, reclama la 
blugii Calvin Klein „Nimeni nu intervine între mine şi 
blugii mei Calvin” a stârnit foarte multe controverse. Astfel 
a devenit celebră şi foarte eficientă. 

(c) Umorul. De obicei, reclamele video ce mizează pe 
umor sunt mai eficiente decât celelalte deoarece (1) sunt 
mai bine observate şi, în consecinţă, captează mai bine 
atenţia, (2) determină mai puţine contraargumente pentru 
că telespectatorii le  receptează mai degrabă ca 
amuzament, iar nu ca evaluări de tipul adevărat/fals; (3) 
sunt mult mai agreate şi reclamele agreate sunt mai 
eficiente decât cele neagreate. Riscul prezent însă în cazul 
reclamelor ce mizează pe elemente de sexualitate este 
prezent şi aici: chiar dacă umorul are puterea de a atrage 
atenţia, aceasta poate fi abătută de la brand. 

(d) Cuvintele însoţite de muzică (jingle). Cuvintele 
unei reclame sunt mai uşor de reţinut atunci când aceste 
sunt puse pe muzică. „Când cuvintele unei reclame sunt 
aşezate pe muzică, tind să treacă mai uşor pe lângă noi 
decât să ne facă să intelectualizăm. De ce oare, atunci 
când cuvintele unei reclame sunt aşezate pe muzică, nu 
mai avem aceeaşi senzaţie că cineva încearcă şi ne 
convingă să acceptăm ceva? Punerea cuvintelor pe muzică 
pare că ar elimina asperităţile a ceea ce altfel ar putea fi 
un mesaj strident... Muzica este pentru delectare şi pentru 
a trece pe lângă noi, nu pentru a o dezbate. Dispoziţia pe 

care o creează poate elimina asperităţile subiectelor 
potenţial controversate. Cuvintele care altfel ar putea fi 
procesate în termeni adevărat/fals sunt procesate chiar 
diferit... Prin aşezarea cuvintelor pe muzică, se diminuează 
probabilitatea de concepţie a faptului că ni se spune sau ni 
se vinde ceva şi se reduce tendinţa noastră a de a 
contraargumenta în raport cu ceea ce se spune”%. 

(e) Structura discursivă a reclamei (cine cui îi 
vorbeşte?). Discursul unei reclame este astfel construit 
încât totdeauna cineva vorbeşte cuiva. Funcție de cine cui 
îi vorbeşte, o reclamă poate fi mai mult sau mai puţin 
eficientă. 

(1) Reclamele faţă vs. voce suprapusă sunt acele 
reclame în care un producător sau un dealer se adresează 
direct potenţialului consumator, ţine un discurs, existând o 
sincronizare între mişcările gurii şi aspectul sonor 
(reclamă de tip „lipsync”). In cazul acestor reclame, 
vorbitorii ce stau retraşi pe fundal tind să nu ne 
impresioneze şi ne provoacă puţină simpatie. La fel, 
simplele voci au, de obicei, mai puţin succes. În urma 
cercetărilor efectuate, „se evidenţiază că... (reclamele) cu 
prezentator uman pe ecran şi «mim-sincron» au, aproape 
invariabil, mai mult succes decât cele în care este utilizată 
doar o voce fără faţă”68. Totdeauna comunicăm mai bine şi 
ascultam mai atent ceea ce ne spune o persoană căreia ăi 
putem vedea şi faţa în comparaţie cu una căreia nu îi 
putem auzi decât vocea. Chipul care ne vorbeşte ne poate 
deveni cunoscut, plăcut, familiar, pe când cu o simplă voce 
lucrul acesta este foarte puţin probabil să se întâmple. 

(2) Utilizarea unui prezentator, altul decât dealerul 
sau producătorul este o tehnică eficientă pentru că, în felul 
acesta se diminuează senzaţia că ar exista cineva cu un 
interes disimulat care ne vorbeşte direct pentru a ne vinde 
ceva greu de vândut. În acest caz, mesajul este primit din 
partea producătorului, dar prin intermediul unei figuri 

agreabile şi familiare. Indiferent de variantă, reclamele în 
care vocea este suprapusă cu figura sunt mai eficiente 
decât cele în care este utilizată doar vocea de fundal. 

(3) Cu cine vorbesc personajele? Un factor care 
determină eficienţa unei reclame este şi cel referitor la 
„interlocutorul” personajului. Vocea personajului dintr-o 
reclamă se poate adresa direct consumatorului sau unui alt 
personaj din reclamă. În acest ultim caz, consumatorul 
receptează reclama în calitate de martor pasiv. Astfel, 
mesajul reclamei este receptat indirect, ca şi când 
telespectatorul ar privi la o piesă de teatru sau la un film. 
Tocmai pentru că, într-un asemenea caz, mintea nu este 
pregătită se recepteze un mesaj (cu tot arsenalul ei critic), 
ci să se distreze, eficienţa reclamei este mult mai mare. 
„Diferenţa dintre a fi martor pasiv şi ţintă este ca şi 
diferenţa dintre a asculta întâmplător o conversaţie şi a ţi 
se spune ceva direct. Ceea ce e diferit în a asculta 
întâmplător o conversaţie dintre doi oameni este că atenţia 
şi procesarea cognitivă sunt direcționate diferit. Când ni se 
spune ceva direct este mai probabil să ne angajăm 
mecanismele defensive, de contraargumentare. Suntem 
mai în alertă şi gata de dezbatere. Informaţia obţinută din 
ascultarea întâmplătoare a unei conversații a cuiva poate 
să fie sau nu aceeaşi”6$. Dar sigur suntem mai relaxaţi şi, 
în cele din urmă, mai receptivi, deoarece este ca şi cum am 
auzi întâmplător gândurile sau replicile cuiva. 

(4) Reclamele teatrale sau cu o puternică structură 
narativă. În cazul unei reclame teatrale sau cu o puternică 
structură narativă (construită în jurul unei poveşti) trăieşte 
şi se bucură de ceea ce vede şi/sau aude. „Irăirea şi 
bucuria sunt în centrul procesării noastre mentale. 
Procesarea noastră mentală nu este, de obicei, angajată în 
analiza teatrului în termeni de adevăr sau falsitate. Nici în 
a analiza ce informaţie pătrunde în minte pe parcursul 
procesului”70. Există o mare diferenţă între a asculta un 

discurs şi a te uita la un film. „Dezbaterile se adresează 
raţiunii, filmele se adresează trăirilor personale. Aceasta 
este deosebirea în cazul reclamelor teatrale. Înregistrăm 
involuntar informaţia incidentală sau mesajul care se 
întâmplă să fie difuzat, în vreme ce ne concentrăm atenţia, 
de fapt, pe amuzament””!. 

(f) Personajele din reclamă. Este necesar ca 
personajele din reclamă să fie alese în funcţie de 
caracteristicile publicului ţintă. „Similaritatea în privinţa 
vârstei între personaje şi audienţă este de obicei un plus... 
Cu cât ne simţim mai aproape de un personaj şi cu cât este 
mai mare asemănarea dintre noi şi acesta, cu atât este mai 
mare este probabil să fie efectul unei reclame asupra 
noastră””2. Prin urmare, vârsta, sexul, stilul de viaţă al 
personajelor, personalitatea lor trebuie astfel alese încât să 
maximizeze probabilitatea ca publicul ţintă al brandului să 
se identifice cu personajul sau personajele din reclamă. 

(g) Personajele negative. În unele reclame sunt 
folosite personaje negative, anti-eroi pentru a suscita 
atenţia, pentru a şoca. Totuşi, „cine ar vrea să se identifice 
cu răii, cu cei care «au fost odată», cu rataţii sau cu naivii? 
.. Reclamele care conţin personaje negative sunt foarte 
riscante pentru cei care fac publicitate când aceste 
personaje sunt înfăţişate ca utilizatori ai brandului. O 
reclamă ar trebui să dea amploare imaginii pozitive de 
sine, arătându-ne, ca utilizatori ai produsului, imaginea 
noastră de sine pozitivă reflectată în utilizatorii brandului 
ca oameni cu care am vrea să ne identificăm. Dacă, pe de 
altă parte, utilizatorii sunt oameni cu care orice 
identificare este indezirabilă, aceste reclame au într- 
adevăr un mare handicap””5. Prin urmare, reclamele cu 
personaje negative ar trebui să fie evitate. 

(h) Reclamele comparative. Prin afirmaţiile făcute 
despre bradul concurent pot crea confuzie şi par a fi 

receptate uneori cu reticenţă de către public. Ideea ar fi 
să-ţi poţi face publicitate prin ceea ce este valoros în 
propriul brand, iar nu negativ în legătură cu brandul 
concurenţei. Asta chiar dacă reclama comparativă este, pe 
ansamblu, în favoarea consumatorului final. 

(X) Reclama radiofonică. Radioul este un mijloc de 
informare în masă prezent peste tot: acasă, la birou, în 
autobuz sau în maşină. Explozia numărului de staţii de 
radio comerciale, a reţelelor naţionale şi a posturilor 
locale, a modificat radical percepţia ascultătorului. Pentru 
cei trecuţi de o anumită vârstă radioul înseamnă o sursă 
credibilă de informaţie. Pentru cei tineri radioul este un 
prietenul care le oferă muzica pe care vor s-o asculte. 
Ascultătorii pot participa la realizarea emisiunilor, pot 
intra în direct, pot câştiga concursuri. Mult mai aproape 
de realitatea din jurul nostru, radioul a devenit astăzi mult 
mai apropiat de ascultător. Acest lucru reprezintă un mare 
avantaj pentru agenţii economici deoarece radioul poate fi 
folosit în promovarea unor produse. Auzul este un simţ ce 
nu poate fi închis la comandă, iar radioul nu are nici 
telecomanda (mă rog, majoritatea!). Odată ce se aşază în 
fotoliu să asculte radioul, ascultătorii nu încep să tot 
schimbe posturile; dimpotrivă, radioul ne urmăreşte în 
diferite momente ale zilei, oriunde ne-am duce. Aceasta 
face ca mesajul difuzat să fie auzit. Este ca şi cum ai afla 
ştirile sau informaţiile de la un prieten. Şi din punct de 
vedere al costurilor radioul se comportă ca un adevărat 
prieten. Analizând tarifele de publicitate ale diferitelor 
medii se observă că radioul are tarifele cele mai mici. 
Frecvența mare de difuzare a mesajului la radio cu costuri 
mici este în avantajul clientului agenţiei de publicitate. O 
campanie TV combinată cu una radio poate avea o 
eficienţă neaşteptată. Odată auzită reclama la radio, 
ascultătorii îşi vor aminti imaginile spotului TV. Potenţialii 
cumpărători vor spune că au văzut reclama la TV des, deşi 
au auzit-o mult mai des la radio; apare efectul de sinergie 
discutat în capitolul 4. În mod asemănător, publicitatea în 


ziare şi reviste asociată cu radioul amplifică forţa 
mesajului tipărit. Când citim ceva, ne oprim la lucruri pe 
care le putem lega cu ceva din mintea noastră; astfel, vom 
citi acele reclame despre care „am auzit ceva” fără să ştim 
totdeauna că ceea ce am auzit, am auzit la radio. În felul 
acesta mesajul publicitar poate deveni mult mai eficient. 

Radioul a fost definit drept un teatru al minţii; 
practic, copy-writerul trebuie deseneze anumite imagini în 
minţile ascultătorilor doar cu ajutorul cuvintelor. Datorită 
faptului că are o mare capacitate de a-şi fideliza publicul, 
radioul are publicul cel mai captiv. În plus, radioul este 
foarte mult ascultat în maşină - dimineaţa şi seara - pe 
drumul către sau de la serviciu sau şcoală. Fiind în maşină 
sau autobuz, ascultătorul nu poate nici schimba postul, nici 
nu poate părăsi incinta în care se afla; cu voie sau fără voie 
ascultă programele radio şi, implicit, reclamele. 

X.1. Elementele unei reclamei radiofonice. Fiind 
formată din cuvinte, sunete (efecte speciale) şi muzică, 
reclama radio trebuie să reprezinte o comunicare 
credibilă, umană, axată nu pe lăudarea unui produs, ci pe 
obiectivele şi scopurile pe care le pot atinge oamenii dacă 
achiziţionează produsul care face obiectul publicităţii. Fără 
a putea beneficia de aportul imaginilor, cuvintele trebuie 
bine alese, creatorul străduindu-se să le aleagă din 
vocabularul  target-ului; propozițiile rezultate din 
îmbinarea acestora trebuind să se apropie de cele utilizate 
de omul obişnuit. Tonalitatea potrivită şi căldura vocii 
umane sunt absolut necesare pentru realizarea unei bune 
reclame radiofonice. Sunetele şi efectele speciale trebuie 
astfel folosite încât să fie necesare şi recognoscibile, în 
strânsă legătură cu _ cuvintele, completându-le sau 
subliniindu-le înțelesul. In plus, sunetele mai pot fi folosite 
pentru a crea sentimente sau suspans, încordare sau furie, 
în general, pentru a realiza atmosfera reclamei. În reclama 
radiofonică pot fi utilizate trei tipuri de sunete: manuale, 
înregistrate sau electronice. Astăzi sunt utilizate în special 
sunetele înregistrate şi efectele electronice. Muzica 


reprezintă un element esenţial al reclamei radio; este 
indispensabilă în a atrage atenţia ascultătorului şi în a 
genera sentimentele dorite. 

X.2. Indicaţii privind realizarea unei reclame radio. 
Russell şi Lane ne oferă următoarele indicaţii privind 
realizarea unei reclame radio”?: 

Urmăriţi o singură idee, concentrați-vă. Nu cereţi 
consumatorului să primească prea multe informaţii dintr- 
odată. Faceți o listă de priorităţi ale mesajului 
dumneavoastră. Gândiţi-vă la reclamă ca la un model al 
sistemului nostru solar. Cel mai important element al 
mesajului este soarele, iar toate celelalte sunt planete cu 
grade diferite de importanţă, însă toate învârtindu-se în 
jurul soarelui şi susţinând ideea centrală. 

Studiaţi produsul sau serviciul dumneavoastră. Mulţi 
clienţi urmăresc activitatea concurenţei, însă rareori îşi 
raportează caracteristicile şi beneficiile la date concrete. 
Datele statistice semnificative pot oferi un sprijin 
substanţial mesajului dumneavoastră. 

Raportaţi-vă la consumator. Când vă spuneți 
povestea consumatorilor, raportați întotdeauna marca la 
dorinţele şi nevoile lor. Nu porniţi de la premisa că vor 
ajunge automat la concluzia corectă. 

Generaţi efecte de multiplicare. Puteţi mări efectul 
reclamei dumneavoastră de multe ori obţinând efecte de 
multiplicare, adică să-i determinaţi pe consumatori să 
preia expresii din reclamă şi să le folosească. O expresie 
sau o execuţie inteligentă poate duce la situaţii în care 
consumatorii întreabă alte persoane dacă au auzit reclama, 
în care persoanele solicită ca reclama să fie difuzată la 
radio, chiar cu dedicaţii de la DJ. 

Produceţi un răspuns fizic, emoţional sau mental 
imediat. Râsete, o strângere de inimă sau exerciţii mentale 
ale consumatorilor în timpul unor reclame radiofonice 
contribuie la fixarea în memorie şi reținerea mesajului. 

Folosiţi limba obişnuită, de conversaţie. Fiţi o 

persoană care comunică clar. Nu vă forţaţi personajele să 
facă declaraţii nenaturale. Nu vă aflaţi în sala de consiliu... 
nu „bolborosiţi”, folosiţi doar limbajul clar, simplu şi 
obişnuit. 

X.3. Scrierea unei reclame de radio. În cele mai 
multe agenţii există un director creativ responsabil cu 
publicitatea radiofonică. Există agenţii specializate în 
reclama radiofonică, care sunt utilizate de mai mulţi ani de 
clienţi şi agenţii pentru a sprijini procesul de creare şi 
producere a reclamelor radiofonice. 

După cum subliniau Russell şi Lane, reclama 
radiofonică, ca şi reclama de televiziune, are ca element de 
bază promisiunea unui avantaj sau a unei poziţii 
semnificative şi distinctive. O dată ce promisiunea a fost 
determinată, se poate trece la utilizarea „arsenalului” de 
cuvinte şi sunete pentru a transmite idei despre produsul 
promovat. Printre modurile de însufleţire a mesajului se 
numără”: 

Simplitatea. Cheia spre producerea unei reclame 
radiofonice bune este realizarea sa în jurul unei idei 
centrale. Evitaţi ca ascultătorul să fie încurcat de prea 
multe aspecte ale mesajului. Folosiţi cuvinte cunoscute, 
expresii scurte, o structură simplă a propoziției. Ţineţi 
minte că mesajul trebuie să fie redat în limbajul de zi cu zi. 
Scrieţi pentru ureche, nu pentru ochi. Obişnuiţi-vă să citiţi 
mesajul cu voce tare. 

Claritatea. Menţineţi firul gândirii pe o linie dreaptă. 
Evitaţi elementele divergente. Şterge: cuvintele de prisos. 
(Test: Reclama va avea de suferit, dacă veţi şterge cuvinte? 
Dacă nu, ştergeţi-le). Scrieţi de pe ciornă pe ciornă, până 
când scenariul dumneavoastră devine fără nicio greşeală, 
clar şi concis. La sfârşitul reclamei, publicul 
dumneavoastră trebuie să înţeleagă exact ceea ce aţi 
încercat să spuneţi. În ciuda faptului că reclama cuprinde 
mai multe fapte, asiguraţi-vă că este inclusă „marea idee”. 

Coerenţa. Fiţi sigur că mesajul dumneavoastră curge 

în secvenţe logice, de la primul cuvânt la ultimul, folosind 
cuvinte şi expresii de tranziţie potrivite pentru a fi uşor de 
ascultat. 

Raportul direct. Amintiţi-vă, în ceea ce îi priveşte pe 
ascultătorii dumneavoastră, să vă adresaţi doar lor. 
Încercaţi să folosiţi un ton cald, personal, ca şi când aţi 
vorbi cu una sau două persoane. Folosiţi frecvent cuvântul 
„tu”. Adresaţi-vă ascultătorilor în termeni amuzaţi pe care 
i-ar folosi ei înşişi. 

Plăcerea. Nu este necesar să fiţi amuzant de dragul 
amuzamentului, dar nu aveţi de ce să fiţi posomorât sau 
respingător. Căutaţi o „cale de mijloc” amicală, vorbiţi 
despre produs sau servicii ca şi când v-aţi adresa unui 
prieten. 

Credibilitatea. Fiecare produs are punctele lui bune. 
Spuneţi adevărul despre el. Evitaţi exagerările evidente; 
ele ies repede la iveală şi anulează întregul obiectiv al 
reclamei. Fiţi direct; vreţi să transmiteţi impresia că 
sunteţi un prieten de nădejde. 

Interesul. Nimic nu-i face mai repede pe ascultători 
indiferenți decât o reclamă plictisitoare. Produsele şi 
serviciile nu sunt fascinante prin ele însele; modul în care 
le prezentaţi le face interesante. Incercaţi să oferiţi 
consumatorului unele informaţii utile, ca o recompensă că 
a ascultat. 

Distinctivitatea. Faceţi ca mesajul să sune diferit de 
alte reclame şi faceţi ca produsul dumneavoastră să fie 
perceput ca fiind distinct. Folosiţi orice tehnică posibilă - o 
abordare nouă, o expresie muzicală, o calitate a vocii 
deosebită sau un efect de-sunet special - pentru a da 
reclamei dumneavoastră un caracter distinct. 

X.4. Tehnici de construcţie a unei reclame 
radiofonice. Fiind un mijloc de comunicare în care 
cuvintele au rolul principal, radioul se bazează mult pe 
arta de a scrie mesaje cu impact puternic. Totuşi, 
remarcau Russell şi Lane, la fel cum reclamele tipărite şi 
cele de televiziune folosesc imagini şi elemente grafice 


pentru a mări impactul mesajului, radioul creează imagini 
mentale cu ajutorul altor tehnici. Autorii reclamelor 
radiofonice pot alege dintre multe tehnici care şi-au 
dovedit capacitatea de a da mai mult înţeles mesajelor, de 
a atrage atenţia publicului ţintă preocupat şi de a menţine 
această atenţie trează pe întreaga durată a reclamei. 
Unele dintre aceste tehnici se aseamănă cu cele folosite în 
televiziune”6. 

Umorul. Umorul este o tehnică excelentă pentru 
domeniul serviciilor şi distribuția cu amănuntul. 
Consumatorii nu raportează niciodată o reclamă la agenția 
de publicitate care a produs-o; ei leagă reclama doar de 
compania care îşi face publicitate. Astfel, umorul poate 
prezenta o companie ca fiind prietenoasă, plăcută şi cu 
care se poate negocia uşor o vânzare. De obicei, reclamele 
amuzante au succes pentru că au ies în evidenţă dintre 
sutele de reclame pe care ascultătorii le aud. Umorul este 
deseori potrivit pentru produse ambalate ieftine, produse 
pe care oamenii le cumpără pentru distracţie. Fiţi foarte 
atent când râdeţi de produs sau de utilizatorul său, sau 
când trataţi prea uşor o situaţie care, în mod normal, este 
amuzantă. 

Emoţia. Această este o metodă eficient de utilizat 
când subiectul este, cu adevărat, emoţionant. Familia, 
îngrijirea sănătăţii, donațiile, siguranţa şi produsele şi 
serviciile similare folosesc emoţiile pentru a stimula 
răspunsul din partea publicului ţintă. 

Muzicalefectele de sunet. Muzica este aceea care 
creează atmosfera, iar efectele de sunet creează imagini în 
minţile consumatorilor. Cântecelele pot fi uşor de memorat 
şi eficiente când se raportează direct la produs sau 
serviciu. 

Spațiile albe. Acesta este, desigur, un termen folosit 
în publicitatea tipărită. Totuşi, spaţiile albe utilizate în 
radio pot fi extrem de convingătoare. O reclamă de 60 
secunde poate începe cu muzică sau efecte de sunet, fără 

ca mesajul să fie difuzat, timp de 45 de secunde, trezind 
curiozitatea consumatorilor şi făcându-i să fie gata să 
accepte un mesaj provocator. 

Dialogul. Aceasta este o tehnică importantă, indicată 
a fi utilizată în multe situaţii. Dialogul nu se opune 
consumatorului; permite  ascultătorului să tragă cu 
urechea la conversații. Dialogul are, de asemenea, succes 
când compania care îşi face publicitate are un produs care 
se adresează atât bărbaţilor, cât şi femeilor. Dialogul dintre 
un bărbat şi o femeie permite reclamei să se adreseze 
ambelor categorii de public-ţintă. 

Sexul. Reprezintă o soluţie care poate vinde foarte 
bine, chiar dacă o reclamă radio nu poate utiliza decât 
cuvinte (şi nu imagini) cu tentă sexuală. 

Anunţurile directe. Uneori, cea mai simplă abordare 
funcţionează cel mai bine. In această tehnică, cea mai 
obişnuită şi cea mai directă dintre toate, un crainic sau o 
personalitate prezintă întregul scenariu. Succesul depinde 
atât de mesaj, cât şi de căldura şi credibilitatea persoanei 
care prezintă reclama. 

Combinarea. Tehnicile radio pot fi combinate în 
nenumărate moduri muzică, efecte de sunet, un crainic şi 
un personaj. 

X.5. Etape în producţia radiofonică. După Russell şi 
Lane, putea rezuma etapele producţiei unei reclame 
radiofonice după cum urmează: 

1. O agenţie sau o companie numeşte un producător. 

2. Producătorul estimează costul. 

3. Producătorul alege un studio de înregistrări. 

4. Cu ajutorul directorului de distribuţie, în cazul în 
care este necesar, producătorul distribuie rolurile 
reclamei. 

5. Dacă trebuie inclusă muzică, producătorul alege 
un director muzical şi selecţionează muzica sau muzica de 
arhivă. 

6. Dacă este necesar, se fac repetiţii. 

7. Studioul înregistrează muzica şi sunetul în mod 


separat. 

8. Studioul combină muzica şi sunetul cu vocile. 

9. Producătorul are grijă ca materialul-pilot să fie 
pregătit pentru distribuţie pe casete şi expediat posturilor. 

În concluzie, realizarea unei reclame, indiferent de 
suportul său media, trebuie să se supună unor reguli 
esenţiale: simplitate, coerenţă internă şi concentrarea pe o 
singură idee principală. Pentru ca numele de brand şi 
mesajul să fie ţinute minte este indicată atât repetarea 
ideii principale în interiorul aceleiaşi reclame, cât şi 
difuzarea repetată, cu o anumită frecvenţă, a reclamei. 
Frecvența difuzării va fi stabilită prin planul media. 

(XI) Reclamele BTL. Reclamele de tip BTL (below the 
line) sunt toate acele reclame pentru care sunt utilizate 
drept suporturi orice altceva decât cele cinci media clasice 
(ziarele şi revistele, televiziunea, radioul, panourile 
exterioare, cinematograful). Reclamele de tip BIL nu sunt 
prin ceva intrinsec lor inferioare reclamelor ATL, eficienţa 
lor fiind uneori mai mare. În funcţie de target, în funcţie de 
raza de acţiune dorită a unei campanii publicitare, în 
funcţie de specificul locului de desfacere, reclamele de tip 
BTL pot fi instrumente extrem de preţioase în derularea 
unei campanii publicitare, în atingerea obiectivelor de 
marketing ale acestora. Strategic plannerul, media 
plannerul şi reprezentantul clientului vor stabili dacă 
mesajul campaniei publicitare va fi mai bine receptat şi 
mai eficient dacă vor fi folosite reclame de tip BTL. După 
Frank Jefkins, reclamele de tip BIL pot fi împărţite în mai 
multe categorii: literatura publicitară, materialele de 
expunere, reclama aeriană, calendarele, CD-urile şi DVD- 
urile, genţile de voiaj şi sacoşele pentru cumpărături, 
piesele de îmbrăcăminte, steagurile, autocolantele etc.” 
La acestea se mai adaugă o serie de forme de reclamă 
destul de apropiate de relaţiile publice: lansări de produse, 
conferinţe, expoziţii locale sau internaţionale, caravane, 

festivități de premiere, teambuilding, promoţii de vânzări, 
diverse forme de marketing experienţial etc. In cele ce 
urmează, vom încerca să prezentăm sumar fiecare 
categorie de reclame de tip BTL. Trebuie menţionat însă 
că aceste categorii nu sunt nici închise, nici singurele. 
Tocmai prin neconveţionalul lor, reclamele de tip BTL nu 
pot fi clasificate şi organizate în categorii închise şi 
definitive. Libertatea de creaţie în această ramură a 
publicităţii este mult mai mare; din acest motiv, formele şi 
tipurile de reclame BTL sunt potenţial infinite. Singurele 
limite sunt cele impuse de gradul de creativitate al unui 
departament de creație, atingerea obiectivelor de 
marketing şi comunicare şi cele impuse de bugetul 
clientului. 

XI.1. Literatura publicitară vizează textele publicitare 
tipărite pe diverse suporturi de diverse mărimi, destinate 
promovării unui brand comercial, unei instituţii, unui 
eveniment etc. 

a. Scrisorile de vânzare (direct mailing). Socotite mai 
degrabă un instrument al marketingului direct, scrisorile 
de vânzare, prin faptul că prezintă consumatorului 
potenţial caracteristicile esenţiale ale unui brand, prin 
faptul că se constituie un mesaj persuasiv, prin faptul că au 
drept intenţie creşterea vânzărilor pot fi socotite fără 
probleme o formă de publicitate. Dar pentru că nu 
beneficiază de un suport clasic şi sunt mult mai adecvate 
tagetului şi mai personalizate pot fi socotite o formă de 
publicitate BTL. Ca orice alt mesaj publicitar, şi mesajul 
unei scrisori trebuie să respecte trei reguli esenţiale: 

1. Scrisoarea ar trebui să conţină o declaraţie unică 
şi coerentă. Altfel spus, scrisoarea trebuie să aibă un 
obiectiv clar - nucleul scrisorii - iar acest obiectiv trebuie 
să fie susţinut de un argument solid, bazat pe detalii 
precise. De obicei, o scrisoare ce cuprinde detalii relevante 
este mult mai convingătoare decât ce cuprinde generalităţi 
sau informaţii vagi. 

2. Scrisoarea ar trebui să fie la obiect. Subtilităţile şi 


divagaţiile nu sunt niciodată eficiente pentru că îl poartă 
pe cititor departe de obiectivul scrisorii: prezentarea şi 
vânzarea unui brand. În plus, subtilitatea gratuită, 
inteligenţa de dragul inteligenţei, glumele sau un ritm prea 
lent suprimă reacţia cititorului. Or, obiectivul final al unei 
campanii de direct mailing nu este doar ca potenţialii 
consumatori să citească scrisorile, ci acela de a acţiona, de 
a cumpăra. H.G. Lewis ne sugerează patru moduri de a 
începe frazele în scrisori pentru a fi la obiect: de 
exemplu... - când spunem „de exemplu” după ce am 
enunțat ceva, trebuie să oferim realmente un exemplu. 
Astfel, suntem obligaţi să abordăm subiectul principal, 
indiferent de  generalităţile sau subtilităţile enunțate 
anterior; De ce? Deoarece... - această expresie are 
avantajul de a dezamorsa scepticismul pe care l-am putea 
provoca în rândul publicului ţintă. Este o modalitate de a 
ne pune în locul persoanei vizate şi astfel se va stabili o 
legătură cu aceasta, obligându-ne totodată să-i oferim 
detalii; Motivul este... este o formulă ce ne obligă să 
oferim detalii. Astfel, ne atingem obiectivul de a fi la 
obiect, fără a oferi exemple, atunci când formatul scrisorii 
nu o permite; Am ceva ce îţi doreşti... este o formulă ce 
stârneşte imediat interesul şi ne forţează să abordăm 
imediat subiectul principal al scrisorii. Este o formulă prin 
care cititorul este luat de mână şi condus prin labirintul 
prezentării unui brand. Dacă selecţia celor ce vor primi 
scrisoarea este bine realizată la nivelul departamentului de 
cercetare, cu siguranţă cei ce vor fi stârniţi prin această 
formulă ne vor urma de-a lungul întregii prezentări. 

3. Scrisoarea ar trebui să transmită destinatarului ce 
ar trebui să facă”8. Evident, scrisoarea trebuie să spună în 
final ce ar trebui acesta să facă: să testeze un brand, să-l 
cumpere, să solicite materiale suplimentare de prezentare, 
să ceară părerea celor ce l-au testat etc. 

Regulile generale de scriere a unei scrisori 

publicitare sunt aceleaşi cu cele ale scrierii oricărui text 
publicitar. Totuşi, aşa cum subliniază şi H.G. Lewis, 
specificul acestui tip de reclamă ne dictează şi o serie de 
reguli specifice de scriere: 

1. Prima propoziţie din scrisoare trebuie să fie 
scurtă. Prima propoziţie joacă rolul unui avertisment 
pentru cititor, ceva ce îl determină să-şi formeze o 
impresie imediată: scrisoarea va fi uşor de citit sau 
dimpotrivă. 

2. Niciun paragraf nu trebuie să depăşească şapte 
rânduri. Un text cu paragrafe foarte lungi creează 
cititorului impresia de ansamblu că scrisoarea este foarte 
lungă şi obositoare. 

3. Scrioarea trebuie scrisă la un rând iar între 
paragrafe ar trebui lăsat un spaţiu de două rânduri. 
Rațiunea acestei reguli constă în a i se oferi cititorului 
posibilitatea unei lecturi facile. O scrisoare scrisă în 
întregime la două rânduri este mai greu de citit şi este, în 
cele din urmă, mult mai lungă. De pildă, o scrisoare de 
două pagini se transformă în una de patru etc. În plus, o 
astfel de scrisoare ajunge să aibă un aspect general 
mohorât pentru că spaţiul dintre paragrafe ar fi identic cu 
spaţiul dintre rândurile unui paragraf. 

4. Într-o scrisoare ce depăşeşte o pagină, un paragraf 
nu trebuie să se termine la sfârşitul paginii, decât în 
situaţia în care se află pe ultima pagină. Rațiunea acestei 
reguli este următoarea: dacă lăsăm cititorul suspendat la 
mijlocul unei fraze la sfârşitul paginii, atunci el va căuta să 
citească şi continuarea de pe pagina cealaltă. Astfel, se 
păstrează un control asupra sa. 

5. Prima frază trebuie să fie clară şi convingătoare. 
Prima frază trebuie să aibă un ecou deosebit în mintea 
celui ce va citi scrisoarea; trebuie să-l anunţe cu exactitate 
despre ce va fi vorba în textul scrisorii. Trebuie evitată 
fraza goală, dar „de efect”, care s-ar putea potrivi oricărui 
brand promovat (de pildă, ar trebuie evitată o frază de 
început precum următoarea: „povestea de faţă începe în 


primii ani ai secolului trecut, pe vremea când dăinuia 
pacea şi exista posibilitatea de a-ţi construi averi 
fabuloase”.). 

6. O scrisoare nu trebuie începută niciodată cu 
formula „Stimate domn” sau „Stimată doamnă”. Această 
formulă sugerează o preţiozitate înţepată, de modă veche. 
Or, încă de la prima formulă, o scrisoare trebuie să inducă 
confortul în mintea cititorului, trebuie să încerce să 
stabilească o legătură cu acesta. Şi mai neindicată este 
formula „Stimate domnule sau doamnă” pentru că nu 
introduce o minimă diferenţiere şi personalizare a 
destinatarului. Pot fi utilizate formule clasice mai adecvate 
precum „Stimate coleg”, „Stimate călător”, „Stimate 
colecţionar” sau alte formule mai personalizate, care să 
faciliteze apropierea şi crearea unei legături. Formulele 
clasice pot fi înlocuite cu unele substitute personalizate şi 
în consonanţă cu identitatea brandului promovat prin 
scrisoare. De exemplu, „Pentru puţinii proprietari 
sofisticaţi de case care vor apă pură” sau „Informaţii 
numai pentru administratori”. Pentru încheiere ar trebuie 
evitate formulele prăfuite „Al dvs...” sau „Cu 
sinceritate...”, putând fi utilizată formule de genul „al dvs., 
pentru o stare de sănătate mai bună” sau „pentru consiliul 
director”. In cazul ambelor tipuri de formule trebuie 
evitate cele banalizate, învechite, care nu mai atrag atenția 
prin nimic sau care nu posedă o minimă capacitate de 
rezonanță emoțională. 

7. Supratitlul ar trebui utilizat doar dacă este absolut 
necesar sau dacă nu sună stupid. Când este prezent, 
supratitlul este partea cea mai citită a unei scrisori. El 
trebuie să genereze său să sporească dorinţa cititorului de 
a continua lectura. Dacă este scris de mână sau cu 
caractere de maşină de scris, datorită contrastului, poate 
avea un impact sporit. 

8. Dacă este inclus şi un post-scriptum, acesta 
trebuie să consolideze unul factorii motivanţi de vânzare 
sau să menţioneze un beneficiu suplimentar, care să nu 


aibă nevoie de explicaţii suplimentare. Acesta nu ar trebui 
să fie deloc lung, să fie clar, să aibă o rațiune pentru care 
este introdus, să sublinieze un beneficiu. Nu trebuie 
introduse două PS.-un Motivul este evident: când 
subliniezi mai multe lucruri, nu subliniezi nimic. 

9. Pot fi utilizate unele note pe margine. Aceste note 
pot fi introduse în funcţie de tipul brandului promovat sau 
de tonul scrisorii. Ele trebuie scrise de mână în mod 
obligatoriu şi nu trebuie să conţină mai mult de 4 - 5 
cuvinte. Aceste note trebuie să pară a fi rezultatul unor 
reacţii de entuziasm, al unor reacţii spontane; scrisul de 
mână este verosimil, pare a fi o exprimare a adevărului. 
Ele pot spori nota de verosimil a scrisorii în ansamblu. 
Acest efect se diminuează însă dacă notele sunt adăugate 
într-un număr prea mare. 

10. Trebuie scrise mai multe variante ale aceleiaşi 
scrisori şi comparate între ele. Copywriterul care 
redactează scrisoare de vânzare trebuie să elaboreze mai 
multe variante ale acesteia, pe mai multe tonuri, luând în 
calcul diferiţi factori de motivare, diferite argumente. Apoi, 
aceste variante trebuie testate pe un  eşantiona 
reprezentativ pentru targetul avut în vedere. Alături de 
testul scrisorii se pot testa şi tipul hârtiei precum şi 
culoare acesteia. Lucrul acesta se poate realiza relativ 
uşor pentru că testarea scrisorilor costă relativ puţin. 

Aceste reguli trebuie privite ca un îndreptar „fluid” 
ce ne poate orienta în redactarea unor scrisori de vânzare. 
Evident, doar prin respectarea acestor reguli nu vom 
obţine niciodată scrisori „cuceritoare”. 

b. Foaia volantă sau fluturaşul (flyerul). Reprezintă o 
foaie neîmpăturită, de dimensiuni relativ reduse, de forme 
diferite, în care este anunţat un eveniment, o promoţie, o 
schimbare cu privire la oferta unei firme de servicii etc. 
Vom exemplifica utilizarea acestui mod de a face reclamă 
prezentând componenta BTL a campaniei „Fluturii sunt 
liberi!” concepută de agenţia Fronptage din laşi pentru 
lansarea magazinului Mon Parfum din Iulius Mall, Iaşi. 


Campania „Fluturii sunt liberi!” includea distribuirea 
câtorva mii de flyere care anunțau promoţiile noului 
magazin. Pentru a maximiza efectul distribuţiei, au fost 
propuse câteva metode neconvenţionale: parfumarea 
fluturaşilor cu diferite tipuri de produse şi împărţirea 
acestora în funcţie de profilul de consumator, acesta 
incluzând criterii gen: sex, vârsta, grad de dinamism; 
„distribuitorii” de fluturaşi trebuiau îmbrăcaţi în uniforme 
coloniale britanice, purtând pe cap clasica casca cu eşarfă. 
Fluturaşii urmau să fie împărţiţi publicului direct din plasa 
de prins fluturi, ineditul gestului şi al personajului mărind 
gradul de receptare al mesajului publicitar de cel puţin 3 
ori, conform unui test efectuat de agenţie în cadrul unui 
focus grup. Evident, această acţiune publicitară BIL a fost 
însoţită de alte activităţi conexe. O alta acţiune de tip BTL 
implica desenarea de fluturi pe asfalt, în săptămâna de 
după lansare, în zonele cu trafic intens din laşi, în special 
tranzitate de publicul ţintă. Mesajul conţinea imaginea 
unui fluture, mesajul campaniei „Fluturii sunt liberi!” şi 
locaţia noului magazin. Astfel, Iaşul devenea suportul 
publicitar perfect pentru lansarea noii locaţii a 
magazinului. În fine, un eveniment promoţional final de tip 
BTL era lansarea de zmee uriaşe, în forma de fluture, de 
către aceiaşi entomologi coloniali. Semnificaţia acestui 
gest surprinde foarte bine mesajul campaniei - în mijlocul 
stres-ului cotidian, trebuie să înveţi să îţi cauţi liniştea şi 
libertatea”?. 

Alte forme de literatură publicitară sunt: pliantul, 
broşurile, cataloagele (descriu şi ilustrează gama de 
branduri disponibile, indicând şi preţurile), paginile aurii, 
articolele de papetărie, agendele, certificatele de garanţie 
(importante prin înregistrarea datelor cumpărătorilor; 
aceste date pot fi utilizate în planificarea campaniilor 
publicitare) etc. 

XI.2. Materiale de expunere la locul de vânzare. 

(a) Mobile (dispozitive de expunere suspendate sau 

nu, mişcate de curenţi de aer etc.), (b) Banderole (benzi de 
hârtie lipite pe marginea geamurilor), (c) Ambalaje false 
(pachete, cutii, sticle goale etc. expuse în vitrina 
magazinului), (d) Lăzi şi coşuri publicitare (sunt lăzi 
decorate cu numele şi culorile unui brand, umplute cu 
produsul corespunzător); (e) Suporturi (inscripţionate) 
destinate anumitor produse; (f) Panouri de prezentare 
(mobile); (g) Cutii pentru distribuirea materialelor 
publicitare; (h) Ceasuri (când cumpărătorul se uită la ceas, 
vede şi numele companiei care îşi face reclamă); (i) 
Figurile comerciale (de pildă, omuleţul de plastic de la 
Michelin); (j) Vitrinele iluminate; (k) Standuri de expunere 
(special construite pentru un anumit brand; oferă 
brandurilor expuse un caracter de exclusivitate); (1) 
Etichete colier (se ataşează peste gâtul sticlelor; alături de 
preţ, se găseşte inscripţionat şi un mesaj publicitar); (m) 
Autocolante şi abţibilduri (sunt aduse de reprezentantul de 
vânzări al unui brand şi sunt lipite pe diferite suprafeţe: 
pereţi, uşi, ferestre, case de marcat etc.); (n) Suporturi 
pentru pahare şi sticle (sunt făcute din plută, hârtie etc. Şi 
sunt folosite în baruri etc. pentru a se aşeza pe ele sticlele 
şi paharele); (0) Scrumierele (sunt folosite de producătorii 
de tutun pentru a-şi promova propriile branduri); (p) 
reclama în magazin (cumpărătorii sunt anunţaţi despre 
brandurile şi ofertele speciale din magazin prin metode 
diverse: ecrane tv, afişaje electronice, anunţuri la radioul 
magazinului, reclame pe cărucioare etc.); (q) meniuri (se 
oferă meniuri pe care sunt imprimate numele, logoul, 
sloganul firmei care îşi face reclamă; este o metodă de 
publicitate utilizată de firmele de catering, restaurante) 
etc. 

XI.3. Reclama aeriană. (a) Inscripţii pe cer (dâre de 
fum lăsate de avioane ce formează unul sau mai multe 
cuvinte pe cer); (b) Strigarea din cer; (c) Bannere pe cer 
(un avion care trage după el un banner); (d) Avioane 
iluminate, dirijabile, baloane. 

XI.4. Corpul uman ca mijloc publicitar (tricouri, 


bluze, şepci, pălării, cozoroace, pulovere, costume de 
jogging, hanorace, fulare, umbrele, haine de ploaie, 
cravate, treninguri, costume de schi, eşarfe, prosoape) etc. 

XI.5. Alte forme de reclamă BTL: Calendare, CD-uri, 
DVD-uri, genţi de voiaj, pungi pentru cumpărături, 
steaguri, cărţi de joc, chibrituri, clame pentru hârtii, 
reclamele plasate în cărţi, ecusoane, autocolante etc. 

Transformarea mediului economic, a arhitecturii 
oraşului, a  vestimentaţiei, a designului magazinelor 
creează noi oportunităţi pentru gândirea şi realizarea de 
noi reclame de tip BIL. Acest tip de reclamă pare a lua 
avânt prin interacţiunea cu principiile marketingului direct 
deoarece permite o mai bună segmentare a targetului şi o 
mai mare personalizare a mesajului. In plus, reclamele de 
tip BIL permit dezvoltarea unor campanii publicitare cu 
buget redus (în condiţiile în care mediile clasice, în special 
televiziune, costă din ce în ce mai mult şi sunt din ce în ce 
mai ineficiente). 

(XII) Reclama pe internet. Dezvoltarea internetului a 
produs schimbări radicale în modul de a concepe afacerile 
şi, implicit, în modul de a face publicitate. Alături de 
mediile clasice, internetul şi-a dezvăluit în scurt timp de la 
apariţie potenţialul enorm pentru publicitate. Dacă ţinem 
cont de faptul că la fiecare 100 de zile numărul 
utilizatorilor de internet se dublează, înţelegem de ce 
majoritatea agenţiilor de publicitate au început să acorde o 
atenţie sporită construcţiei de reclame pentru acest mediu. 
Internetul a devenit o sursă de venituri pentru oricine 
doreşte să vândă un produs sau serviciu. Principalele 
forme de reclamă pe internet sunt următoarele: reclama 
pe web, anunţurile de mică publicitate, bannerele, reclame 
prin e-mail, buletinele informative, grupurile de discuţii 
etc. 

(a) Reclama pe web. Reprezintă tipul de reclamă cel 
mai utilizat pe internet. Aspectul util al Web-ului este 
capacitatea de a antrena utilizatorii într-o campanie de 
marketing mai activă. Obiectivul celui care face publicitate 


s-a schimbat treptat de la a expune consumatorul potenţial 
la simple afişări, la a-l ademeni să viziteze site-ul 
companiei, unde va fi invitat la un „dialog” publicitar mai 
complex. Efectul acestui mijloc de comunicare este 
asemănător în multe privinţe cu cel oferit de televiziune: 
culoare, imagine în mişcare, grafică, muzică şi animaţie. În 
plus faţă de televiziune, există posibilitatea ca cel interesat 
de informaţiile de pe site să le descarce pentru a le tipări. 
Avantajele acestui mod de a face reclamă sunt 
indiscutabile: produsele şi serviciile sunt oferite către 
consumatorii din întreaga lume, producătorul poate primi 
direct comenzi şi poate primi plata n mod direct pentru 
serviciile sale. 

(b) Reclama prin bannere. Bannerul este una dintre 
cele mai răspândite şi mai eficiente forme de reclamă pe 
internet, apărută în 1994. Acesta este „o bandă de 
material publicitar pe o pagină web, deseori situat în 
partea superioară sau inferioară a paginii. Aceasta poate fi 
pagina iniţială (home page) a unui website, pagina proprie 
a celui care-şi face reclamă sau a altcuiva sau altă pagină 
care primeşte un număr mare de vizitatori”8. Bannerul 
poate avea orice mărime, totuşi dimensiunile standard ale 
acestuia sunt de 17 cm lăţime şi 2, 5 cm înălţime, cu 
diverse variaţii în funcţie de grafică şi tehnoredactare. 
Funcţia de bază a bannerului este să atragă vizitatorul 
unei pagini web către un alt website unde poate găsi mai 
multe informaţii despre brandul unui instituţii, al unui 
serviciu sau al unui produs. „Designul bannerelor variază 
foarte mult; este limitat doar de cerinţele beneficiarului, 
de buget şi de imaginaţia designerului. Totuşi, aproape 
toate au o trăsătură comună: solicitarea click here (clic 
aici), click now (clic acum) sau ceva echivalent. Unele 
bannere sunt interactive, încurajând vizitatorul la o 
acţiune. De exemplu, un banner interactiv poate cere 
vizitatorului să răspundă la o întrebare sau la o serie de 
întrebări printr-un meniu derulant. Sau, un astfel de meniu 

poate trimite vizitatorul la o anumită pagină din website-ul 
principal al firmei care îşi face reclamă. Vizitatorul face 
clic cu mouse-ul pe fâşia de meniu aleasă, sau pe «clic 
aici». Software-ul sare direct la acea pagină, unde sunt 
afişate informaţii complete sau ude se face pledoaria 
comercială”81. Există şi bannere care nu trimit vizitatorul 
către o altă pagină web. Ele prezintă oferta şi preiau 
comanda. Butonul click here (clic aici) e înlocuit de order 
here (comandă aici) sau buy here (cumpără aici). Este 
situaţia ideală pentru cel care plasează reclama. 
Vizitatorul vede oferta şi o comandă imediat. În utilizarea 
bannerelor drept reclame pot fi luate în calcul o serie de 
recomandări sau sfaturi practice: 

1. Selectarea website-ului gazdă: Unele site-uri sunt 
mai bune decât altele în a declanşa o anumită reacţie cu 
privire la reclamă. „Dacă e încorporat într-un site care se 
adresează unui public predeterminat, un banner poate 
avea un efect mai bun. Este un lucru de la sine înţeles. 
Acelaşi simţ practic ne spune că e bine să plasezi un 
banner pe un website pe o perioadă de testare limitată, 
înainte de a încheia un contract lung sau de a face o 
investiţie financiară serioasă”82. 

2. Poziționarea. Trebuie testate toate site-urile gazdă 
pentru a găsi paginile cele mai bune şi poziţiile ideale în 
interiorul acelor pagini. S-ar putea ca cea mai bună poziţie 
de pe un site slab să fie mai eficientă decât cea mai 
proastă poziţie de pe un site bun. Decizia finală va fi luată 
în funcţie de rezultatul testelor. De pildă, paginile Web 
sunt, de cele mai multe ori, mai înalte decât poate afişa 
monitorul calculatorului, aşa că vizitatorii vor trebui să 
parcurgă pagina de sus în jos. Cercetările au dezvăluit că 
bannerele ce apar în prima parte a paginii - partea vizibilă 
pe monitor imediat ce este accesată pagina - oferă o cotă 
de răspuns de 3, 5 - 4%, faţă de doar O, 5% pentru 
bannerele din partea de jos a paginii. 

Acest lucru are un efect interesant asupra plasării 
bannerelor în multe publicaţii on-line, în special în cazul 
ziarelor. În media tradiţională, majoritatea ziarelor nu au 
reclame pe prima pagină, iar cele care au, le poziţionează 
departe de titlu. Multe ziare „de calitate” pun reclame pe 
prima pagină, dar doar în partea de jos, în dreapta sau în 
stânga. 

Bannere-le de pe Web nu ar avea succes deloc dacă s- 
ar aplica aceeaşi metodă de plasare. De fapt, bannerul 
trebuie să fie aşezat cât mai sus în pagină, având la fel de 
multă importanţă ca şi titlul. De altfel, cititorii cunosc deja 
numele ziarului. Atenţia pentru bannerul sponsorului este 
cel mai important lucru. 

3. Monitorizarea vizitatorilor. Trebuie făcută cu 
atenţie şi în mod constant. Din experienţă se constată că 
vizitatorii acţionează la prima sau a doua vizită la o 
reclamă pe banner. Apoi rata începe să scadă. Numărul de 
vizitatori ai unei pagini şi, ulterior, clickurile pe banner se 
măsoară în cote per click. Când au fost introduse 
bannerele ca formă de publicitate pe Web, datorită noutăţii 
conceptului, cote de 20 - 30% erau normale. În ultimii ani, 
eficienţa bannerelor a scăzut şi o cotă per click de 3 - 8% 
reprezintă o cotă bună. Această cotă de răspuns poate fi 
văzută ca fiind slabă şi pentru acele bannere ce au un scop 
precis şi sunt bine poziţionate. Marea majoritate a 
vizitatorilor unui site Web comercial nu vor face nimic mai 
mult de a arunca o privire. Totuşi, banner-ele au un succes 
mai mare decât, de pildă, reclamele tipărite din reviste şi 
ziare, unde cota de răspuns este de doar O, 15%. Pentru a 
creşte eficienţa a ceea ce este o formă atractivă de 
publicitate on-line, s-au efectuat numeroase studii pentru a 
se observa cât pot fi dezvoltate bannerele în ceea ce 
priveşte mesajul comercial. 

4. Modele de plată pentru reclama prin bannere. 
Există două forme majore de plată pentru reclama prin 
bannere: plata pe baza cotei pe mie şi plata per click. 

4.1. Plata pe baza CPM. Primele modele de plată 


erau reprezentate de o sumă fixă care nu era asociată cu 
numărul de vizitatori sau cu numărul de potenţiali 
vizitatori. Foarte repede, această metodă care nu era 
realistă, a fost înlocuită cu modele de plată bazate pe CPM 
(cost per mie de afişări), adică, suma plătită varia în 
funcţie de numărul de utilizatori ce accesau pagina Web ce 
afişa bannerul. În cele mai multe cazuri, cei care publicau 
paginile pe Web vindeau spaţiul pentru reclamă, garantând 
un anumit număr de afişări pe lună. Comparând costurile 
cu modurile de publicitate tradiţionale, reiese că 
publicitatea on-line este o formă foarte scumpă. Reclamele 
tipărite din revistele specializate pe bază de abonament, 
au o cotă de răspuns mult mai mare. O altă problemă cu 
acest model de plată este chiar principiul de bază. 
Preţurile pentru publicitatea tipărită se bazează tot pe 
numărul de afişări, însă această modalitate de măsurare 
este cea mai bună pentru acele medii. Pentru Web, metoda 
de plată pe bază de afişări nu este cea mai bună din două 
motive: (i) afişările sunt greu de evaluat precis şi (II) există 
o modalitate de măsurare a audienței ce este mai precisă, 
şi anume plata per click. Afişările sunt greu de evaluat 
datorită faptului că vizitele pe site - condiţia pentru a crea 
o afişare - nu sunt exact ceea ce se înregistrează. Erorile 
apar atunci când ne gândim la faptul că un utilizator poate 
introduce adresa paginii, dar să nu citească informaţiile 
afişate. Sau, poate, acelaşi utilizator vizitează de mai multe 
ori aceeaşi pagină, banner-ele afişate fiind deja cunoscute 
şi banale. Un calcul pe baza afişărilor nu ar putea oferi 
exactitate şi un expert nu s-ar putea baza pe asemenea 
informaţii. Există totuşi metode prin care se pot măsura 
numărul de vizitatori unici. Există companii specializate 
care măsoară traficul. Însă aceste metode sunt costisitoare 
şi există o metodă mai simplă şi mult mai sigură: plata per 
click. 

4.1. Plata per click. Procter & Gamble - printre primii 
entuziaşti ai publicităţii on-line - au stabilit o situaţie fără 
precedent în aprilie 1996, când au semnat cu contract cu 


motorul de căutare Yahoo! contract prin care Procter & 
Gamble nu mai plătea banner-ele prin metoda CPM, ci prin 
numărul de clickuri directe pe banner. Cu un buget de 8 
milioane dolari pentru 1996, pentru publicitate pe Web, 
Procter & Gamble a avut o influenţă foarte mare asupra 
Yahoo! cât şi asupra celorlalte site-uri implicate în 
publicitate. Ideea de a plăti pentru rezultate şi nu pentru 
promisiuni, câştigă azi din ce în ce mai mult teren. Pentru 
cumpărătorii de publicitate, plata per click este o metodă 
avantajoasă: ei plătesc pentru rezultat. Pentru cei care 
vând spaţiu publicitar, nu este avantajos deloc. Cu modelul 
actual de plată, ei primesc sume mai mici pentru aceleaşi 
bannere; mai rău, ei sunt răsplătiți şi încurajați pentru 
activitatea utilizatorilor Web-ului, activitate asupra căreia 
nu au control. Bannerul aparţine celui care face 
publicitate: ei îl crează, ei decid cum arată, ei hotărăsc 
destinaţia lui. Dacă cineva ar trebui să se asigure că 
bannerul este eficient, ei sunt aceia. Proprietarul paginii 
Web - editorul - are control asupra paginii pe care este 
afişat bannerul: trebuie să facă pagina să fie atractivă, 
interesantă; ei pot garanta că acea pagina va fi disponibilă 
utilizatorilor 24 ore pe zi, şapte zile pe săptămână. Dacă ei 
controlează tot, ei controlează şi audiența, dar nu pot 
obliga audiența să viziteze site-ul căruia se face reclamă 
prin intermediul bannerului. Acest lucru reprezintă 
schimbarea fundamentală prin care audiența poate 
interacţiona, iar alegerea reprezintă trecerea la noul 
mediu. Această schimbare nu este apreciată nici măcar de 
cei care susţin ideea de Web. Totuşi, schimbarea promite 
că ne va schimba percepţia noastră asupra comunicării 
mass-media. Pentru cei care vor să îşi facă publicitate, 
plata pentru rezultat este metoda convenabilă. Pentru 
editori, este mai avantajoasă metoda plăţii pe baza CPM. 
Există o metodă ce implică încă un jucător şi care va face 
ca comaniile cât şi proprietarii site-urilor să fie mulţumiţi: 
agenţia de publicitate, care se va ocupa de realizarea şi 
plasarea reclamelor pe Web. 


5. Conţinutul unui banner şi captarea atenţiei. Ca şi 
în cazul celorlalte tipuri de reclame, în construcţia unui 
banner trebuie respectate o serie de reguli verificate de 
concepere a textului şi designului acestuia. 

I. Orice banner trebuie construit în jurul unei oferte, 
a unei propuneri. De obicei, trebuie folosită o singură 
propoziţie convingătoare care să includă un avantaj sau o 
promisiune. Dacă produsul sau serviciul promovat ajută la 
rezolvare unei anumite probleme, trebuie spus clar şi 
exact despre ce este vorba. 

II. Textul. Titlul bannerului trebuie să spună aproape 
totul. Regulile de concepere a unui titlu sunt aceleaşi ca în 
cazul titlului pentru un print. Textul propriu-zis trebuie să 
fie foarte scurt, clar şi simplu, trebuind să încurajeze pe 
vizitator să apese pe butonul „click”; un text lung poate 
stârni confuzie sau poate induce vizitatorul în eroare, ceea 
ce îi blochează acţiunea. De obicei, titlul sau sloganul sunt 
singurele texte care sunt văzute, corpul de text al reclamei 
urmând a fi afişat pe paginile ce se vor deschide după ce 
utilizatorul execută un click pe banner. 

III. 'Tehnoredactarea. Trebuie utilizate caractere 
scurte şi îngroşate, mai ales pentru titluri. Sunt mai bune 
fonturile fără serife, decât cele cu serife. Caracterele 
fusiforme sunt adesea întrerupte sau distorsionate de 
liniile sau pixelii de pe ecran. 

IV. Culoarea. Trebuie utilizate culori vii, care scot în 
evidenţă bannerul faţă de materialul din jurul său. Evident, 
ele vor fi diferite pentru fiecare site gazdă, funcţie de 
culorile acestuia. 

V. Animaţia. Când restul paginii e static, bannerul cu 
efect de animaţie, de clipire, cu scânteieri sau alte efecte 
vizuale simple va atrage privirea, distrăgând atenţia de la 
alte materiale de pe pagină. Web-ul suportă o multitudine 
de mecanisme prin care grafica bannerului poate fi 
animată. Folosing formatul de informaţie grafică animată 
(GIF), o serie de imagini statice pot fi afişate succesiv, 
oferind o formă primitivă de animaţie. In cele mai multe 


cazuri este posibilă menţinerea dimensiuni fişierului sub 
10 kilobytes. Cercetările efectuate de diverse companii din 
domeniul publicităţii, au arătat că este posibilă o creştere 
cu până la 25% a eficienţei bannerului în cazul folosirii 
acestui gen de animaţie. Dacă bannerul pune o întrebare 
utilizatorului, poate trezi curiozitate, făcându-l să aştepte 
până va fi afişat răspunsul. O alternativă la grafica 
animată, este reprezentată de aplicaţiile Java. Acestea sunt 
mici programe care pot fi afişate şi executate de 
programul de navigare, în locul imaginilor. În loc de o 
succesiune de imagini, aceste aplicaţii Java pot fi mult mai 
sofisticate. 

c. Reclama directă prin poşta electronică. Această 
metodă de publicitate ce combină elementele de 
interactivitate şi alegerea personală a utilizatorului, s-a 
dovedit a fi una dintre cele mai de succes metode de pe 
Internet, companiile pretinzând că are cele mai mari cote 
de răspuns. Acest ultim lucru este greu de verificat 
deoarece companiile ce practică această metodă de 
reclamă, păzesc bine dovezile ce ar putea demonstra 
succesul. Multe din companiile ce s-au aventurat în acest 
gen de publicitate au baze de date despre utilizatori cărora 
le trimit regulat oferte. Aceste baze de date sunt împărţite 
foarte bine în categorii de public ţintă, acest lucru 
datorându-se faptului că utilizatorii completează 
chestionare în momentul abonării. Tabelul următor 
ilustrează tipurile de companii ce folosesc metode de 
reclamă directă prin intermediul poştei electronice. 
Folosirea acestei metode face ca utilizatorul - prin 
alegerea domeniilor de interes - să facă munca pe care ar 
face-o compania, în mod normal. De obicei, în momentul 
abonării la anumite servicii, utilizatorul trebuie să 
completeze un formular. Astfel, utilizatorul oferă 
companiei adresa, atât cea fizică, cât şi cea de e-mail şi 
alte informaţii ce permit sistemelor automatizate să trimită 
reclame pentru bunuri şi servicii ce ar putea fi de interes 
pentru el. 


Tipuri de companii ce folosesc metode de reclamă 
directă prin poştă electronică 

Sursă: Activ Media Research 

Conform unor studii, se preconizează că marketingul 
prin intermediul poştei electronice a ajuns la costuri de 7, 
5 miliarde dolari în 2005, iar volumul de e-mail-uri va 
creşte în viitor considerabil. E-mail-ul reprezintă o metodă 
de promovare ieftină, cu o cotă mare de răspuns, prin care 
se vând produse şi se întăresc brand-urile. Multe dintre 
companiile ce se ocupă cu comerţul pe Internet au făcut 
din poşta electronică principala metodă de comunicare cu 
clienţii. Aceleaşi studii au dezvăluit faptul că companiile 
cheltuiesc aproximativ 10 procente din bugetele de 
marketing pentru marketing prin intermediul poştei 
electronice. Principala problemă de care se lovesc 
afacerile ce se bazează pe marketingul prin poşta 
electronică, este reprezentată de creşterea numărului de 
persoane din bazele de date. Companiile apelează la toate 
metodele - Web, telefon etc. - pentru a face rost de 
adresele de e-mail ale utilizatorilor de poştă electronică. 
Un studiu efectuat pe 2.500 de cumpărători ai unui 
magazin virtual a descoperit că 43% au spus că e-mail-ul a 
fost un factor important pentru achiziţionarea ultimului 
produs. Una dintre companiile care trimite oferte regulat 
clienţilor este agenţia de turism Last Minute.com. Această 
companie este printre primele din Marea Britanie care a 
folosit această metodă de marketing. După primul an de 
activitate, baza de date număra 250.000 de utilizatori 


interesaţi de ofertele companiei. Aceşti utilizatori au vizitat 
pagina companiei de peste 3, 5 milioane de ori, şi au 
cheltui 6 milioane de lire sterline într-un singur an. Odată 
cu progresul televiziunii digitale - televiziune ce permite 
interacţiunea telespectatorilor - vom asista la îmbinarea 
cu succes a doua suporturi media. Un set mai larg de 
facilităţi vor fi disponibile pentru consumator, iar agenţiile 
de publicitate vor avea un nou mediu unde să opereze, un 
mediu mai sofisticat şi mai competitiv. În multe feluri, 
publicitatea pe Web poate fi privită ca antrenament pentru 
ceea ce urmează în domeniul televiziunii interactive, 
bazate pe Internet. 

Regulile pentru conceperea unui mesaj publicitar 
prin e-mail sunt aceleaşi ca cele ce trebuie respectate în 
cazul conceperii unei scrisori cu conţinut publicitar. 

d. Fişierele cu informaţii despre client (cookies). 
Conexiunile dintre server şi calculatoarele utilizatorilor 
sunt conexiuni de scurtă durată. Astfel serverul „uită” 
informaţiile despre utilizatori. Acest lucru duce la 
imposibilitatea calculării numărului de accesări pentru o 
anumită pagină. Astfel, a apărut nevoia dezvoltării unei 
tehnologii care să rezolve problema. lar această tehnologie 
nu a întârziat să apară: ea se bazează pe cookies. 

Problema apărea în multe situaţii practice. Spre 
exemplu, în cazul în care cineva făcea cumpărături on-line, 
era nevoie să se menţină o înregistrare a produselor pe 
care clientul le alegea, până când acesta părăsea 
magazinul. Menţinerea acestei înregistrări pe serverul 
unde se află magazinul, este problematică. In schimb, 
aceste înregistrări pot fi stocate pe calculatorul clientului, 
prin intermediul programului de navigare. Astfel, la 
sfârşitul cumpărăturilor, serverul preia informaţiile de pe 
calculatorul clientului, generând comanda şi factura. 
Informaţiile stocate pe calculatorul clientului sunt numite 
cookies şi reprezintă fişiere text în care se înregistrează 
acţiunile utilizatorului. Aceste fişiere pot fi accesate 
automat de serverul Web, putându-se executa astfel o 


tranzacţie, chiar dacă protocoalele de transmitere a 
informaţiilor ce stau la baza Internetului nu permit 
executarea tranzacţiilor. Din punct de vedere al 
publicităţii, ele sunt utile. Informaţiile stocate de 
programele de navigare pot oferi serverelor diferite 
informaţii despre utilizatori. Adevărata utilitate a fişierelor 
text constă în faptul că pot stabili dacă reclamele au fost 
sau nu văzute deja de un anumit utilizator. Aşa cum am 
spus mai devreme, eficienţa bannerelor scade după prima 
vizionare. Înregistrând care bannere au fost văzute, cei ce 
întreţin paginile cu reclame pot stabili care reclame să fie 
afişate. 

Aceste fişiere - cookies-urile - pot fi folosite în 
moduri mai sofisticate. Printre informaţiile înregistrate, 
cea mai importantă este locaţia geografică a utilizatorului 
- ţară, oraş. Trebuie să ne amintim faptul că un utilizator 
degeaba vede o reclamă a unui magazin care este prea 
departe de el; el va apela la cel mai apropiat magazin. 
Astfel, datorită informaţiilor stocate în cookie, bannere-le 
afişate vor face reclamă la un magazin din vecinătatea 
utilizatorului. Alternativ, aceste fişiere pot înregistra 
obiceiurile de navigare ale utilizatorului: ce produse 
preferă, ce informaţii caută etc. Aceste informaţii ajută la 
construirea unui profi al utilizatorului, fiindu-i afişate 
reclamele ce pot avea un impact asupra lui. Spre exemplu, 
dacă un utilizator caută cu ajutorul unui motor de căutare 
informaţii despre o anumită ţară, fişierele vor stoca 
informaţiile, iar, în viitor, îi vor fi afişate reclame la agenţii 
de turism, companii aeriene etc. Aceste profile se 
construiesc de-a lungul unei perioade lungi de timp. Există 
programe-agent care sunt specializate în construirea 
acestor profile, iar ele au devenit foarte populare în rândul 
celor ce se ocupă de publicitate. Programele-agent 
încearcă să obţină informaţii cât mai precise despre 
utilizatori. Astfel, bannere-le care sunt cele mai potrivite şi 
mai interesante vor fi afişate unui anumit utilizator, cu 
speranţa că vor avea mai mult succes. S-a sugerat că, un 


set complet de cookies înregistrat de programele de 
navigare, ar putea constitui un profil foarte detaliat, chiar 
mai exact decât dacă utilizatorul ar fi fost supus unui 
chestionar. A apărut, astfel, problema securităţii, frica 
intruziunii datorită faptului că aceste informaţii ar putea fi 
accesate de hackeri sau alte persoane. O posibilă soluţie a 
acestei probleme ar putea fi completarea de către 
utilizatori a unui chestionar detaliat, prin care să-şi 
definească profilul de interese, ce ar putea fi oferit 
comercianților pentru a crea un filtru, reducând costurile 
de publicitate. Cei care au o experienţă puternică în 
marketingul on-line - precum Bill Gates - scriu despre 
puterea publicităţii on-line de a se concentra pentru a oferi 
reclame de interes pentru fiecare utilizator în parte. În 
contrast, Nick Negroponte, Ray Hammond şi alţii scriu 
despre puterea alegere şi de selectare oferită 
consumatorului. Fie prin introducerea de programe 
sofisticate, fie prin folosirea de fişiere inteligente cu 
informaţii, sau doar prin mişcarea imaginilor, tehnologia 
bannerelor se va dezvolta în continuare. Chiar dacă 
bannere-le nu sunt metoda perfectă de a face reclamă pe 
Web, aşa cum mulţi specialişti recunosc, şansa ca ea să fie 
abandonată este mult prea mică. 

e. Marketingul viral. Marketingul viral reprezintă o 
formă de publicitate ce imita procesul de virusare, cu 
diferenţa ca în locul virusului apare un mesaj de marketing 
iniţiat de compania care lansează o campanie de 
marketing viral, iar oamenii sunt cei care transmit, cu 
buna ştiinţă, acest mesaj mai departe. Acest gen de 
marketing se foloseşte de reţelele sociale preexistente 
pentru a produce creşteri ale recunoaşterii brandului. Deşi 
aceasta legătură cu procesul de virusare are o conotaţie 
negativa, totuşi marketingul viral reprezintă o modalitate 
de a atrage foarte mulţi clienţi cu nişte costuri foarte 
reduse, şi acest lucru transforma marketingul viral în ceva 
pozitiv pentru orice afacere. În cazul marketingului pe 
internet, răspândirea mesajului se poate face cu ajutorul 


unui e-mail, blog, website, link, e-book, etc. Dacă un 
procent cât mai mare de potenţiali sau actuali clienţi trimit 
mai departe mesajul de marketing cât mai multor 
recipienţi (prieteni, rude colegi), atunci creşterea 
numărului de receptori ai mesajului este una exponențială. 
Rezultatul este mărirea numărului celor care primesc 
mesajul, la costuri reduse, unii specialişti susţinând chiar 
că aceste costuri ar fi nesemnificative în raport cu 
rezultatele obţinute. 

1. Există mai multe tipuri de mesaje virale: 

- I. Pass-along: Un mesaj care încurajează utilizatorul 
să trimită mesaje altora. Cea mai utilizată metoda de acest 
fel este e-mailul care posedă în partea de jos o cerere de 
retransmitere a mesajului. Cu o mare eficienţă sunt 
filmuleţele sau clipurile publicitare pe care oamenii le 
găsesc „întâmplător” şi le retransmit în mod spontan. 
Numărul de oameni la care se ajunge în acest mod este de 
obicei mult mai mare decât cei care au văzut reclama 
originala. 

- Îi. Incentivised viral: Oferă recompense pentru 
furnizarea de adrese. Aceasta poate creşte numărul de 
referreri în mod spectaculos. Oricum, are un efect mai 
mare când oferta necesita acţiunea altei persoane. 
Majoritatea concursurilor online oferă mai multe şanse de 
câştig pentru fiecare referrer acordat; dar când referrerul 
trebuie să participe de asemenea pentru prima persoana, 
şansele să câştige participanţii referiţi sunt mult mai mari. 

- Iii. Undercover: Un mesaj viral prezentat ca o 
pagină deosebită, fără incitări evidente către linkuri sau 
pass along. Datorită cantităţii mari de conţinut neobişnuit 
pe internet, acesta poate fi tipul viral cel mai greu de 
depistat. 

- Iv. Reclame sau mesaje „Edgy  Gossip/Buzz 
marketing” care creează controversa prin încălcarea 
regulilor de bun simţ şi gust. Discuţiile rezultate din 
controversa pot fi considerate publicitate buzz şi word of 
mouth. Înainte de a lansa un film, anumite staruri de 


cinema se căsătoresc, divorţează, sau sunt arestate pentru 
a atrage atenţia asupra lor. 

— V. Serviciile Anonymous matching au nevoie ca 
fiecare utilizator să creeze o lista confidențială de prieteni 
şi cunoştinţe pe care sunt interesaţi să le întâlnească. O 
potrivire (match) are loc dacă „obiectul afecțiunii lor”, de 
asemenea, se loghează şi îi adăuga în lista lor secreta. 
Majoritatea acestor servicii permit userilor să trimită 
mailuri anonime altor persoane pentru ca să-i anunţe 
faptul ca altcineva are o pasiune pentru ei. Un sistem 
folosind aceasta metoda, elRUSH, 20% dintre căsuţele de 
mail îşi fac conturi ale lor. 

— Metode de transmisie 

— Word of Web: Tastând într-un formular web care 
converteşte informaţia în mail, trimiţând-o către căsuţa de 
mail. 

— Word of E-Mail: Cel mai cunoscut tip: 
retransmiterea mailurilor, cum ar fi glume, chestionare şi 
poze „compromiţătoare”. 

— Word of IM: Probabil cu rata de răspândire cea 
mai mare, hyperlinkuri sunt trimise prin servere de mesaje 
instant cum ar fi AIM, ICQ, MSN, Yahoo! sau Google IM. 
Aceasta metoda este populara printre tineri (şi nu numai!). 

— Reward for Referrals: Uneori, compania de 
marketing oferă recompensă pentru referirea clienţilor, 
încurajând folosirea metodelor de mai sus. 

— Communications Protocol: În radioamatorism, 
operatorii de la ambele capete ale unei conversații 
schimba carduri QSL. Protocolul comunicaţiei se aşteaptă 
ca fiecare persoană să transmită informaţiile QSL celeilalte 
persoane. 

— 2. Bariere împotriva marketingului viral 

— Dimensiunea: Dacă un conţinut viral este un 
videoclip, poate fi prea mare pentru a fi primit de căsuţa 
de mail. Dar noile tehnologii elimina aceasta problema, 
conexiunile la Internet devenind mai rapide şi căsuţele de 
mail capabile să primească fişiere mari. 


— Format Media: O campanie de marketing viral va 
eşua dacă mesajul este într-un format mai puţin folosit; de 
exemplu dacă este necesar un anumit software care nu 
este folosit de majoritatea userilor. 

— Email Attachment: Mulţi utilizatori de internet 
primesc mesaje de marketing viral când sunt la serviciu, şi 
antiviruşii sau programele de firewall ale companiei previn 
primirea acestor ataşamente. 

— Cumbersome Referral Mechanism (cumbersome = 
împovărător): Pentru ca o campanie de marketing viral să 
aibă succes, trebuie să fie uşor de folosit. De exemplu, 
dacă promovează un concurs sau un joc, atunci aceste 
mecanisme ar trebui să fie o opţiune imediat după joc şi nu 
o condiţie pentru a juca. 

— Sabotajul: În special în cazul stilului Undercover, 
descoperirea naturii marketingului unei campanii poate 
cauza ca aceleaşi reţele sociale să informeze oamenii de 
scopul comercial şi să promoveze un boycott, formal sau 
nu, al companiei sau produsului în discuţie. 

— Alte forme de reclamă pe internet sunt buletinele 
informaţie (news-letterurile) şi grupurile de discuţii (mai 
ales cele sponsorizate) 


